ބައިޑަން ޢައްބާސަށް ގުޅުއްވައިފި، އެއްވެސް ޢަރަބި ވެރިއެއް ނުގުޅުއްވައި ބައިޑަން ޢައްބާސަށް ގުޅުއްވައިފި، އެއްވެސް ޢަރަބި ވެރިއެއް ނުގުޅުއްވައި\nފަލަސްޠީނުގެ ރައީސް މަޙްމޫދު ޢައްބާސް / ފައިލް ފޮޓޯ: ރޮއިޓަރސް\nފަލަސްޠީނާ ދެކޮޅަށް އިސްރާއީލުގެ އިސްތިޢުމާރީ ފައުޖުތަކުން ލާއިންސާނީ ބޮޑެތި ޖަރީމާތަކެއް ހިންގަމުންދާ ދަނޑިވަޅެއްގައި އެމެރިކާގެ ރައީސް ޖޯ ބައިޑަން ފަލަސްޠީނުގެ ރައީސް މަޙްމޫދު ޢައްބާސަށް ފޯނުން ގުޅުއްވައި މަޝްވަރާކޮށްފިއެވެ. އެއީ މިދިޔަ ޖަނަވަރީ މަހުގެ ތެރޭގައި އެމެރިކާގެ ވެރިކަމާ ޙަވާލުވެވަޑައިގަތްފަހުން ބައިޑަންނާއި ޢައްބާސް ވާހަކަދެއްކެވި ފުރަތަމަ ފަހަރެވެ. ޢައްބާސަށް ބައިޑަން ގުޅުއްވައިފައިވަނީ ފަލަސްޠީނާއި އިސްރާއީލާ ދެމެދު އުފެދިފައިވާ ހަމަނުޖެހުންތައް ޙައްލުކުރުމަށް މެއި މަހުގެ 14ވަނަ ދުވަހު އެމެރިކާގެ މަންދޫބެއް އެ ސަރަޙައްދަށް ވަޑައިގެންފައިވަނިކޮށެވެ.\nފަލަސްޠީނުގެ ރައީސަށް ގުޅުއްވުމުގެ ކުރިން، މެއި މަހުގެ 13ވަނަ ދުވަހު، ބައިޑަންވަނީ އިސްރާއީލުގެ ޙައްދުފަހަނައަޅާފައިވާ ބޮޑުވަޒީރު ބެންޔަމިން ނަތަންޔާހޫއަށް ފޯނުން ގުޅުއްވައި ހިތްވަރުދެއްވައިފައެވެ. އެގޮތުން ބައިޑަންވަނީ އިސްރާޢީލުގެ ދިފާޢަށާއި ސަލާމަތަށް ކުރަންޖެހުނު ކޮންމެ ކަމެއް އެ ޤައުމުން ކުރަންޖެހޭނެކަމަށާއި އެއީ އެ ޤައުމަށް ލިބިފައިވާ ޙައްޤެއްކަމަށް ނަތަންޔާހޫއަށް ދަންނަވައިފައެވެ. ހަމަ އެ ދުވަހު އެމެރިކާގެ ޚާރިޖީ ވަޒީރު އެންތޮނީ ބުލިންކެންވަނީ ޢައްބާސަށް ގުޅުއްވައި ފަލަސްތީނުގެ ހަނގުރާމަވެރިން އިސްރާއީލަށް ދެމުންދާ ޙަމަލާތައް ވަރަށް ބޮޑަށް ކުށްވެރިކުރައްވައިފައެވެ.\nފުރަތަމަ ފަހަރަށް ފަލަސްޠީނުގެ ރައީސާއި އެމެރިކާގެ ރައީސް ވާހަކަދައްކަވައިފައިވަނީ އިސްރާއީލާ ޞުލްޙަވުމަށް ބާރުއަޅައި ފަލަސްޠީނަށް އެތައް މިލިޔަން އެމެރިކާ ޑޮލަރެއް އެމެރިކާގެ ސަރުކާރުން ހުށަހަޅައިފައިވަނިކޮށެވެ. އެގޮތުން ޢަރަބިންގެ ޙައްޤުގައި އިސްރާއީލާ ދެކޮޅަށް ހަނގުރާމަކުރަމުންދާ ޖަމާޢަތްތަކުން އިސްރާއީލާ ޞުލްޙަވެއްޖެނަމަ 10 މިލިޔަން އެމެރިކާ ޑޮލަރު ދޭން އެމެރިކާގެ ސަރުކާރުންވަނީ ހުށަހަޅައިފައެވެ. އެހީގެ ގޮތުގައި އިސްރާއީލަށް އަހަރަކު 3.8 ބިލިޔަން އެމެރިކާ ޑޮލަރު އެމެރިކާއިން ދެއެވެ.\nއޭގެ އިތުރުން މަޙްމޫދު ޢައްބާސް ނިޞްބަތްވަޑައިގަންނަވައި ފަޠަޙަ ޖަމާޢަތުގެ ސެކެޓުރީ ޖެނެރަލް ޖިބްރީލް ރަޖޫބު ވިދާޅުވީ ފަލަސްޠީނާ ދެކޮޅަށް އިސްރާއީލުގެ އިސްތިޢުމާރީ ފައުޖުތަކުން ލާއިންސާނީ ބޮޑެތި ޖަރީމާތަކެއް ހިންގަމުންދިޔަ ނަމަވެސް އެއްވެސް ޢަރަބި ޤައުމެއްގެ ވެރިއެއް މިހާތަނަށް ޢައްބާސަށް ނުގުޅުއްވައިކަމަށެވެ. އޭނާ ވިދާޅުވީ ފަލަސްޠީނަށް ކުރިމަތިވެފައިވާ އަނިޔާވެރިކަން މުސްތަޤްބަލުގައި އެހެން ޢަރަބި ޤައުމަކަށް ކުރިމަތިވުން ގާތްކަމަށާއި ޢަރަބިންގެ ސަލާމަތް ކަށަވަރުކުރުމަށް އިސްރާއީލާ ދެކޮޅަށް ތެދުވަންޖެހޭކަމަށެވެ.\nޢަރަބި ޤައުމުތަކުގެ ތެރެއިން މިޞްރާއި އުރުދުންނާއި ބަޙްރައިންނާއި ސޫދާނާއި މަޣްރިބާއި ޔޫއޭއީންވަނީ އިސްރާއީލާ ގުޅުންބަދަހިކޮށް، ޞުލްޙަވެފައެވެ. އޭގެ ތެރެއިން އިސްރާއީލުގެ އަނިޔާވެރިކަމާ ދެކޮޅަށް އުރުދުންގައި ބޭއްވި އެއްވުމެއްވަނީ އެ ޤައުމުގެ ފުލުހުން ރޫޅާލައިފައެވެ. އަދި ޔޫއޭއީންވަނީ ފަލަސްޠީނުގެ ޣައްޒާގައި ވެރިކަންކުރާ ޙަމާސް ޖަމާޢަތުން އިސްރާއީލަށް ޙަމަލާދިނުން ހުއްޓާލުމަށް އަންގައިފައެވެ. އަދި އިސްރާއީލާ ދެކޮޅަށް ޙަމަލާދިނުން ހުއްޓާނުލައިނަމަ ޣައްޒާއަށް އެއްވެސް އެހީތެރިކަމެއް ފޯރުކޮށްނުދޭނެކަމަށް އެ ޤައުމުންވަނީ ބުނެފައެވެ. އިސްރާއީލުގެ އަނިޔާވެރިކަމާ ދެކޮޅަށް ޢަރަބި ޤައުމުތަކުން ދީފައިވަނީ ވަރަށް ފިނި ރައްދެކެވެ.


Majileehuga alhuvaafa huri "thalhu" hulhuvaanan: Ibu | Mihaaru\nނިލަންދޫގެ އިދިކޮޅު ސަޕޯޓަރުންނާ އިބޫ މިއަދު ބައްދަލު ކުރައްވައި ވާހަކަ ދައްކަވަނީ. - ފޮޓޯ: އެމްޑީޕީ\nގއ. މާމެންދޫ މުހައްމަދު ޔާމީން\n02 ސެޕްޓެމްބަރ 2018 - 18:09 11 comments\nއިބޫ އެގޮތަށް ވިދާޅުވީ، މަޖިލިހުގެ އިދިކޮޅު 16 މެމްބަރަކަށް އެތަނަށް ވަނަ ނުދީ، ހިފަހައްޓާފައިވާތީ އެކަމަށް އިޝާރާތް ކުރައްވަ އެވެ. އިބޫ ވިދާޅުވި މެމްބަރުންނަކީ މަޖިލިހުގެ ގޮނޑި ގެއްލުނު ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި 12 މެމްބަރުންނާއި ބަންދުގައި ތިއްބެވި ހަތަރު މެމްބަރުންނެވެ.\nއިދިކޮޅު 12 މެމްބަރުންނަށް މަޖިލީހަށް ވަޑައިގެން މަސައްކަތް ނުކުރެއްވޭތާ އަހަރަކަށް ވުރެ ގިނަ ދުވަސްވަނީ ވެފަ އެވެ. ސުޕްރީމް ކޯޓުން އެންމެ ފަހުން ނެރުނު ހުކުމްގައިވާ ގޮތުން، އެ މެމްބަރުންގެ ގޮނޑިއާ މެދު ގޮތެއް ނިންމޭނީ، ވަކިވަކި އެ ކޯޓަށް ހުށަހެޅި މައްސަލަތައް ބެލުމަށް ފަހު އެވެ.\nއިދިކޮޅު ކެންޑިޑޭޓު މިއަދު ނިލަންދު އަށް ވަޑައިގަތުމުން، ކުޑަ ކުއްޖަކު މަރުހަބާ ދަންނަވަނީ. - ފޮޓޯ: އެމްޑީޕީ\nނިލަންދޫގައި ވާހަކަ ދައްކަވަމުން އިބޫ ވިދާޅުވީ ސަރުކާރު ހިންގަމުން ދަނީ 90،000 އަށްވުރެ ގިނަ ރައްޔިތުން ތަމްސީލް ނުވާ ގޮތަށް ކަމަށެވެ. އެބޭފުޅުންނަކީ މެމްބަރުން ނޫން ކަމަށްވާނަމަ، ގާނޫނުއަސާސީގައި ބައި އިލެކްޝަން ބާއްވަން ޖެހޭ ކަން ބުނެފައިވާ ކަމަށް ވެސް އިބޫ ވިދާޅުވި އެވެ.\n"ނުހައްގު ހުކުމްތަކެއް އެ މެމްބަރުންގެ މައްޗަށް ކުރުމުގެ ސަބަބުން ރައްޔިތުންގެ މަޖިލީހަށް ނުވަދެވި ތިބީ. 23 ސެޕްޓެމްބަރު ކާމިޔާބު ކުރުމަށް ފަހު، މަޖިލިހުގައި އަޅުވާފައި ހުރި ތަޅު ހުޅުވާނަން،" އިބޫ ވިދާޅުވި އެވެ.\nރައީސް އަބްދުﷲ ޔާމީންގެ ސަރުކާރުން ހުރިހާ ބާރުތަކެއް އެއްކުރައްވާފައިވާ ކަން ފާހަގަ ކުރައްވައި، އިބޫ ވިދާޅުވީ އިދިކޮޅު ވެރިކަމެއްގައި މަޖިލިސް ހަދާނީ ފުރިހަމަ އަށް ތަމްސީލް ކުރެވޭ ތަނަކަށް ކަމަށެވެ.\nއިބޫ ވިދާޅުވި ގޮތުގައި ރާއްޖޭގެ ރައްޔިތުން މިވަގުތު އެންމެ ބޮޑަށް ބޭނުންވެފައި ތިބީ އިންސާފެވެ. އަދުލު އިންސާފެއް ނެތް ތަނެއްގައި ޑިމޮކްރަސީއެއް ނޯންނާނެ ކަމަށް އޭނާ ވިދާޅުވި އެވެ. އެގޮތުން، ކޯޓުތަކުގައި އިންސާފު ނުލިބޭ ބައިވަރު މައްސަލަތައް ހުރި ކަން އިބޫ ފާހަގަކުރެއްވި އެވެ.\nމީގެއިތުރުން، މި ވެރކަމުގައި މާލޭގެ މަގުތަކުގައި 31 މީހަކު މަރާލެވިފައިވާ އިރު، އޭގެތެރޭގައި 22 ޒުވާނުން ހިމެނޭއިރު، ކޯޓުތަކުން އެ މައްސަލަތައް ބަލަމުން ނުދާ ކަމަށް އޭނާ ވިދާޅުވި އެވެ. އެގޮތުން، އޭނާ މިސާލު ނެންގެވީ ދީނީ އިލްމުވެރިޔާ ޑރ. އަފްރާޝިމް އަލީ މަރާލި ހާދިސާއަށެވެ.\nއިދިކޮޅު ކެންޑިޑޭޓު މިއަދު ނިލަންދު އަށް ވަޑައިގަތުމުން، އޭނާ އަށް އެ ރަށު ބަޔަކު މަރުހަބާ ދަންނަވަނީ. - ފޮޓޯ: އެމްޑީޕީ\nއަފްރާޝިމްގެ މަރާ ގުޅިގެން، ހުކުމް ތަންފީޒު ކުރެވިފައި ނުވާ ކަން ފާހަގަ ކުރައްވައި އިބޫ ވިދާޅުވީ އެކަން ނިމިފައި އޮތީ އިންސާފުން ކަން ގަބޫލު ނުކުރައްވާ ކަމަށެވެ. އެހެންވެ، އިދިކޮޅު ވެރިކަމެއްގައި އަފްރާޝީމްގެ މައްސަލަ އާއި ދެން ހިނގާފައި ހުރި މަރުގެ މައްސަލަތައް އަލުން ބަލާނެ ކަމަށް އޭނާ ވިދާޅުވި އެވެ.\nއާބާދީގައި 1200 އަށްވުރެ ގިނަ މީހުން ދިރިއުޅޭ ނިލަންދޫއަށް އިބޫގެ ވެރިކަމުގައި ބައެއް ކަންކަން ކުރެއްވުމަށް ވަނީ ވައުދުވެވަޑައިގެންފަ އެވެ. އެގޮތުން، ފެނާއި ނަރުދަމާގެ ނިޒާމު ގާއިމުކޮށްދީ، ސިއްހީ އަދި ބޭންކިން ވަސީލަތްތައް ގާއިމުކޮށް ދެއްވާނެ ކަމަށް އިބޫ ވަނީ ވައުދުވެވަޑައިގެންފަ އެވެ.\nއިބޫ، މިއަދު ގއ. މާމެންދޫގެ އިދިިކޮޅު ގިނަ ސަޕޯޓަރުންތަކަކާ ބައްދަލުކުރައްވާ ވިދާޅުވީ ވޯޓުގެ ނަތީޖާ ނުކުންނާނެ ގޮތް ވަރަށް ސާފުކޮށް އެނގެމުންދާ ކަމަށެވެ. އެގޮތުން ހުވަދު އަތޮޅުން އިދިކޮޅު ކޯލިޝަނާ އެއްކޮޅަށް ނަތީޖާ އިއްވާފައިވާ ކަމަށް ވެސް އިބޫ ވިދާޅުވި އެވެ.\nއިބޫ ވިދާޅުވި ގޮތުގައި، ރައީސް ޔާމީން ވޯޓުން ބަލިވިޔަސް، ވެރިކަމުގައި ހުންނަވާނީ އެމަނިކުފާނު ކަމަށް ވެރިކަން ކުރާ ޕީޕީއެމުން ބުނި ކަމުގައިވިޔަސް، އެހެން އެކަން ނުވާނެ އެވެ. އަދި ރައްޔިތުންގެ "ކޯޓުން" އެކަން ނިންމީމަ، ތަންފީޒުވެގެން ދާނެ ކަމަށް ވެސް އިބޫ ވިދާޅުވި އެވެ.\n"ރައްޔިތުންގެ ކޯޓުން ނިންމީމަ، އެކަން ތަންފީޒުވެގެން ދާނެ. އެކަމަށް ނޫނެކޭ ބުނާނެ އެއްވެސް މީހަކު ނުހުންނާނެ. އަޅުގަނޑުމެން އެބަތިބީމު ރައީސް ޔާމީންގެ ކޯޓުން ހުކުމް ކުރީމަ، އެ ނުގަބޫލުގައި އެކަން ގަބޫލުކޮށްގެން. ރައްޔިތުން ނުކުމެ، ބަސް އިއްވީމަ، އެއަށް ބުނާނެ އިތުރު އެއްޗެއް ނޯންނެ. ސަލާމަތީ ހިދުމަތްތައްވިޔަސް، ކޯޓުތައް ވިޔަސް، މިނިވަން މުއައްސަސާތަކުން ވެސް ނުކުމެ ތިޔަބޭފުޅުން ނިންމާ ނިންމުން ތަންފީޒުވެގެންދާތަން އެ ދުވަހު ފެނިގެންދާނެ،" އިބޫ ވިދާޅުވި އެވެ.\nމާމެންދު އަށް އުފަން ކުރީގެ ޕްރޮސެކިއުޓާ ޖެނެރަލް މުހުތާޒް މުހްސިން އާއި އދ. މާމިގިލީގެ މެޖިސްޓްރޭޓް އަހުމަދު ނިހާންގެ ރަށުގެ ހުންނަވައި އިބޫ ވިދާޅުވި ދެ ބޭފުޅުންނަކީ އިންސާފު ނުލިބި، އަނިޔާ ލިބެމުންދާ ދެ ބޭފުޅުން ކަމަށެވެ. އިދިކޮޅު ވެރިކަމެއްގައި ފުރަތަމަ ދުވަހު، ދެ ބޭފުޅުން މިނިވަންކޮށް ދެއްވާނެ ކަމަށް ވިދާޅުވެފަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް ގއ. އަތޮޅު މަޖިލީހުގެ މެމްބަރުން ގއ.ނިލަންދޫ ރައީސް އިބްރާހިމް މުހައްމަދު ސޯލިހް ގއ. މާމެންދޫ ރައީސް އަބްދުﷲ ޔާމީން


ވާހަކަ: ނުނެގުނު ފޮޓޯ\n22 އޭޕްރިލް 2021 | ބުރާސްފަތި 13:16\nމާލޭގައި މީގެ ސާޅީހަކަށް އަހަރުކުރިން ހުޅުވި ކާނިވަލެކެވެ. އިހުގެ މުސްކުޅި ނަމެއްކިޔާ ވަރަށް ބޮޑުގޯއްޗެއް (ބިމެއް) ގައެވެ. މިކާނިވާ ހުޅުވީވެސް އޭރު ރާއްޖޭގައި ހުރި އެންމެ ފޯރާ، އެންމެ ނުފޫޒުގަދަ މީހާއެވެ. ކާނިވަލުގެ ވެރިޔާ ޔޫސުފު މާހިރު (އަސްލު ނަމެއް ނޫން) ގެ އަތްދަށުން އެކަން ހިންގުމުގައި އިސްވެ އުޅެނީވެސް އެފަދަ ޕަވަރުހުރި އަމުރުވެރި މީހުންނެވެ. މުޅި ކާނިވަލް ކޮންޓްރޯލް ކޮށް ބަލަހައްޓަނީ، މާހިރުގެ ލަފާގެ މަތިން މިދެންނެވި އަމުރުވެރި ޓީމުންނެވެ. މިޓީމުގެ އިސްވެރިއަކަށް ހުންނަނީ މާހިރުގެވެސް ސެކްރެޓަރީ އިބްރާހިމް އަދީމު އެވެ. ދުވަސްވަރަކީ މާލޭގައި ކާނިވާ ހުޅުވައިގެން ހިންގުމުގެ މޫސުމީ ދުވަސްވަރެކެވެ. އެގޮތުން ހުރިހާ ގޮތަކުންވެސް މާހިރު މި ހުޅުވާ ކާނިވާ ފެންވަރު ރަނގަޅު ވެފައި މޮޅުވާން ޖެހޭނެ ކަމަށް މާހިރު ވަނީ އޭނާގެ ޓާސްކްފޯސް ޓީމަށް އަމުރު ކޮށްފައެވެ.\nމާހިރުގެ ފައްކާބޮޑު ހަވޭއްޔެއްފަދަ ގޭގައި ގެންގުޅޭ އެކިފެންވަރުގެ މުވައްޒަފުން ކާނިވަލުގައި އެކިއެކި މަސައްކަތުގައިވެސް އަވަދިނެތި އުޅެންޖެހެއެވެ. ޑިއުޓީ ބަހައިގެންނެވެ. މާހިރުގެ ގޭގެ ޑިއުޓީ ނޯންނަ ވަގުތު ކާނިވަލުގައި އުޅެންޖެހޭ ގޮތަށެވެ. މިހެން މިކަންތައް ހިނގާތާ ހަފްތާއެއް ވީތަނާ ކާނިވަލަށް ވަދެނުކުމެ އުޅުމުގައި އޮޅުން ބޮޅުން ކުރިމަތިވާތީ، ހުރިހާ ސްޓާފުންނަށް ފޮޓޯޖެހި އައިޑެންޓިޓީ ކާޑެއް ހަދަން ޖެހިއްޖެއެވެ. ބޭނުމަކީ، އޮޅުވާލައިގެން ވަންނަ މީހުންނަށް ޗާންސް ނުދިނުމެވެ.\nވަރަށް އަވަހަށް ހުރިހާ ސްޓާފުން އެއްކޮށްފައި "މާހިރު ވިދާޅުވެގެން، ހުރިހާ އެންމެންގެ އައިޑީ ކާޑު ހަދަން ޖެހިއްޖެކަމުގައި" އަދީމް އެންގެވިއެވެ. "އެހެންވީމާ މިކާޑު ހެދުމަށްޓަކައި މިއަދުން ފެށިގެން7ދުވަހުގެ ތެރޭގައި ކޮންމެމީހަކުވެސް، ރަނގަޅަށް މޫނު ފެންނަބުރި ފޮޓޯއެއް ގެނެސްދޭތި!" އަދީމް އިތުރަށް ބުނުއްވިއެވެ.\nއަދީމް އެންގެވި މުއްދަތުގައި ކޮންމެ މީހަކުވެސް އެމީހެއްގެ ބުރި ފޮޓޯއެއް ގެނެސް އަދީމު އާއި ހަވާލުކުރިއެވެ. ނަމަވެސް މާހިރުގޭގެ ބަނޑޭރިއަކަށް އުޅޭ (ކާނިވަލްގެވެސް ބަނޑޭރި) އާދަމްފުޅުބޭ ފޮޓޯއެއް ނުގެނެއެވެ. އެކަމާ އަދީމް ސުވާލުކުރުމުން "އަދި ހަމަ މިއުޅެނީ ތިކަން ނުވެގެންނޭ" އާދަމްފުޅުބޭ ނަންގަތެވެ. އެންމެން ފޮޓޯ ގެނައިއިރު އާދަމްފުޅުބޭ ފޮޓޯ ނުގެނައީމަ އަދީމް އެކަމާ ހިތްހަމަނުޖެހިފައި ހުރުމުން އަނެއްކާވެސް ފޮޓޯ ގެނައުމަށް އާދަމްފުޅުބެއަށް7ދުވަސް ދީފިއެވެ. ހަމަ އެއާއެކެ، "މިވާހަކަ ދަންނަވައިފިއްޔާ ވަރަށް ގޯސްވާނެކަމަށް." އަދީމް އާދަމްފުޅުބެއަށް ހަނދާންކޮށްދިނެވެ.\nއާދަމްފުޅުބެ މިފޮޓޮއެއް ނަގަން ޖެހުނު ފަހުން ގެއަށް ގޮސް އުޅެނީ ފާޑަކަށެވެ. "އަޅެ ގައިމު މަގޭ އާދަމްފުޅަށް ކޮންމެވެސް ކަމެއް ވެއްޖެ! މިހާރު މަށަށް އާދަމްފުޅު ކޮންމެވެސް ކަމަކާ ވަރަށް ފުންކޮށް ކަމަކާ ވިސްނާކަން އެނގޭ! ބުނެބަލަ އާދަންފުޅާ، ކިހިނެއްތަ ވެގެންތަ ތިޔަ އުޅެނީ؟!.. " އާދަމް ފުޅުގެ އަނބި ދޮން ކަމަނަ ވަރަށް އަސަރުގައި އަހާލިއެވެ. "ކަމަނާ... މިވާހަކަ ކަމަނަ ގާތު ބުނަން ފަށާނެ ގޮތެއްވެސް މަށަށް ނޭނިގިފަ މިހުންނަނީ! މިއުޅެނީ މާހިރު އަނގައިގެން މޫނު ފެންނަ ގޮތަށް ބުރި ފޮޓޮއެއް ނަގަން އަނގައިގެން!" އާދަނު ވަރަށް ގޮތަކަށް ބުންޏެވެ. "ކީކޭ މޫނު ފެންނަ ގޮތަށް ބުރި ފޮޓޮއެކޭ؟!" ކަމަނަ ވެސް އިނީ ބުނާނެ އެއްޗެއް ނޭނިގި ބަސް ހުއްޓިފައެވެ.\nދެވަނައަށް ދިން މުއްދަތުގައިވެސް އާދަމްފުޅުބޭ ފޮޓޯ ނުގެނައުމުން އަދީމް އެކަމާ ވަރަށް ބޮޑަށް ހިތްހަމަނުޖެހުން ފާޅުކުރިއެވެ. "އާދަމްފުޅުބޭ އަބަދު ކަަންތައްތަކުގައި މަޖާވެގެން އުޅުނަސް، އަދި އެންމެން ހެއްވާ، ސަމާސާ ވާހަކަ ދައްކާ އުޅުނަސް، މިކަންތަކުގައި ސަމާސާއެއް ނޯންނާނެ! މިހާރު އާދަމްފުޅުބެއަށް ދެފަހަރު ވަގުތު ދެވިއްޖެ! އެކަމަކު އެހެން އެންމެން ފޮޓޯ ގެނައިއިރު، އަދިވެސް ކަލެއަކަށް ފޮޓޯއެއް ނުގެނެވުނު." އަދީމް ވަރަށް ބޮޑަށް ރުޅިދުރުވެފައި އަނެއްކާވެސް އެއް ހަފްތާގެ މުއްދަތު އާދަމްފުޅުބެއަށް ދެއްވިއެވެ. "މިފަހަރު ފޮޓޯ ގެނެވެންވާނެ. ނުގެނައީ ވިއްޔާ ހަމަދަންނަވާނީ! އަހަންނަށް ވަރިހަމަ މަދެކެ އާދަމްފުޅުބޭ ކިތަންމެ ވަރަކަށް ރުޅިއަޔަސް! އާނ އެހެންޏާ މިހާރު ކިހާ ދުވަހެއް ފޮޓޯ ގެންނާށޭ ކިޔާތާ!" އަދީމްގެ ވާހަކައިން އޭނާ ދެން އާދަމްފުޅުބެއަށް އިތުރު ވަގުުތު ނުދޭނެކަން އެނގެއެވެ.\nފަހުން ދިން މުއްދަތު ނިމުމުން އަދީމް، އާދަމްފުޅުބެއާ ބައްދަލުކޮށްފައި ގެނައި ފޮޓޯ ކޮބައިތޯ ސުވާލުކުރެއްވިއެވެ. "މިފަހަރު ނުދީފިއްޔާ ހަމަ ދަންނަވާނީ! މިމައްސަލައިގައި އާދަމްފުޅުބޭ ވަޒީފާއިން ވަކިކުރިޔަސް މަދެކެ ރުޅި ނާންނާތީ!" "އަޅުގަނޑު އެއްގޮތަކަށްވެސް ފޮޓޯ ނުގެންނާކަންނޫން.. ވާގޮތަކީ އަދީމަށްވެސް އެނގިލައްވާނެ އަޅުގަނޑު މީ މުސްކުޅިއެއްކަން! މިހާރު އުމުރުން 62 އަހަރު! ވީމާ ތިޔަ ވިދާޅުވާގޮތަށް ބުރި ފޮޓޯއެއް ނަގަން ހަމަދަތީ! މޫނު ފެންނަގޮތަށް ވިއްޔަ! ތަންކޮޅެއް ޒުވާން ދައުރުނަމަ ތިހުންނަނީކީ ކަންތަކެއްނޫން!"\nއެވަގުތު އަދީމް ހިނިއައިވަރުން އެތާ ނުހުންނެވިގެން އަނގަމަތީ ކުޑަރުމާ އަޅުއްވައިގެން، އެކަހެރި ފަރާތަކަށް ސޮއްސާ ލެއްވިއެވެ.


Tiktokun Gaming ah nukunnanee – adduLIVE\nޓިކްޓޮކް ގޭމިން އަށް ނުކުންނަނީ\nMay 20, 2022, 17:12 އަހުމަދު އަދްޝަން\nފަހަކަށް އައިސް އެކި ސޯޝަލް ޕްލެޓްފޯމްތަކުން އަންނަނީ ފީޗާ އިތުރުކޮށް، އެއިން ހިފޭ ބޭނުންތައް އިތުރުކުރަމުންނެވެ. އެގޮތުން އެންމެ ފަހުގެ ޚަބަރުތައް ބުނާ ގޮތުން ޓިކްޓޮކުން މިހާރު ވަނީ ގޭމިންގެ ތެރެއަށް ވަންނަން ނިންމައިފަ އެވެ. ބައެއް މީޑިއާތަކުން ބުނި ގޮތުގައި ޗައިނާގެ ބައިޓްޑާންސުން ހިންގާ ޓިކްޓޮކުން މިހާރު އަންނަނީ ވިއެޓްނާމްގައި ގޭމިން ފީޗާ ވެސް ޓެސްޓްކުރަމުންނެވެ.\nޓެކް ޚަބަރުތައް ގެނެސްދޭ މީޑިއާތަކުން ބުނީ ވީޑިއޯ ގޭމިންގެ ތެރެއަށް ވަދެ، ގޭމް ކުޅެވޭނެ ފުރުސަތު ލައިވްސްޓްރީމާތަކަށް ޓިކްޓޮކުން ފަހިކޮށްދޭނެ އެވެ. މިކަމާ ބެހޭ ގޮތުން ޓިކްޓޮކުން އަދި ރަސްމީކޮށް ވާހަކަ ނުދެއްކި ނަމަވެސް ކުންފުނީގެ އޮފިޝަލަކު ވަނީ ގޭމިން ފީޗާއަކަށް ތައްޔާރުވާކަން ޔަގީންކޮށް ދީފަ އެވެ.\nއޭނާ ވިދާޅުވި ގޮތުގައި ޓިކްޓޮކަކީ އަބަދު ވެސް އެ ބޭނުންކުރާ މީހުންނަށް އާ ކަންތައްތަކެއް ގެނެސްދޭން މަސައްކަތްކުރާ އެއްޗެކެވެ.\nމީޑިއާތަކުން ބުނި ގޮތުގައި ޓިކްޓޮކުން ގޭމިންގެ ތެރެއަށް ވަދެ، އެ ބޭނުންކުރާ މީހުން ޓިކްޓޮކް ބޭނުންކުރާ މިންވަރު އިތުރަށް ބޮޑުކުރުންވެގެން ދާނީ ކުންފުނީގެ އާމްދަނީ ވެސް އިތުރުވާން ހުޅުވޭ އާ ދޮރަކަށެވެ. ޓިކްޓޮކަކީ މިހާރު ވެސް ސޯޝަލް ޕްލެޓްފޯމްތަކުގެ ތެރެއިން އެންމެ ގިނަ ބަޔަކު ބޭނުންކުރާ އެކައްޗެވެ.\nމިދިޔަ އަހަރު ޓިކްޓޮކުން މިނީ ގޭމެއްގެ ގޮތުގައި ފާމްވިލް ކަހަލަ ގޭމެއް އިން-އެޕް ގޭމެއްގެ ގޮތުގައު ވެސް ޓެސްޓްކޮށްފައިވެ އެވެ.


ލޯބިވެރިޔާ އެކްސް އާއި ވާހަކަދައްކާތީ ހަސަދަވެރިވެވޭތަ؟ - Naalaafushi\nAugust 30, 201400 Like Like 797\nޙަޤީޤަތް ހާމަކުރުމަކީ ބައެއް ފަހަރު ކުރަން ވަރަށް ދަތި ކަމެކެވެ. ހިތުގައި އޮންނަ ބައެއް އެއްޗެހި ލޯބިވެރިޔާ އަށް އެނގޭނަމަ ކިހާ ރަނގަޅުހޭ މިއީ ބައެއް މީހުންގެ ހިތައް އަރާ އެއްޗެކެވެ.\nހަސަދަވެރިވުމަކީ އެކަމުގެ ގެއްލުން ފައިދާ އަށް ވުރެ ބޮޑު ނުރަނގަޅު އިހްސާސެކެވެ. ހަސަދަވެރިކަން ހިތުއަޅައިގެން އުޅޭ މީހަކަށް އޭނާގެ އަމިއްލަ ދިރިއުޅުމާއި މެދު ވިސްނުމަށް ވުރެ މުހިންމު ވެފައި އޮންނާނީ އެހެން މީހުން އުޅޭ ގޮތާއި އެހެން މީހުން ކުރާ ކަންތައް ބެލުމެވެ.\nއަހަރެންގެ ދިރިއުޅުމުގެ ކަންތައް މިހާރު ރޭވިފައި ހުންނަ ގޮތުން ނިދާނެ ވަގުތެއް ވަނީ ފަތިހު5ޖަހާއިރުއެވެ. އަނެއްކޮޅުން 8 ޖަހާއިރު ހޭލަން ޖެހެއެވެ. ހުސްވި ހަފްތާގައި އާދައިގެ މަތިން އަހަރެން ނިދަން އޮށޯތީ ފަތިހު5ޖެހި ފަހުންނެވެ. ނަމަވެސް ނިދޭ ގޮތެއް ނުވިއެވެ. ކުއްލިއަކަށް ރިންގްވާން ފެށި ފޯނުގެ ސަބަބުން އައި ރުޅި އާއި ވީފޫހި އެއްކޮށްގެން ފޯނަށް ޖަވާބު ދޭން ޖެހިއްޖެއެވެ.\nއައި ކޯލަކީ ޖަވާބު ނުދީ ދޫކޮށްލެވޭ ވަރަށް ވުރެ މުހިންމު ނަމްބަރަކުން އައި ކޯލެކެވެ. ފޯން ކުރީ ވަރަށް ގާތް ރަހުމަތްތެރިއެކެވެ. އަންހެން ކުއްޖެކެވެ. އެގަޑީގައި އޭނާ ގުޅާނީ ކޮންމެވެސް ބޮޑު ކަމެއް ޖެހިގެން ކަން އަހަންނަށް ޔަގީނެވެ. އޭނާގެ އަޑު ޖެހުމުން އެކަން އިތުރަށް ކަށަވަރު ވެއްޖެއެވެ. އޭނާގެ އަޑުހުރީ ރޮއެރޮއެ ކުރަކި ވެފައެވެ.\nކިހިނެއްވީތޯ އަހާލުމުން އޭނާ ބުނީ އޭނާގެ ލޯބިވެރިޔާ ލޯބިވެރިޔާގެ އެކްސް އާއި ވާހަކަދައްކާތީ މައްސަލަ މާބޮޑަށް ހޫނުވީ ކަމަށެވެ. “އަހަރެން މާ ޖެލަސް ވަނީ އޯ” އޭނާ ބުންޏެވެ. މައްސަލަ ހޫނުވެ ދެމީހުން ވަކިވާ ހިސާބަށް ދިއުމުން ތިންވަނަ ފަރާތެއްގެ ހިޔާލު މުހިންމު ކަމަށާއި ކަންތައް ކުރަންވީ ގޮތުގެ ރަނގަޅު ލަފައެއް ދިނުމަށް އަހަރެންގެ ކިބައިން އޭނާ އެދުނެވެ.\nތިވާހަކަ ދައްކާލަން މާދަމާ ދިމާވެލާނީ ކަމަށް ބުނެ އޭނާގެ ހިތްހަމަޖައްސާލައިދީފައި އަހަރެން ނިދީއެވެ.\nއެކްސް ނުވަތަ ކުރީގެ ލޯބިވެރިޔާ އާއި ލޯބިވެރިޔާ މާގާތް ގުޅުމެއް ބޭއްވުމަކީ ދެލޯބިވެރިންގެ މެދުގައި ކޫސަނި މައްސަލަތައް ޖެހެން ދިމާވާ ސަބަބެކެވެ. އެކަކު އަނެކަކަށް ޝައްކު ކޮށް ލޯބިން ބިނާކުރަމުންދާ ހުވަފެނީ އިމާރާތް “އެކްސް” ގެ ސަބަބުން ބިމާ ހަމަވެގެން ދަނީ މަދެއްކޮށެއް ނޫނެވެ.\nއެހެންކަމުން މިފަދަ މައްސަލަތައް ދިމާވެފައިވާ މީހުންނަށް އަހަރެން ކުޑަކުޑަ އެހީތެރިކަމެއް ފޯރުކޮށްދޭނަމެވެ.\nތިބާގެ ލޯބިވެރިޔާ އަކީ ހަސަދަ ވެރިކަމުގެ ހުޅުގަނޑު ހިތުގައި ރޯވެފައި ހުންނަ މީހެއް ހެއްޔެވެ؟ ތިބާ ވާހަކަދައްކަންވީ މީހުންނާއި ވާހަކަ ނުދައްކަންވީ މީހާ އެނގެނީ ތިބާގެ ލޯބިވެރިޔާ އަށް ހެއްޔެވެ؟ ނޫނީ ތިބާ ތިބާގެ ހިތުގައި އަނދަމުން ތިދާ ހަސަދަވެރިކަމުގެ އަލިފާންގަނޑު ބޭރަށް ފާޅުވިޔަނުދީ ހުންނަނީ ހެއްޔެވެ؟ ތިހެން ކިހާ ދުވަހަކު ހުރެވިދާނެ ހެއްޔެވެ؟\nތިބާގެ ލޯބިވެރިޔާ ތިބާ އިހްތިޔާރު ކުރި ސަބަބު\nތިބާގެ ލޯބިވެރިޔާ ތިބާ އިހްތިޔާރު ކުރީ ކީއްވެ؟ އޭނާ ތިބާ އިހްތިޔާރު ކުރާނީ ތިބާއަކީ އޭނާގެ ހަޔާތުގެ ބައިވެރިޔާ ކަމުގެ މަގާމަށް ގެންނަން އޭނާގެ “އެކްސް” އަށް ވުރެ ރަނގަޅު މީހަކަށް ވީމައެވެ. ނަމަވެސް އެރަނގަޅު ސިފަ އަކީ ކޮބައިކަން ތިބާ އަށް ނޭންގި އޮވެ ދާނެއެވެ. އެހެން ކަމަށް ވާނަމަ ލޯބިވެރިޔާ ކުރެން އަހާށެވެ. ތިބާގެ ރަނގަޅު ސިފަ އަކީ ނުވަތަ ސިފަ ތަކަކީ ކޮބައި ހެއްޔެވެ؟ އަދި އޭނާގެ ކުރީގެ ލޯބިވެރިޔާގެ ހުރި އުނި ސިފަތަކަކީ ކޮބައި ހެއްޔެވެ؟\nމިހާ ހިސާބުން ތިބާގެ ކިބައިގައި ހުންނަން ތިބާގެ ލޯބިވެރިޔާ ބޭނުންވާ ސިފަތަކާއި ބޭނުން ނުވާ ސިފަތައް ވަރަށް ސާފުވާނެއެވެ. އެހެން ކަމުން ތިބާގެ ލޯބިވެރިޔާ ތިބާ އާއި ގަޔާވި ސިފަތައް ދޫކޮށް ނުލާ ވޭތޯ ގަދަ އަޅައި މަސައްކަތް ކުރާށެވެ. އަދި އޭނާގެ ކުރީގެ ލޯބިވެރިޔާ ގައިގައި ހުރި އުނިސިފަ ތިބާގެ ގައިން ތިބާގެ ލޯބިވެރިޔާ އަށް ފެނުނަ ނުދޭށެވެ.\nއޭރުން ތިބާގެ ލޯބިވެރިޔާ އޭނާގެ ކުރީގެ ލޯބިވެރިޔާ މަތިން ހަނދާން ނައްތާލަން ފަސޭހަވެ ތިބާ އާއި ތިބާގެ ލޯބިވެރިޔާ އާއި ދެމެދު އޮންނަ ގުޅުން އިތުރަށް ބަދަހި ވެގެން ދާނެއެވެ.\nޝައްކާއި ވަހުމަކީ ޙަޤީޤަތް އޮޅުވާ އެއްޗެކެވެ. ލޯބިވެރިޔާ އަށް އެއްވެސް ކަމެއްގައި ޝައްކު ނުކުރާށެވެ. އޭނާގެ އުޅުމަށް ބަދަލު އައިސްފި ނަމަ އެއީ ކީއްވެގެން އަދި ބަދަލެއްކަން އޭނާ ކައިރިން އަހައިގެން އޮޅުން ފިލުވާށެވެ.\nލޯބިވެރިޔާ އޭނާގެ އެކްސް އާއި ވާހަކަ ދެއްކުމަކީ އެދެމީހުން އަލުން ގުޅެން އުޅޭ ކަމުގެ ހެއްކެއް ނޫނެވެ. އަދި އެދެމީހުން އެކަކު އަނެކަކު ދެކެ މިހާރު ލޯބި ވުމެއް ވެސް ނޫނެވެ. އެހެން ކަމުން ލޯބިވެރިޔާ އޭނާގެ އެކްސް އާއި ވާހަކަ ދެއްކުމަކީ ތިބާ އަދި ބިރު ގަންނަން ޖެހޭ ކަމެއް ނޫނެވެ. އަދި ދެރަވާންވީ ކަމެއް ވެސް ނޫނެވެ. އަދި ހަސަދަވެރިވާންވީ ކަމެއް ވެސް ނޫނެވެ.\nނަމަވެސް އެދެމީހުން އިން ފަހަނައަޅައި ދާނަމަ އެއީ މައްސަލައެކެވެ. ދުވާލު ތިން އިރު އެދެމީހުން ފޯން ކުރަން ޖެހި ހަފްތާއަކު ދެތިން ފަހަރު ބައްދަލުކުރާނަމަ އެކަމާއި ވިސްނަން ޖެހެއެވެ. އަދި ތިބާގެ ލޯބިވެރިޔާ ކެނޑިނޭޅި އޭނާގެ އެކްސްގެ ވާހަކަ ތިބާ ކައިރީ ދަށްކާނަމަ އެކަމާ ވެސް ވިސްނަން އެބަ ޖެހެއެވެ.\nހާއްސަކޮށް ބައެއް އަންހެން ކުދިންނަކީ ޝަކުވާ ގިނަ ބައެކެވެ. ލޯބިވެރިޔާ އަންހެން ކުއްޖަކާއި ވާހަކަ ދެއްކިއަސް ނުވަތަ އެކްސް އަކާއި ވާހަކަ ދެއްކިއަސް އެކަން ބޮޑު މައްސަލައަކަށް ވެއެވެ. މިއީ ބައެއް ޒުވާން ފިރިހެނުންގެ ޝަކުވާ އެކެވެ. މިކަމަށް އޮތް ހައްލަކީ ކޮބައި ހެއްޔެވެ؟\nހަސަދަވެރިކަމުގެ ހުޅަކީ މަޒުމޫނެއް ކިޔާލުމަކުން ނުވަތަ ރަހުމްތަތެރިއެއް ނޫނީ ތަޖުރިބާކާރަކު ދޭ ހިޔާލަކު ނިއްވާލެވޭނެ ހުޅުގަނޑެއް ނޫނެވެ. ހަސަދަވެރިކަމުގެ ހުޅުގަނޑު ނިއްވާލުމަށް ބޭނުންވަނީ ހަމްދަރުދީ އާއި ލޯބިން ފުރިފައިވާ ހިތެއްގެ ވެރިއަކަށް ތިބާ ވުމެވެ. ތިބާގެ ހިތް ލޯއްބާއި ހަމްދަރުދީ އާއި އަޅާލުމާއި އޯގާތެރިކަމުން ފުރިއްޖެނަމަ ތިހިތުގައި ހަސަދަވެރިކަމަކަށް ޖާގައެއް ނޯންނާނެއެވެ.\nތިބާ ތިބާގެ ލޯބިވެރިޔާ ދެކެ ލޯބި ވާށެވެ. އޭނާ އަށްޓަކައި ހަމްދަރުދީ ވާށެވެ. އޭނާ އަށް އަޅާލާށެވެ. އޭނާ އަށް އޯގާތެރިވާށެވެ. ތިބާ ދޫކޮށް އެހެން މީހެއް ކައިރިއަށް ދިއުމުން ތިލޯއްބާއި ތިހަމްދަރުދީ އަދި ތިއަޅާލުމާއި ތިއޯގާތެރިކަން ނުލިބޭނެ ކަން ތިބާގެ އަމަލުތަކުން އޭނާ އަށް ސާބިތު ކޮށްދޭށެވެ. އޭރުން އޭނާ ތިބާ ދޫކޮށްލާފައި އެހެން ދިމާ އަކަށް ދިއުމަކީ ވާނެ ކަމެއް ނޫނެވެ. ހާއްސަކޮށް “ކަމުނުގޮސް ގެން” ދޫކޮށްލި އެކްސް ކައިރިއަށް އޭނާ ދިއުމަކީ ވުން ވަރަށް ދުރު ކަމެކެވެ.\nމައްސަލައަކީ ކޮބައި ކަމެއް ނޭންގޭ\nއިސްވެ އަހަރެން ބުނި ހުރިހާ ފަންޑިތަ އެއް ހަދައިގެން ވެސް މައްސަލައަށް ހައްލެއް ނުލިބުނީ ހެއްޔެވެ؟ އަދިވެސް ލޯބިވެރިޔާ އޭނާގެ އެކްސް އާއި ވާހަކަ ދައްކަނީ ހެއްޔެވެ؟ އެހެންކަމަށްވަނަމަ ދެން މިމައްސަލައަށް އޮތް ހައްލަކީ ކޮބައި ހެއްޔެވެ؟\nލޯބިވާ މީހަކާއި ވަކިވުމަކީ މީހަކު ހަޔާތުގައި ކުރާނެ އެންމެ ހިތްދަތި ތަޖުރިބާއެވެ. އެހެން ކަމުން ލޯބިވާ މިހަކާއި ވަކިވުމަކީ އެއްވެސް މީހަކު ކުރަން ބޭނުންވާނެ ކަމެއް ނޫނެވެ. އެކަމަކު މައްސަލަތަކެއްގެ ތެރެއަށް ވެއްޓި ކަރުތާފެނުގައި ނޭވާ ނުލެވިފައި އޮތުމަކީ ވެސް ހައްލެއް ނޫނެވެ. އަދި އެއީ އުފާވެރި ދިރިއުޅުމަކަށް ވެސް ނުވާނެއެވެ.\nތިބާގެ ލޯބިވެރިޔާ ތިބާ އަށްޓަކައި އޭނާގެ އެކްސް އާއި އޮތް ގާތް ގުޅުން “ދުރުކޮށްލަން” އެއްބަސްނުވާނަމަ ތިބާގެ ލޯބިވެރިޔާ އަކީ ތިބާގެ ހަޔާތުގެ ބައިވެރިޔާގެ މަގާމަށް ގެންނަން އެންމެ ރަނގަޅު މީހާއެކޭ އަހަރެން ނުބުނާނަމެވެ.\nދެމީހެއްގެ ގުޅުމެއް ކުރިއަށް ގެންދެވޭނީ ކޮންމެ މީހަކު ވެސް ޤުރުބާނީ ތަކެއް ވެގެންނެވެ. ތިބާ އެދޭ ބައެއް ކަންތައްތައް އެއީ އޭނާ އެންމެ ބޭނުންވާ ކަންތައްތައް ކަމަށް ނުވިޔަސް ތިބާ އަށްޓަކައި އޭނާ އެކަން ކުރުން އެއީ ތިދެމީހުންގެ ލޯތްބަށްޓަކައި އޭނާވާ ޤުރުބާނީއެކެވެ. ހަމައެފަދައިން އޭނާ ބުނާ ބައެއް ކަންތައްތައް ވެސް ތިބާ ކުރަން ޖެހޭނެއެވެ. އެއީ ލޯތްބަށްޓަކައި ތިބާވާ ޤުރުބާނީއެވެ.\nހުރިހާ ވާހަކައެއް ކުރުކޮށްލުމަށް ފަހު ބުނާނަމަ ބުނެވޭނީ ތިބާގެ ލޯބިވެރިޔާ އޭނާގެ އެކްސް އާއި ވާހަކަދެއްކުން ތިބާ އަށްޓަކައި ހުއްޓާނުލާނަމަ ތިލޯތްބަށްޓަކައި ޤުރުބާނީ އެއް ވުމަށް އޭނާ ބޭނުން ނުވަނީ އެވެ. އޭގެ މާނައަކީ ތިބާގެ ހަޔާތް އުފާވެރި ކުރުމުގެ ޤާބިލްކަމާއި ލޯބި ދިނުމުގެ ގާބިލްކަން ތިބާގެ ލޯބިވެރިޔާގެ ކިބަޔަކު ނެތެވެ. ހަޔާތުގެ ބައިވެރިއެއްގެ މަގާމަށް ބޭނުންވަނީ ތިބާ ލޯބިވާ މީހެއް ނޫނެވެ. ތިބާ ދެކެ ލޯބިވާ މީހެކެވެ.\nއެހެންކަމުން އަހަރެންގެ ނަސޭހަތަކީ ކުދިކުދި ހަމަލާތަކުން ހިތް ކަތިވޭވޭ ކުރުމަށް ވުރެ އެއްފަހަރު ހިތާއި ދެކޮޅަށް ނަމަވެސް ހަޔާތުގެ މިސްރާބު ބަދަލުކޮށްލުން މާރަގަނޅު ވާނެއެވެ.\nލޯބިވެރިޔާ އަބަދު ބިޒީ – ދެން ހަދާނީ ކިހިނެއް؟


ނޭދެމޭ ދުރުވާކަށެއް ލޯބިވާ…4 – Esfiya\nނިއަލް އާއި ލާޝާ އަށް ގެއަށް އާދެވުނު އިރު ހުރީ އެގާރަ ޖަހަން ކައިރިވެފައެވެ. ނިއަލް ކާރު ޕާކު ކޮށްފައި އައިސް ލާޝާގެ އަތުގައި ހިފައިގެން ގޭތެރެއަށް ވަންނަން ހިނގައިގަތެވެ. ގޭތެރެއަށް ވަދެ ވުމާއެކު ސިިޓިންރޫމުގައި އިން ނިޔާޝާ އާއި ނާއިމް އެ ދެމީހުންނަށް ފެނުނެވެ. އެހެންކަމުން ކޮޓަރިއަށް ދިއުމުގެ ބަދަލުގައި ލާޝާ އާއި ނިއަލް ގޮސް އިށީނީ ނިޔާޝާމެން ކައިރީގައި، ސޯފާގައެވެ. އެ ހަތަރު މީހުން އެކިއެކި ވާހަކަތައް ދައްކަން ވަރަށް ގިނައިރު ވަންދެން އެ ތާނގައި ތިބުމަށް ފަހު ގޮސް ވަނީ އެ މީހެއްގެ ކޮޓަރިއަށެވެ.\nނައިހާމެންގެ ގެއާއި ހިސާބަށް ދެވެންދެންވެސް ނާއިކް އާއި ނައިހާގެ މެދުގައިވަނީ ހަމަހިމޭންކަމެވެ. އެ ހަމަހިމޭން ކަމުން ދެމީހުންނަށް ވެސް އުނދަގޫ ވަމުން ދިޔައެއް ކަމަކު ދެމީހުން ކުރެ އެކަކަށްވެސް ދައްކާނެ ވާހަކައެއް ނުވިސްނުނެވެ. ނައިހާމެންގެ ގޭގެ ކުރިމައްޗަށް ސައިކަލު މަޑު ކޮށްލުމުން ނައިހާ ސައިކަލުން ފޭބިއެވެ. އަދި ގެއަށް ވަންނަން ހިނގައިގަތެވެ. ނައިހާ ނާއިކް އާއި ދިމާއަށް ބަލާނުލުމުން ނާއިކްގެ ހިތުގައި ރިއްސާލިއެވެ. ނާއިކް އަށް ނައިހާގެ އަތުގައި ހިފާލެވުނީ އެއްވެސް އިޚްތިޔާރަކާނުލައެވެ. ނައިހާ ފަސްއެނބުރި އޭނާގެ އަތަށް ބަލާލުމަށްފަހު ނާއިކްގެ މޫނަށް ބަލާލީ ކިހިނެއްވީހޭ އަހާފަދަ ގޮތަކަށެވެ. “ނައި ރުޅި އައިސްފަތަ؟” ނާއިކް އިސްދަށަށް ޖަހާލަމުން އަހާލިއެވެ. “ނޫން… އަހަރެން ކޮންކަމަކާތަ ނާއީ ދެކެ ރުޅި އަންނަންވީ؟” ނާއިކް ކުރި ސުވާލަށް ޖަވާބު ދިނުމަށްފަހު ނައިހާ ވެސް ކޮށްލީ ސުވާލެކެވެ. “އައި މަގުމަތީގަ އެއްވެސް ވާހަކައެއް ވެސް ނުދައްކާ، ދެން އަނެއްކާ އަހަންނާ ދިމާއަށް ބަލާވެސް ނުލާ ގެއަށް ވަންނަން ދިޔައީމަ ހީވީ ރުޅި އައިސްގެން ކަމަށް” ނައިހާ އިނީ ރުޅި އައިސްފައި ނޫން ކަން އެނގުމުން ނާއިކް ނައިހާގެ މޫނަށް ބަލާލަމުން ބުނެލިއެވެ. “އޯކޭ.. ގުޑް ނައިޓް…” ނައިހާ މިހެން ބުނުމުން ނާއިކް ވެސް ރައްދުގައި ގުޑް ނައިޓްއޭ ބުނުމުން ނައިހާ ގޮސް ގެއަށް ވަނެވެ. ނައިހާ ގެއަށް ވަންނަން ދެން ބަލަން ހުރެފައި ނާއިކް ވެސް މިސްރާބު ޖެހީ އޭނާގެ ގެއާއި ދިމާއަށެވެ.\nނާއިކް ގެއަށް އައި އިރު ނާއިކްގެ މަންމަ އަރޫޝާ އޭނާގެ އިންތިޒާރުގައި އިނެވެ. ނާއިކް ފެނުމުން އަރޫޝާ ނާއިކް ކައިރީ އެހާ އުފާވެފައި ހުރި ސަބަބެއް އަހާލިއެވެ. ނާއިކް އޭނާގެ ލޯބިވާ މަންމަ އަށް ހުރިހާ ވާހަކައެއް ކިޔައިދިނެވެ. ނާއިކް ދެއްކި ހުރިހާ ވާހަކައެއް އަޑުއަހަން ހުރި އަރޫޝާގެ ތުންފަތް މަތީ ދުވެލީ ވަރަށް ވެސް ފުޅާ ހިނިތުންވުމެކެވެ. “ދެން ދަރިފުޅު އެ މަންޖެ ބައްޕަ މެންނަށް ދައްކާލަން ގެންނާނީ ކޮން އިރަކުންތަ؟” އެ ވަގުތު ގޭތެރެއަށް ވަދެގެން އައި ނާއިލް އަހާލިއެވެ. “ބައްޕަ ވެސް ތީނީ އަޑުއަހަން ދޯ.. އަދި އަޅުގަނޑު އޭނަ ކައިރީ ރައްޓެހިވާކަށް ނާހަމޭ.. އެކަމަކު ވަރަށް ހީވޭ އޭނަ ވެސް އަހަރެން ދެކެ ލޯބިވާހެން” ނާއިކް ބުނެލިއެވެ. އެތައް އިރެއް ވަންދެން ނާއިކް އޭނާގެ މަންމަ އާއި ބައްޕައާ ވާހަކަ ދައްކަން އިނުމަށްފަހު ކޮޓަރިއަށް ވަދެ ފެންވަރާ ތާޒާ ވެލައިގެން އެނދުގައި އޮށޯވެލިއެވެ. ނަމަވެސް އެތައް ދަމެއްވި އިރު ވެސް ނިދޭގޮތެއް ނުވިއެވެ. ނައިހާގެ ހަނދާންތަކުން އޭނާގެ ސިކުނޑި ވަނީ ފުރާލާފައެވެ. އެހެން އޮއްވާ ފަތިސް ނަމާދަށް ބަންގި ގޮވި އެވެ. އެހެންކަމުން ނާއިކް އަވަހަށް ވުޟޫކޮށްލައިގެން ނަމާދު ކޮށްލިއެވެ. އެއަށްފަހު އަނެއްކާވެސް ނިދޭތޯ މަސައްކަތް ކުރިއެވެ. މި ފަހަރު އެކަން ވަރަށް ރަނގަޅަށް ވެސް ކާމިޔާބު ވެއެވެ. މާގިނައިރު ތަކެއް ނުވެ ނާއިކް އަށް ނިދުނެވެ.\nނައިހާގެ ހާލަކީ ވެސް ހަމަ އެއީ އެވެ. ނޭނގި ނަމަވެސް އޭނާ އަށް ނާއިކް ދެކެ ލޯބި ވެވިއްޖެ އެވެ. އެކަން ނާއިކް އަށް އަންގަން އޭނާ އަށް ނުކެރެނީއެވެ. ނާއިކް ބުނާނެ އެއްޗެއް ނޭނގޭތީއެވެ. ލާޝާ ކައިރީ ބުނަން ބޭނުންވި ކަމުގައި ވިޔަސް ވެސް އޭނާ އަށް ފަސްޖެހެވެނީއެވެ. ކީއްވެ ކަމެއް ހުދު އޭނާ އަކަށް ވެސް ނޭނގެއެވެ. އިތުރު އެކެއް ކައިރީ އެވާހަކަ ނުބުނި ކަމުގައި ވިޔަސް ނައިހާ ވަނީ އޭނާގެ މަންމަ އާއި އެކަން ހިއްސާ ކޮށްފައެވެ. ނައިހާގެ ބައްޕަ ވަނީ ނައިހާގެ އުމުރުން އެންމެ ނުވަ އަހަރުގައި މި ފަނާވަނިވި ދުނިޔެއަށް އަލްވަދާޢު ކިޔާފައެވެ. އެހެންނަމަވެސް ނައިހާ އަށް ބައްޕަ އެއް ނެތް ކަމުގެ އިހުސާސް ވިޔާނުދީ ނައިހާގެ މަންމަ ނީލާ އެކަނިމާއެކަނި ނައިހާ ބަލާ ބޮޑު ކުރީ ރިވެތި އާދަތައް ދަސްކޮށްދީ، ލޯތްބާއި އަޅާލުން ދީގެންނެވެ. އެހެންކަމުން ނައިހާ ދުވަހަކުވެސް އޭނާގެ މަންމަ އާއި ދިމާއަށް އަޑު ހަރުކޮށް އެންމެ ބަހެއްވެސް ބުނެފައެއް ނުވެއެވެ. އަދި އެއްވެސް ކަމެއް ސިއްރު ކޮށްފައެއްވެސް ނުވެއެވެ.\nއާ ދުވަހަކަށް އިރު ފެނުން މައްޗަށް ތޮޅިލީ ބައެއް މީހުންގެ ދިރިއުޅުން އިހުނަށް ވުރެ ބޮޑަށް އުފާވެރި ކުރުވަމުންނެވެ. އަދި އަނެއްބައި މީހުންގެ ދިރިއުޅުމަށް ހިތާމައިގެ ތޫފާންތައް ފޮނުވަމުންނެވެ. އެއްބަޔަކަށް ދަތި އުނދަގޫކަން ޖައްސާއިރު އަނެއް ބަޔަކު އުފަލާއި އަރާމުގައި އުޅުމަށް މަގު ފަހި ކޮށްދޭ ހާލުގައެވެ.\nލާޝާ އިނީ ޓެރެސްގައި އިން ޖޯލީގައި އޭނާގެ ލޯބިވާ މަންމަ އާއި ކޮއްކޮއާ ވާހަކަ ދައްކާށެވެ. އިރުކޮޅެއް ވަންދެން އެމީހުންނާ ވާހަކަ ދައްކަން ހުރެފައި ފޯނު ކަނޑާލާފައި ލާޝާ ދިޔައީ ބަދިގެއަށެވެ. ލާޝާ ބަދިގެއަށް ވަތް ވަގުތަކީ ނިޔާޝާ ވެސް ބަދިގެއަށް އައި ވަގުތެވެ. އެހެންކަމުން ލާޝާ އާއި ނިޔާޝާ ލަސްނުކޮށް ސައި ތައްޔާރު ކުރުމަށް އަވަސްވެގަތެވެ. ސައި ތައްޔާރު ކުރުމަށްފަހު ލާޝާ ކޮޓަރި އަށް ވަދެ ނިއަލް ކޮބާތޯ ބަލާލިއެވެ. އޭރު ނިއަލް ހުރީ ފެން ވަރައިގެން ނިކުމެ، ހަމަ އެކަނި ކަޅު ކުލައިގެ ޖިންސެއް ލައިގެންނެވެ. އެހެންކަމުން ނިއަލްގެ ފިރިހެންވަންތަ ހަށިގަނޑު އޮތީ ހާމަ އަށް ފެންނާށެވެ. ލާޝާ ބަލަން އިނުމުން ކިހިނެއްވީތޯ ނިއަލް އަހާލިއެވެ. ނިއަލް ކައިރީ ސައިބޯން އައުމަށް ބުނެފައި ލާޝާ ކޮޓަރިން ބޭރަށް ހިނގައިގަތެވެ. ލާޝާ ނިކުމެގެން ދިޔަ ދިމާއަށް ބަލަން ހުރެފައި ނިއަލް ހިނިތުންވެލަމުން ލާޝާ ނަގާފައި އޮތް ކަޅު ކުލައިގެ ޓީޝާޓު ލައިގެން ކޮޓަރިން ނިކުތެވެ. ނިއަލް ކާކޮޓަރިއަށްވަތް އިރު ނިއަލްގެ މަންމަ އާއި ބައްޕަގެ އިތުރުން ލާޝާ ވެސް އެތާނގައި ނިއަލްގެ އިންތިޒާރުގައި އިނެވެ. ނިއަލް ގޮސް ގޮނޑީގައި އިށީނުމުން ލާޝާ ނިއަލްގެ ތައްޓަށް ކާއެއްޗެހި އަޅައިދިނެވެ. “ދަރިފުޅާ ނިއަލް” ނާއިމް ނިއަލް އަށް ގޮވާލިއެވެ. “ލައްބަ ބައްޕާ..” ނިއަލް ނާއިމްގެ މޫނަށް ބަލާލަމުން ބުނެލިއެވެ. “ދަރިފުޅުމެން ކޮންދުވަހަކު ވަޒީފާއަށް ނިކުންނަން ޖެހޭނީ؟” ނާއިމް ނިއަލް އާއި ލާޝާއާ ސުވާލުކޮށްލިއެވެ. “އަޅުގަނޑުމެން ނެގީ އެއް ހަފުތާގެ ޗުއްޓީއެއް.. އަޅުގަނޑުގެ ޖެހޭ އާދީއްތަ ދުވަހު ވަޒީފާއަށް ދާން… ލާޝް ޖެހޭނީ ހޯމަ ދުވަހު ދޯ..” ނިއަލް ބުނެލިއެވެ. “އާނ އަހަރެން ދާން ޖެހެނީ ހޯމަ ދުވަހު” ލާޝާ ވެސް ބުނެލިއެވެ. “ކީއްވެ ބައްޕަ ތިހެން ތި އެހީ؟” ނިއަލް އަހާލިއެވެ. ކަމެއް ނުވޭ.. ހަމަ އަހާލީ” ނާއިމް ހިނިތުންވެލަމުން ބުނެލިއެވެ. ސައިބޮއެ ނިމިގެން ނާއިމް ދިޔައީ އޮފީހަށެވެ. ނިއަލް ވެސް ދިޔައީ ބޭރަށެވެ. ނިޔާޝާ ވެސް ކޮންމެވެސް ތަނަކަށް ދާން ވެފައި އޮތް ކަމަށް ބުނެ ދިޔައީ ބޭރަށެވެ. އެހެންކަމުން ލާޝާ އޭނާގެ ކޮއްކޮ ލާރާ އަށް ގުޅައިފައި އޭނާ ކައިރި އަށް އާދެވޭނެތޯ އަހާލިއެވެ. ނަމަވެސް ލާރާ އަށް އާދެވެން ނެތްކަން އެނގުމުން ލާޝާ މާޔޫސްކަމާއި އެކީ ފޯނު ކަނޑާލިއެވެ. ދެން ލާޝާ ގުޅީ ނައިހާ އަށެވެ. ނަމަވެސް ނައިހާ ފޯނެއް ނުނަގަ އެވެ.\nއިރުކޮޅެއް ފަހުން ލާޝާގެ ފޯނަށް ނިއަލްގެ މެސެޖެއް އައެވެ. “ގޭގެ ދޮރު ހުޅުވާދީބަ” އެ މެސެޖުގައި ލިޔެފައި ވަނީ މިހެންނެވެ. ނިއަލް ގެއަށް އައީ ކަމަށް ހީކޮށް ލާޝާ އަވަހަށް ގޮސް ގޭ ދޮރު ހުޅުވާލިއެވެ. ނަމަވެސް އެތަނުން އެއްވެސް މީހެއްގެ ހިލަމެއް ނުވިއެވެ. އެހެންކަމުން ލާޝާ ގޭތެރެއަށް ވަންނަން އެޅި ފިޔަވަޅު މަޑު ޖެހުނީ ތިރީގައި ބަހައްޓާފައި އިން ޕާރުސަލް ފެނުމުންނެވެ. ލާޝާ އެ ޕާރުސަލް ހިފައިގެން ގެއަށް ވަނެވެ. އަދި ސިޓންރޫމުގައި އިންނަ ސޯފާގައި އިށީނދެފައި އެ ޕާރުސަލް ކަނޑާލިއެވެ. އޭގައި އޮތީ ނޭވީ ބްލޫ ކުލައިގެ ހެދުމެކެވެ. ހަމަ އެ ވަގުތު ނިއަލްގެ ފޯނު ކޯލެއް އައެވެ. “ލާޝް” ނިއަލް ގޮވާލިއެވެ. “ކީކޭ ނިއާ؟” ލާޝާ އަހާލިއެވެ. “އަހަރެން ފޮނުވި ހަދިޔާ ލިބިއްޖެތަ” ނިއަލް ބުނެލިއެވެ. “އާނ ލިބިއްޖެ.. އެކަމަކު އެ ކީއްވެ ފޮނުވި އެއްޗެއް؟” ލާޝާ ނިއަލްއާ ސުވާލު ކޮށްލިއެވެ. “ލާޝް އެހަށް އެއްވެސް ސުވާލެއް ނުކޮށްބަ.. މިއަދު ހަވީރު ލާޝްގެ މަންމަމެން ގެއަށް ދޭ އިނގޭ.. އަހަރެންނަށް ގެއަށް ދެވޭނީ ތަންކޮޅެއް ލަހުން..އެކަމަކު ހަވީރު ލާޝްގެ މަންމަމެން ގެއަށް ގޮސްލާނަން … މަންމަ މެން ވެސް ބުނީ ހުޅުމާލޭގައޭ މިއުޅެނީ… އެހެންވެ ލާޝް ގޭގަ އެކަނި އިންނަން ޖެހޭނެތީ ލަޝްގެ މަންމަމެން ގެއަށް ދާށޭ މިބުނީ” ނިއަލް ބުނެލިއެވެ. “އާނ އޯކޭ…” ލާޝާގެ ޖަވާބު ކުރެވެ. “ނާއީ ފޮނުވާނަން ލާޝް ބަލާ… ހަތަރެއް ޖަހާއިރަށް އެ ހެދުން ލައިގެން ތައްޔާރު ވެގެން ހުންނާތި.. އަހަރެން ބޭނުން ލާޝް އެ ލައިގެން ހުންނަ އިރު ބަލާލަން ..” ނިއަލް މިހެން ބުނުމަށްފަހު ފޯނު ކަނޑާލިއެވެ.\nގަޑިން ހަވީރު ހަތަރެއް ޖެހީއެވެ. ލާޝާ އިނީ ނިއަލް ބުނިގޮތަށް އޭނާ ފޮނުވި ހެދުން ލައިގެން ނާއިކްގެ އިންތިޒާރުގައެވެ. ނާއިކްގެ ސައިކަލު ލާޝާ ކުރި މައްޗަށް މަޑު ކޮށްލުމުން ލާޝާ ސައިކަލުގެ ފަހަތަށް އެރިއެވެ. ނާއިކް ސައިކަލު ދުއްވާލިއެވެ. ނާއިކްގެ ސައިކަލު މަޑު ކޮށްލީ ލާޝާގެ މަންމަމެންގެ ގޭގެ ދޮރު ކުރި މައްޗަށެވެ. ލާޝާ ސައިކަލުން ފައިބައިގެން ގެއަށް ވަންނަން ހިނގައިގަތެވެ. ނާއިކް ވެސް ލާޝާގެ ފަހަތުން ހިނގައިގަތެވެ. ގޭގެ ދޮރު ހުޅުވާލުމުން ލާޝާ އަށް ލިބުނީ ހައިރާން ކަމެވެ. ގޭތެރޭގައި އެއްވެސް ބޮތްކެއް ދިއްލާފައި ނެތުމުން މުޅި ގޭތެރެއަށް ވެރިވެފައި ވަނީ ކަނު އަނދިރި ކަމެވެ. ލާޝާ ގޭތެރެއަށް ވަދެ ބޮކިތައް ދިއްލާލިއެވެ. ދެން ވެސް ލާޝާ އަށް ލިބުނީ އިތުރު ހައިރާން ކަމެކެވެ. އިވިގެން ދިޔަ އަޑުންނާއި ފެނިގެން ދިޔަ މަންޒަރުން ލާޝާ އަށް ހުރެވުނީ ދެ ލޯ ބޮޑު ކޮށްލައިގެންނެވެ.\nVarah varah reethi..neynge hama bunaane ehcheh vc….fahu thankolhu ga kihinehbbaaevii🤔🤔…nxt part avahah up kolla dhehchey…can’t wait to read nxt😘😘😘😘😘\nThank yu lamko…\nDhn nxt part in engeyne dhw fahu thankolhu ga evi goih vx…\nInsha allah Vy emme avahakah nxt part up kohdheynan\nVvvvv reethi Masha Allah ❤\nHere’s the 4th part of neydhemey dhuruvaakasheh loabivaa.. Hope you all like it…. Thank yuu for the support u all are giving….😘😘\nStay safe everyone❤❤\nMaasha allah vvv reethi mi part vxx😍😍😍…. I think it’s laasha’s birthday.😉😀😉…..Kylie ah mi story nan v reethi igey hehe.😊😊😊…. Btw next part avahah up kollahchey🙃🙃🙃…. Nxt part varah bodah kiyaa hiyy vejje…😃😃… Lym sissyy😘😘😘…. Nd be safe dear\nThank you Kylie☺\nilym dear ❤\nAnehkkaa laash he B day baa… Neynge Hama 💖💖💖💖💖 vvvvvv nice ingey is this your first story?\nThank you aish..❤\nBtw yh this is my first story..\nNuvaanamey badhaleh huvaa yaaraa…\nNeydhemey dhuruvaakasheh loabivaa…..\nIt’s one of my favorite song…. Hehehe… ☺☺\nVvvvvvv rythi mi bai vc…… 😘😘😘😘\nWaiting to read nxt part….. 🤗🤗🤗\nStay home stay safe ingey…… 😉😉😉\nAwwww thank you so much..❤❤❤\nLuv ya tuuu❤❤\nStay home nd be safe❤\nAlhey kihinei baa vaanee 🤔🤔🤔🤔🤔\nBTW mi part ves vvvvvvvvvvvvvvvvv reethi nd waiting for nxt part ❤❤❤❤❤❤can’t wait to read nxt part 😍😍\nThank u ahuu❤\nI think someone died she’s father mother to want that house 🤔🤔🤔🤔I think igey 🤔🤔dhen higaa dhw vaagoih balan 😌😌😌\nDhn neynge dhw…\nVaagoih balan hingaa dhw…🙂\nކަރުނައިން ލޯފޭދިފައި 2\nއަހަރެންނަކީ ޚިދުމަތްތެރި އަކީމެވެ.\nއުފެއްދުންތެރި ލިޔުން އެހެނިހެން މަޖާ November 27, 2018\nމަހެއްގެ ޙަޔާތް 2\nމަޖާ ދީނީ ލޯބި July 5, 2018


ރައްޔިތުންގެ މަޖިލީހުގެ ޖަލްސާ: ޖުޑީޝަލް ސާވިސް ކޮމިޝަނަށް މަޖިލިހުން ތ. މެމްބަރު އަފީފު ކަނޑައަޅައިފި\nހަވީރު ޑެއިލީ، 18 ނޮވެމްބަރ 2008 00:00 18 ނޮވެމްބަރ 2008\nއާ ގާނޫނު އަސާސީ އަށް އަމަލުކުރަން ފެށުމަށް ފަހު ހޭދަވާ އިންތިގާލީ މަރުހަލާގެ މުއްދަތުގައި އޮންނަ ޖުޑީޝަލް ސާވިސް ކޮމިޝަންގައި ހުންނަ ރައްޔިތުންގެ މަޖިލީހުގެ މެންބަރަކަށް ތ. މެމްބަރު އަދި އެމްޑީޕީގެ ޕާލަމެންޓްރީ ގުރޫޕުގެ ރައީސް ހަސަން އަފީފު މިއަދު ކަނޑައަޅައިފި އެވެ.\nޖުޑީޝަލް ސާވިސް ކޮމިޝަނުގެ މެމްބަރު ކަމަށް ރައްޔިތުންގެ މަޖިލީހުން އަފީފު ކަނޑައެޅީ ކުރިން އެ ކޮމިޝަނަށް މަޖިލިހުން ކަނޑައެޅި ކުރީގެ ރައީސުލްޖުމްހޫރިއްޔާގެ މެމްބަރު އަހުމަދު ޒާހިރު )ސީނާ ޒާހިރު( މެމްބަރުކަމުން ވަކިވެވަޑައިގެންނެވުމާ ގުޅިގެންނެވެ. އޭނާ އެ މަގާމުން އޮޓަމެޓިކުން ވަކިވެ ވަޑައިގެންނެވީ އާ ރައީސުލްޖުމްހޫރިއްޔާ މުހައްމަދު ނަޝީދު އާ އަށް މެމްބަރުން މަޖިލީހަށް އައްޔަންކުރެއްވުމުންނެވެ.\nޖުޑީޝަލް ސާވިސް ކޮމިޝަނަށް އަފީފު ކަނޑައެޅީ މިއަދު މަޖިލީހުގެ ތަޅުމަށް ދެ ނަމެއް ހުށަހަޅައި އަފީފުގެ ނަން ފާސްވުމާ ގުޅިގެންނެވެ. އެގޮތުން ޖުޑީޝަލް ސާވިސް ކޮމިޝަނަށް އަފީފު ހަމަޖެއްސުމަށް ފެނޭތޯ ބެލުމަށް ނެގި ވޯޓުގައި ބައިވެރިވެ ވަޑައިގެންނެވި 28 މެމްބަރުންގެ ތެރެއިން 26 މެމްބަރަކު ފެންނަ ކަމަށް ވޯޓު ދެއްވި އެވެ. ނުފެންނަ ދެ މެމްބަރަކު އަދި ވަކި ކޮޅަކަށް ވޯޓު ނުދެއްވާ ހަތަރު މެމްބަރަކު ތިއްބެވި އެވެ.\nޅ. މެމްބަރު އަދި ޑީއާރުޕީ އަށް ނިސްބަތްވެ ވަޑައިގަންނަވާ އަހުމަދު މުހައްމަދު އެ ކޮމިޝަނަށް ހަމަޖެއްސުމަށް ފެނޭތޯ ބެލުމަށް ނެގި ވޯޓުގައި ފެންނަ ކަމަށް ވޯޓު ދެއްވީ ވޯޓުގައި ބައިވެރިވެ ވަޑައިގެންނެވި 29 މެމްބަރުންގެ ތެރެއިން 12 މެމްބަރެކެވެ. ނުފެންނަ ކަމަށް 17 މެމްބަރަކު އަދި ވަކި ކޮޅަކަށް ވޯޓު ދެއްވަން ބޭނުން ނުވާ ހަތަރު މެމްބަރަކު ތިއްބެވި އެވެ.\nޖުޑީޝަލް ސާވިސް ކޮމިޝަނުގައި މިހާރު ތިއްބަވަނީ ހައި ކޯޓުގައި ހިމެނޭ ފަނޑިޔާރުންގެ ތެރެއިން ފަނޑިޔާރު ރ. އަލިފުށީ ފުސްތުޅާގޭ އަބްދުލްޣަނީ މުހަންމަދާއި ދަށު ކޯޓުތަކުގެ ފަނޑިޔާރުންގެ ތެރެއިން ފަނޑިޔާރު މ. އަފްޒާ މުޖުތާޒު ފަހުމީ އާއި އާންމުންގެ ތެރެއިން ރައްޔިތުންގެ މަޖިލީހުން ކަނޑައެޅި ފ. އަތޮޅު ނިލަންދޫ ބިތްދޮށުގޭ އިބްރާހިމް އަހުމަދާއި ސިވިލް ސާވިސް ކޮމިޝަންގެ ރައީސް މއ. ކިނބި ޑރ. މުހައްމަދު ލަތީފާއި ދިވެހި ރާއްޖޭގައި ގާނޫނީ ވަކީލުކަން ކުރުމުގެ ހުއްދަ ލިބިފައިވާ ވަކީލުންގެ ތެރެއިން އިންތިހާބު ކުރި ގާނޫނީ ވަކީލު މއ. އައިވަރީ ހައުސް މުހަންމަދު ވަހީދު އިބްރާހީމެވެ. މީގެ އިތުރުން ކުރީގެ ރައީސުލްޖުމްހޫރިއްޔާ މައުމޫން އަބްދުލް ގައްޔޫމް ވެސް ވަނީ މެމްބަރަކު އެ ކޮމިޝަނަށް އައްޔަން ކުރައްވައިފަ އެވެ. އެހެންނަމަވެސް ކުރީގެ ރައީސް އައްޔަން ކުރެއްވި ހ. ޔެލޯރޯސް އައްބާސް ޝަރީފު ވަނީ މެމްބަރުކަމުން އިސްތިއުފާ ދެއްވައިފަ އެވެ. އެހެންވެ ގާނޫނު އަސާސީގައިވާ ގޮތުގެ މަތިން އާ ރައީސް ނަޝީދު ޖުޑީޝަލް ސާވިސް ކޮމިޝަނަށް މެމްބަރަކު އަދި ހަމައެއްނުޖައްސަވަ އެވެ.\nސީނާ ޒާހިރަކީ ޖުޑިޝަލް ސާވިސް ކޮމިޝަންގެ ރައީސް ވެސް މެ އެވެ. އޭނާ އިސްތިއުފާ ދެއްވުމުން އެމަގާމަށް، އެ ކޮމިޝަނުގެ މެމްބަރުން އަލުން ޖެހޭނީ އެބޭފުޅުންގެ ތެރެއިން ރައީސަކު ހޮއްވަވާށެވެ.\nއާ ގާނޫނު އަސާސީ އަށް އަމަލުކުރަން ފެށުމަށް ފަހު ހޭދަވާ އިންތިގާލީ މަރުހަލާގެ މުއްދަތުގައި އޮންނަ ޖުޑީޝަލް ސާވިސް ކޮމިޝަންގައި، ރައްޔިތުންގެ މަޖިލީހުގެ މެންބަރުންގެ ތެރެއިން ހިމަނާ މެންބަރުގެ ގޮތުގައި ތ. އަތޮޅުގެ މެންބަރު ހަސަން އަފީފް މީގެ ކުޑައިރުކޮޅެއް ކުރިން ރައްޔިތުންގެ މަޖިލީހުން ކަނޑައަޅައިފި އެވެ.\nއެ މަގާމަށް ހަސަން އަފީފް ކަނޑައެޅީ، ކުރިން އެ މަގާމުގައި ހުންނެވި، ރައީސުލްޖުމްހޫރިއްޔާގެ މެންބަރު އަހްމަދު ޒާހިރު (ސީނާ)، މި މަހުގެ 11 ވަނަ ދުވަހުން ފެށިގެން އެ މަގާމުން ވަކިކުރެވިފައިވާތީ އެވެ. އަހްމަދު ޒާހިރު އެ މަގާމުން ވަކިވީ، ނޮވެމްބަރު 11 ވަނަ ދުވަހު ރާއްޖޭގެ ރައީސުލްޖުމްހޫރިއްޔާ ކަމުގެ މަގާމާ ހަވާލުވެވަޑައިގެންނެވި މުހައްމަދު ނަޝީދު، ރައްޔިތުންގެ މަޖިލީހުގައި ތިއްބަވާ ރައީސުލް ޖުމްހޫރިއްޔާގެ މެންބަރުކަމުގެ މަގާމަށް އައު އަށް މެންބަރުން އައްޔަންކުރެއްވުމާ ގުޅިގެންނެވެ.\nއެ މަގާމު ހުސްވެފައިވުމާ އެކު އެ މަގާމަށް އައު މެންބަރަކު ކަނޑައެޅުމަށް މިއަދު އޮތް ރައްޔިތުންގެ މަޖިލީހަށް އެޖެންޑާކުރެވުމުން އެ މަގާމަށް ދެ ބޭފުޅުންގެ ނަން ހުށަހެޅި ތާއީދު ލިބުނެވެ. އެއީ ތ. މެންބަރު ހަސަން އަފީފާއި ޅ. މެންބަރު އަލްއުސްތާޒް އަހްމަދު މުހައްމަދެވެ. ނަމަވެސް ނެގި ވޯޓުގައި އަޣުލަބިއްޔަތުން ފާސްވީ، ހަސަން އަފީފް އެ މަގާމަށް ކަނޑައެޅުމަށެވެ.\nއަރުޝީފަށް ނެގީ 22/03/2017 19:32\nއެންމެފަހުން އަޕްޑޭޓްކުރީ 22/03/2017 19:32\nމަރިޔަމް އަނާ 58 މިނެޓު ކުރިން


Ofeesthakun Negi Formthah Libeyne Kamah First Lady Vidhaalhuvaa Vedio eh Leakvejje\nވީޑިއޯއިން ނަގާފައިވާ ސްކްރީން ޝޮޓެއް---\n30 ޖުލައި 2018 13 ކޮމެންޓް\nއޮފީސްތަކުން ނެގި ފޯމުތައް ލިބޭނެކަމަށް ފަސްޓް ލޭޑީ ވިދާޅުވާ ވީޑިއޯއެއް ލީކު ވެއްޖެ\nސަރުކާރުގެ ކުންފުނިތަކުންނާއި އޮފީސްތަކުން ރީރަޖިސްޓަ ކުރުމަށް މުވައްޒަފުން ލައްވައި ފުރުވި ފޯމުތައް ވެރިކަން ކުރާ ޕީޕީއެމަށް ލިބޭ ކަމަށް ރައީސް އަބްދުﷲ ޔާމީންގެ އަނބިކަނބަލުން ފާތުމަތު އިބްރާހީމް ވިދާޅުވާ ވީޑިއޯއެއް ލީކު ވެއްޖެއެވެ.\nއެ ވީޑިއޯއަކީ ރައީސް ޔާމީން ޕީޕީއެމްގެ ކެމްޕޭން ޖަގަހައަކަށް ވަޑައިގެންނެވުމުން ހިނގާ ދިޔަ ކަންތައްތައް ސޯޝަލް މީޑިއާގައި ޕީޕީއެމް ޕްރޮމޯޓު ކުރުމަށް ބޭނުން ކުރަމުން އަންނަ "އަސުރުމާ"އިން ލާފައިވާ ލައިވް ވީޑިއޯއެކެވެ. އެ ވީޑިއޯ "އަސުރުމާ"އިން ވަނީ މިހާރު ނަގާފައެވެ. ނަމަވެސް ފޯމުތައް ލިބި ޕީޕީއެމުން އެފޯމުތަކުގެ މައުލޫމާތު ނަގާ ކަމަށް ރައީސްގެ އަނބިކަނބަލުން ވިދާޅުވާ ވީޑިއޯ ގަލޮޅު ދެކުނު ދާއިރާގެ މެންބަރު އަހުމަދު މަހުލޫފު ވަނީ އާއްމު ކުރައްވާފައެވެ.\nމަހުލޫފު ޓްވީޓު ކުރައްވާފައިވާ އެ ވީޑިއޯއިން ރައީސް ޔާމީނާއި، އަނބިކަނބަލުން ފާތުމަތު އިބްރާހީމާއި މިފްކޯގެ ސީއީއޯ އަދުލީ އިސްމާއީލު ފެނެއެވެ. ތިން ބޭފުޅުން ވެސް ވާހަކަ ދައްކަވަނީ ރީ ރަޖިސްޓަ ކުރުމާއި ބެހޭ ގޮތުންނެވެ. އޭރު ޕީޕީއެމްގެ ހަރަކާތްތަކުގައި އުޅޭ ބައެއް އެކްޓިވިސްޓުން ވެސް އެ ކޮޓަރިތެރޭގައި ތިބި މަންޒަރު ވީޑިއޯއިން ފެނެއެވެ.\n"ދެން އެނގޭނީ އެންޓަ ކުރީމަ ދެއްތޯ" ރައީސް ޔާމީން ވިދާޅުވެއެވެ.\nއޭތި އަންނާނީ ސިވިލް ސާވިސް އާއި ކުންފުންޏާއި، މިރޭ އަންނާނެ. ސިވިލް ސާވިސް އާއި ކުންފުންޏާ ލީމަ އޭތި އަންނާނެ. ސިވިލް ސާވިސް އާއި ކުންފުންޏާއި މިބުނީ ކުންފުނި ތެރެއިން އަންނާނެ ސިވިލް ސާވިސް، އޭތި އަންނާނެ ދޯ އެހެން. އެމީހުން ރަޖިސްޓްރީ ކޮށްލާނެ. އެކަމަކު،" އެހިސާބަށް ރައީސްގެ އަނބިކަނބަލުން ވާހަކަ ދެއްކެވުމުން އަދުލީ ވާހަކަ ދައްކަވަން ފެއްޓެވުމުން އެކަމަނާ ވާހަކަ ދެއްކެވުން ހުއްޓާލައްވައެވެ.\n"މިއަދު ވަރަށް ގިނަ،" ކޮޓަރި ތެރެއިން އެހެން މީހަކު ބުނާ އަޑު އިވެއެވެ. އެހިސާބުން އަނެއްކާ ވެސް ރައީސްގެ އަނބިކަނބަލުން ވާހަކަ ދައްކަވަން ފައްޓަވައެވެ. "މިހާރު އޭތި އެބަ އެންޓަ ކުރޭ،" ރައީސްގެ އަނބިކަނބަލުން ވިދާޅުވާ އަޑު އިވެއެވެ.\nCivil service aai kunfuni thakun furaa formthah PPM ofeehah genes enter kuraakamah Fathmath Didi vidhaalhuvaairu,miadhaa hama ah enme form ehves husha’alhaafa nuvey.Ragistree nukurevigen vote nulevijjenama,\nVazeerun,kunfunithakuge verin,Yameen adhi Fathmath Didi zinmaavaan jehey. pic.twitter.com/25ZDISvKCn\n— 𝐀𝐡𝐦𝐞𝐝 𝐌𝐚𝐡𝐥𝐨𝐨𝐟 (@AhmedMahloof) July 29, 2018\nމަހުލޫފު އެ ވީޑިއޯ ޓްވިޓާގައި އާއްމު ކުރެއްވުމާއި އެކު އިދިކޮޅު ބައެއް ފަރާތްތަކުން ދަނީ ކަންބޮޑުވުން ފާޅުކޮށް އިންތިހާބުގެ މިނިވަންކަމާ މެދު ސުވާލު އުފައްދަމުންނެވެ.\nވީޑިއޯއާއި ބެހޭ ގޮތުން ރައީސް ޔާމީންގެ ކެމްޕޭންގައި އެންމެ އިސްކޮށް ހަރަކާތްތެރިވެވަޑައިގަންނަވަމުން ގެންދަވާ އަދުލީއަށް ސުވާލު ދެންނެވުމުން އަދުލީ ވިދާޅުވީ އެ ވީޑިއޯގައި ވާހަކަ ދައްކާފައިވަނީ އޮފީސްތަކާއި އެހެންތަންތަނުގައި ތިބި ރައީސް ޔާމީނަށް ސަޕޯޓު ކުރާ އަދި އެމަނިކުފާނަށް ކެމްޕޭން ކޮށްދޭ ފޯކަލް ޕޮއިންޓުން އެއް ކުރާ ފޯމުތަކުގެ ވާހަކަތައް ކަމަށެވެ.\nއަދުލީ ވިދާޅުވީ ވީހާ ވެސް ގިނަ ފޯމުތައް ހޯދާ ރީރަޖިސްޓަ ކުރުމުގެ މަސައްކަތް ކުރެވޭތޯ ބަލަމުންދާ ކަމަށެވެ. އެގޮތަށް އެ މަސައްކަތް ކުރަނީ ރީރަޖިސްޓަ ކުރުމުގެ މަސައްކަތް ކުރާ އެހެން ފަރާތްތަކުން ފޯމުތައް ހުށަނާޅާ ވޯޓުލާން ބޭނުންވާ ބަޔަކަށް ހުރަސް އަޅާފާނެތީ ކަމަށެވެ. އަދުލީ ވިދާޅުވީ ސަރުކާރުގެ އޮފީސްތަކާއި ސިވިލް ސާވިސް އޮފީސްތަކުގައި ވެސް ރައީސް ޔާމީނަށް ސަޕޯޓު ކުރާ ފަރާތްތަކުން ވަކިން ރީރަޖިސްޓްރީ ކުރުމަށް ފޯމުތައް ފުރައި އެ ފޯމުތައް ޕީޕީއެމަށް ގެންގޮސްގެން ރީރަޖިސްޓަ ކުރުމަކީ މައްސަލައެއް ކަމަށް ދެކެނުލައްވާ ކަމަށެވެ. އަދި އެއީ މަނާ ކަމެއް ވެސް ނޫން ކަމަށް އަދުލީ ވިދާޅުވިއެވެ.\nއިދިކޮޅު ކޯލިޝަން ޕީޕީއެމް ރައީސް ޔާމީން\nމީގަ ކޮބާ މައްސަލައަކީ؟ ހުރިހާ ޕާޓީ ތަކުންވެސް ފޯކަސްކުރާނެ މިދާއިރާ ތަކުގެ މީހުން އެޕާޓީއަކަށް ވެއްދޭތޯ.\nއެންޓި ކޮރަޕްޝަން ކޮމިޝަން ކޮބާހޭ!\nމީނާ މުގާބޭ އަންހެނުން ނެގި ގޮތަށް ޕީއެޗްޑީ ވެސް އަދި ނަގާނެ.މަހާ ރެހެންދި ޤައުމުކާލަނީ.މަހާރެހެންދި ބުނީ ވަރަށް ރަގަޅު ފިރިއެއްކަމަށް.އެކަމަކު ޢާއިލީ ބަލި ހުންނަ ކަމަށް.އެކަންއެގޭތާ ރުބޭލްގެ ކަންތައް ގަޑުން ވެސް.\nގައުމު ވީދާ ...އިރާ.... ކުދި....\nކަލޯ މެން ހަމަ އަސަރެއް ކުރާނީ. އަހަރުމެރް ބޭނުން ގޮތެއް ހަދާނީ\nމީސްމީހުން ގެ ޒާޓި ހުރިހާ މޢުލޫމާތެއް ވަނީ ޕީޕީ އެމް ގަ އެންޓަރ ކުރެވިފަ. ދިންމީހެއް ދޭމީހެއނޭގެ.\nގުލާފަ މިބުނަނީ މިވެނި ނަމެއްކިޔާމީ ރެޖިސްޓރީ ކުރަންވެގެންނޭ... އާއިލާގެ އެންމެންގެ މައުލޫމާތު އެބައަހާ...\nރީ ރެޖިސްޓަެ ކުރުމާއި ނުކުރުން ވޯޓްލާމީހާ އިކތިޔާރު ކުރުމަކީ އެމީހެއްގެ އަމިއްލަކަމެއް... އެއީ މީހަކާބެހޭކަމެއްނޫން\nﷲ ގަންދީ ހުވާ މީ ކުރިކަމެތްކަން\nޢެޗްޑީސީ އެޗްއާރު ޑިޕާޓުމެންޓްއިން ހުރިހާ މުވައްޒަފުން އެޗްއާރަށް ގެންގޮސް ރީރަޖިސްޓުރީ ފޯމު ފުރާފަވަނީ\nހުރި ހަލާކެއްގެ ބޮޑުކަމާއެ!!!\nމުގާބޭގެ އަންހެނުންނާއި ވަކި ތަފާތެއް އެބަހުރިބާ!! ގައުމު ކައި ވީދާ ހުސްކުރުން ކަމަކީ\nމި ސަރުކާރަށް މަނާކަމެއް އޮވޭތޯ؟ ވައްކަން ކުރުން، އަނިޔާކުރުން، ނުޙައްޤުން ޖަލަށްލުން، ރިޝްފަތު ދިނުން، ރައްޔިތުންގެ ޚަޒާނާ ދަވާލުން، މީހައްތަހާވެސް ހުއްދަކަންތައްތައް،،،\nވެރިކަމާއި ހެދި ހޭބަލިވަނީތަ، ތިޔަހުރި މެޑަމަކަށް ވާވަރު ދޯ!!\nހުރިހާ ކަމަކުން ވައްކަންކުރުން ނޫންކަމެއް މިދެމީހުންގެ ނޯވޭ، އަބަދުވެސް ވިސްނަމުންދަނީ ވަގަށް އެއްޗެއް ކަޓުވާލާނީ ކިހިނެއްތޯ..\nމި އަދްލީ އަކީވެސް ވަރަށް ހިފިނުހުރެވިގެން އުޅޭ މީހެއް!


14 University'akaa eku 25 vana glonet education fair fashaifi\nރާއްޖެ - ގްލޯނެޓް\n14 ޔުނިވާސިޓީ އަކާއިއެކު 25 ވަނަ ގްލޯނެޓް އެޑިއުކޭޝަން ފެއަރ ފަށައިފި\nއަތޮޅު ތެރޭގައި ފެއަރ ބޭއްވުމަށް ވަނީ ހަމަޖެހިފައި\nގިނަ މައުލޫމާތު ތަކެއް ލިބިގެންދާނެ ކަމަށް ގްލޯނެޓުން މައުލޫމާތުދޭ\nގިނަ ޔުނިވާސިޓީ ތަކަކީ މެލޭޝިއާަގައި ފާަހަގަކޮށްލެވޭ ޔުނިވާސިޓީތައް\nކ. މާލެ 12 ސެޕްޓެންބަރ 2019 | ބުރާސްފަތި 18:37 1,991\nމި އަހަރު ފެބްރުއަރީ މަހު ބޭއްވި 24 ވަނަ ގްލޯނެޓް އެޑިއުކޭޝަން ފެއަރގެ ތެރެއިން - މޯލްޑިވްސް ޓައިމްސް\n14 ޔުނިވާސިޓީއަކާއި އެކު 25 ގްލޯނެޓް އެޑިއުކޭޝަން ފެއަރ ފަށައިފިއެވެ. ނެޝަނަލް އާޓްގެލެރީގައި ބުރާސްފަތި ދުވަހު ފެށި އެ ފެއަރ މާލޭގައި ކުރިޔަށް ދާނީ ހުކުރު ދުވަހާ ހަމަޔަށެވެ.ފެއަރ ކުރިޔަށްދާނީ ހަވީރު 17:00 އިން ފެށިގެން ރޭގަނޑު 22:00 އަށް ކަމަށް ގްލޯނެޓުން މައުލޫމާތުދެއެވެ.\nފެއަރ ޝަަރަފްވެރި ކޮށްދެއްވީ ހަޔަރ އެޑިއުކޭޝަން މިނިސްޓަރު ޑރ. އިބްރާހިމް ހަސަންއެވެ. އައްޑޫ އަތޮޅު، ފުވައްމުލަކު، އަދި ހދ. ކުޅުދުއްފުށީގައި ފެއަރ ބޭއްވުމަށް ވަނީ ހަމަޖެހިފައެވެ.\nގްލޯނެޓް ފެއަރ އަކީ ރާއްޖެއިން ބޭރުން މަތީތައުލީމު ހާސިލްކުރަން ބޭނުންވާ ދަރިވަނުންނަށް މައުލޫމާތު ދިނުމަށް ބާއްވާ ފެއަރ އެކެވެ. އެގޮތުން މަތީ ތައުލީމު ހާސިލްކުރަން ބޭނުންވާ ފަރާތްތަކަށް ޔުނިވާސިޓީ ތަކުގައި ހުރި ފުރުސަތު ތަކާއި، ޔުނިވާސިޓީގެ ފީތަކާއި، ވިސާގެ މައުލޫމާތު ފެއަރ މެދުވެރިކޮށް ލިބިގެންދާނެ އެވެ. ފެއަރ ގައި ބައިވެރިވާ ގިނަ ޔުނިވާސިޓީ ތަކަކީ މެލޭޝިޔާގައި ފާހަގަކޮށްލެވޭ ޔުނިވާސިޓީ ތަކެވެ.\nމިފަހަރުގެ ފެއަރ ގައި ބައިވެރިވާ ޔުނިވާސިޓީ ތަކަކީ\nއިންޓަނޭޝަނަލް މެޑިކަލް ޔުނިވާސިޓީ\nކޭޑީޔޫ ޔުނިވާސިޓީ ކޮލެޖް\nޔުނިވާސިޓީ އޮފް ނޮޓިންގްހަމް\nފަސްޓް ސިޓީ ޔުނިވާސިޓީ ކޮލެޖް\nއިންފްރާ ސްޓަރަކްޗަރ ޔުނިވާސިޓީ\nދަ ވަން އެކަޑެމީ\nބްރިކްފީލްޑް އޭޝިއާ ކޮލެޖް\nމެލަކާ މަނިޕަލް މީޑިއާ ކޮލެޖް\nފެއަރ ހުޅުވުމުގެ ރަސްމިއްޔާތުގައި ވާހަކަ ދައްކަމުން ގްލޯނެޓްގެ މެނޭޖަރު މުހައްމަދު ނަސީމް ވިދާޅުވީ، ފާއިތުވި އަހަރުތަކުގައި ކުރިޔަށް ގެންގޮސްފައިވާ ފެއަރ ތަކަކީ ވަރަށް ކާމިޔާބު ފެއަރ ތަކެއް ކަމަށާއި، ގްލޯނެޓްގެ އެންމެ ބޮޑު އަމާޒަކީ ކިޔަވަން ރާއްޖެއިން ބޭރަށްދާ ފަރާތްތަކަށް ބޭނުންވާ އެހީތެރިކަން ފޯރުކޮށްދިނުން ކަމަށެވެ. ބައިވެރިވާ ގިނަ ޔުނިވާސިޓީ ތަކަކީ މެލޭޝިޔާގެ ޔުނިވާސިޓީ ތަކަށްވާއިރު އެ ޔުނިވާސިޓީތަކުގެ އިތުރުން ހަޔަރ އެޑިއުކޭޝަން މިނިސްޓްރީ ލިބެމުންދާ އެހީތެރިކަމަށް އޭނާ ވަނީ ޝުކުރު އަދާކޮށްފައެވެ. ނަސީމް ވިދާޅުވީ، ފެއަރ މެދުވެރިކޮށް އެމީހަކު ކިޔަވަން އެންމެ ރަނގަޅު ކޯސް އިހްތިޔާރު ކުރުމުގެ ފުރުސަތު ލިބިގެންދާނެ ކަމަށެވެ. ފެއަރ ގައި ބައެއް ޔުނިވާސިޓީ ތަކުން ވަކި އަދަދެއްގެ ސްކޯލާޝިފްތައް ދިނުމަށް ވަނީ ހަމަޖެހިފައެވެ.\nފެއަރ ގައި ބައިވެރިވި މެލޭޝިއާގެ ޓެއިލާރ ޔުނިވާސިޓީގެ ސްޓެފަނީ ޖޯން ބުނީ، ރާއްޖޭގެ ގިނަ ދަރިވަރުންތަކެއް އެ ޔުނިވާސިޓީ ތައުލީމް ހާސިލްކުރަމުންދާ ކަމަކީ ލިބޭ ވަރަށް ބޮޑު އުފަލެއް ކަމަށާއި، ވަކިން ހާއްސަކޮށް އެ ޔުނިވާސިޓީން ޓޫރިޒަމްގެ ދާއިރާއިން ރާއްޖޭގެ ގިނަ ދަރިވަރުންތަކެއް ތައުލީމް ހާސިލްކޮށް، ރާއްޖޭގެ ޓޫރިޒަމް ސިނާއަތުގައި މަތީ ފަންތީގެ ވަޒީފާ ތަކުގައި ހަރަކާތްތެރިވަމުންދާ ކަމަށެވެ. ރާއްޖޭގެ އެންމެ ގިނަ ދަރިވަރުން މެލޭޝިޔާގައި ތައުލީމު ހާސިލްކުރަމުންދަނީ ޓެެއިލާ ޔުނިވާސިޓީގައެވެ. މިހާރުވެސް 200 އަށްވުރެ ރާއްޖޭގެ ދަރިވަރުން ދަނީ އެ ޔުނިވާސިޓީގައި ކިޔަވަމުންނެވެ. ސްޓެފަނީ ބުނީ، މި ފަދަ ފެއަރ އެއް ގައި ބައިވެރިވުމުގެ ފުރުސަތު ލިބުމަކީ އެ ޔުނިވާސިޓީން ތައުލީމް ހާސިލްކުރަން ބޭނުންވާ ފަރާތްތަކަށް ލިބިގެންދާ ރަނުގެ ފުރުސަތެއް ކަމަށެވެ. އަދި އަންނަ އަހަރުފަށާ ކޯސްތަކުގައި ކިޔަވަން ބޭނުންވާ ފަރާތްތަކަށް އެ ފުރުސަތު އޮންނާނެ ކަމަށް އޭނާ ބުންޏެވެ.\nގްލޯނެޓުން އިންތިޒާމުކޮށްގެން ކޮންމެ އަހަރުކުވެސް ދެ ފަހަރަކު ގްލޯނެޓް ފެއަރ ބާއްވައެވެ. މި ފަހަރުގެ ފެއަރ ކުރިޔަށްދާނީ މި މަހުގެ 17 އާ ހަމަައަށެވެ.


އެމް-ފައިސާ މެދުވެރިކޮށް މިހާރު ވިލާ ގޭހަށް ވެސް އޯޑަރު ދެވޭނެ\nއުރީދޫގެ އެމް- ފައިސާ މެދުވެރިކޮށް ވިލާ ގޭހަށް އޯޑަރު ކުރެވޭ ގޮތް ތައާރަފްކުރުމަށް މިއަދު ބޭއްވި ރަސްމިއްޔާތުގެ ތެރެއިން. ފޮޓޯ: އުރީދޫ\nއުރީދޫ އެމްފައިސާ މެދުވެރިކޮށް ވިލާ ގޭސް ފުޅިއަށް އޯޑަރު ކުރެވޭނެ ގޮތް ވިލާ ގޭހާއި އުރީދޫން ހަމަޖައްސައިފި އެވެ.\nރާއްޖޭގައި ފުޅާ ދާއިރާއެއްގައި މުއާސަލާތީ ހިދުމަތްދޭ ކުންފުނިން ކަސްޓަމަރުންނަށް އެ ހިދުމަތް ތައާރަފްކުރުމަށް އެ ކުންފުނީގެ ހެޑް ކްއާޓާގައި މިއަދު ބޭއްވި ރަސްމިއްޔާތުގައި ވިލާ ޝިޕިން އެންޑް ޓްރޭޑިންގެ ޑެޕިއުޓީ މެނޭޖިން ޑައިރެކްޓަރު މުހައްމަދު ރަޝީދު އަދި އުރީދޫގެ ސީއީއޯ ނަޖީބް ހާންގެ އިތުރުން އެ ދެ ކުންފުނީގެ މުވައްޒަފުން ވެސް ބައިވެރިވި އެވެ.\n“”އުރީދޫގެ އަމާޒަކީ، ޑިޖިޓަލް ޓެކްނޮލޮޖީތަކުގެ އެހީގައި، ކަސްޓަމަރުންގެ ދިރިއުޅުމަށް އިތުރު ފުރިހަމަކަމެއް ގެނެސްދީ، އާންމު ދިރިއުޅުމުގައި ކުރާ މަސައްކަތްތަކަށް ލުއިކަމެއް ފޯރުކޮށްދިނުން. މިގޮތުން އެމް-ފައިސާ އަކީ އެއް ޕްލެޓްފޯމެއްގައި އެންމެ ގިނަ ބިލްތަކެއް ދައްކާލެވޭ ޚިދުމަތް. މި ޕްލެޓްފޯމުގު ޕާޓްނަރުންގެ ވިއުގައަށް ވިލާ ގޭސް އަށް މަރުހަބާ ކިޔައި، މިކަމުގެ ސަބަބުން ވިލާ ގޭސް ބޭނުންކުރައްވާ ކަސްޓަމަރުންނަށް އިތުރު ފަސޭހަކަމެއް ލިބިގެންދާނެކަމަށް އުއްމީދުކުރަން،” އުރީދޫގެ ސީއީއޯ ނަޖީބް ވިދާޅުވި އެވެ.\nއުރީދޫ އެމް-ފައިސާ އަކީ ކޮންމެ ތަނަކުން، އަދި ކޮންމެ ވަގުތެއްގައި ވެސް، ޑިޖިޓަލް ވޮލެޓެއް މެދުވެރިކޮށް ފައިސާ ޖަމާކޮށް، ފައިސާ ނަގައި، އެއް އެކައުންޓުން އަނެއް އެކައުންޓަށް ފައިސާ ފޮނުވައި، ތަފާތު ހިދުމަތްތަކަށް ފައިސާ ދެއްކުމަށް މަގުފަހިކޮށްދޭ ޑިޖިޓަލް ޕޭމަންޓް ސޮލިއުޝަން އެކެވެ\n“މިއީ ކަރަންޓު، ފެން ފަދަ އެންމެ ގިނަ ޔޫޓިލިޓީ ބިލްތަކަށް އެއްތަނަކުން ފައިސާ ދެއްކެވުމަށް ރާއްޖޭގައި ބޭނުންކުރެވޭ ޑިޖިޓަލް ޕްލެޓްފޯމެއް. މީގެ ތެރޭގައި އުރީދޫ، ސްޓެލްކޯ، އެމްޑަބްލިއުއެސްސީ، މީޑިއާނެޓް ފަދަ ގިނަ ކުންފުނިތަކެއް ހިމެނޭ. ހަމައެހެންމެ، ބަރަކާތްތެރި ރަމަޟާން މަހުގެ ތެރޭގައި، އުރީދޫ އެމް-ފައިސާ މެދުވެރިކޮށް ފިތުރު ޒަކާތްވެސް ދައްކާލެވޭނެ،” އުރީދޫން ބުންޏެވެ.\nއެ ކުންފުނިން ބުނީ އެމް-ފައިސާ އެޕް މެދުވެރިކޮށް ރެޖިސްޓާ ކޮށްގެން، އެ ފަސޭހަ ހިދުމަތްތައް ވަގުތުން ބޭނުން ކުރަން ފެށޭނެ ކަމަށެވެ.


Alia ekuverinnaa eku majaa vaguthukolheh heydhakoffi\nލުއި ޚަބަރު - އާލިއާ އާއި އެކުވެރިން\nއާލިޔާ އެކުވެރިންނާ އެކު މަޖާ ވަގުތުކޮޅެއް ހޭދަކޮށްފި\nވަގުތު ހޭދަކޮށްފައި ވަނީ އޭނާގެ އެންމެ ގާތް އެކުވެރިން ކަމަށްވާ ޒުވާން ޑައިރެކްޓަރު އަޔާން މުކެރްޖީ އާއި އާރްތީ ޝެއްޓީ އަދި ކުނާލް ރާވަލްއާ އެކު\nކ. މާލެ5އޭޕުރިލް 2017 | ބުދަ 13:57 1,986\nއާލިއާ އާއި އޭނާގެ އެކުވެރިން: އޭނާ މި ވަގުތު ހުރީ ޗުއްޓީއެއްގައި - ގޫގުލް\n"ބަދުރީނާތު ކީ ދުލްހަނިޔާ"ގެ ކާމިޔާބީ އަށް ފަހު ފިލްމުތަކާ ދުރަށް ޖެހިލައި އާއިލާ ބަޓް އެކުވެރިންނާ އެކު މަޖާ ވަގުތުކޮޅެއް ހޭދަކޮށްފިއެވެ.\nމިވަގުތު ޗުއްޓީގައި ހުރި އާލިއާ ވަނީ އޭނާގެ މި އުފާވެރި ވަގުތުކޮޅު އިންސްޓަގްރާމްގައި ހިއްސާކޮށްފައެވެ. އޭނާ ވަގުތު ހޭދަކޮށްފައި ވަނީ އޭނާގެ އެންމެ ގާތް އެކުވެރިން ކަމަށްވާ ޒުވާން ޑައިރެކްޓަރު އަޔާން މުކެރްޖީ އާއި އާރްތީ ޝެއްޓީ އަދި ކުނާލް ރާވަލްއާ އެކުއެވެ.\nމި ކޮލާޖް ފޮޓޯތަކުގައި އާލިޔާ ލިޔެފައި ވަނީ "އިފް ޔޫ ޑޯންޓް ނޯ، ޑޯންޓް ވޮރީ" އެވެ. އޭގެ ފަހުން އޭނާ ވަނީ އަޔާން އޭނާގެ ކޮނޑުގައި ބޯއަޅާލައިގެން އޮވެ ނަގާފައިވާ ފޮޓޯއެއް ވެސް އިންސްޓަގްރާމްކޮށްފައެވެ. އަދި ކެޕްޝަނަކަށް ލިޔެފައި ވަނީ "މައި ޕާސަން"އެވެ.\nއުމުރުން މިހާރު 33 އަހަރުގެ އަޔާން ނުކުމެފައި ވަނީ "ވޭކް އަޕް ސިދް" އިންނެވެ. ކަރަން ޖޯހަރް ޕްރޮޑިއުސްކޮށް، ރަންބީރު ކަޕޫރު ލީޑް ރޯލުން ފެނިގެންދާ މި ފިލްމަށް ބޮކްސް އޮފީހުގައި ބޮޑު ތަރުހީބެއް ލިބިގެން ގޮސްފައި ވެއެވެ. އޭނާ ޑައިރެކްޓްކޮށްފައިވާ އިތުރު ފިލްމްތަކުގެ ތެރޭގައި "ޔޭ ޖަވާނީ ހޭ ދިވާނީ" އަށް ވެސް ބޮޑު ކާމިޔާބެއް ލިބިފައި ވެއެވެ.\nއޭނާގެ ތިން ވަނަ ފިލްމް "ޑްރެގަން" ލީޑް ރޯލުން ވެސް ފެނިގެންދާނީ ކުރިން ދެ ފިލްމްގައި ވެސް ފެނިގެންދިޔަ ރަންބީރް ކަޕޫރެވެ. އޭގެ އިތުރުން ޗުއްޓީ އަށް ފަހު އާލިޔާ ވެސް މި ފިލްމްގެ މަސައްކަތް ފަށާނެއެވެ. މިއީ ސުޕްހީރޯ ފިލްމެކެވެ. މި ފިލްމްގެ ތިން ބައި އުފެއްދުމުގެ ވިސްނުމެއް ގެންގުޅޭ ކަމަށް އަޔާން ވަނީ ބުނެފައެވެ.\nމީގެ އިތުރުން ޒޯޔާ އަޚްތަރުގެ "ގައްލީ ބޯއީ"ގެ މަސައްކަތް ވެސް ދާދި އަވަހަށް އާލިއާ ފަށާނެ ކަމަށް ބެލެވެއެވެ. މި ފިލްމްގައި އޭނާއާ އެކު ލީޑް ރޯލުން ފެނިގެންދާނީ ރަންވީރް ސިންގް ކަމަށް ޚަބަރުތައް ބުނެއެވެ.


(20 މެއި 2021 އާ ގުޅޭ)\nނޯޔާގެ ކޮޓަރީގައި ޓަކި ދީފައި އަސްލަން ދޮރު ހުޅުވި އެވެ. އެނދުގެ ބޯލާކޮޅު ފަޑީގައި ލެނގިލައިގެން އިން ނޯޔާއަށް ލިބުނު ސިހުމެކެވެ. އަނބިމީހާއަށް ބަލަން ހުރެ ކޮޓަރި ތެރެއަށް ފިޔަވަޅެއް އަޅާލެވުނު ހިނދު އަސްލަން ވަގުތުން ހުއްޓިއްޖެ އެވެ. މޫނުގައިވި އަސަރުތައް ފޮރުވާލުމަށް އޭނާ އިސް އޮބާލި އެވެ. އެނދުގެ ފައިލާކޮޅުގައި އިން ނެހާ ފެނުނީ އެވެ. އޭނާގެ ތުންފަތަށް ލުއި ހިނިތުންވުމެއް ވެރިވި އެވެ. ކޮއްކޮ ބޭނުންވާ މީހާ އެހުރީ އައިހޭ ބުނާ ފަދައިން، ނޯޔާއާ އަމާޒު ކޮށްލި ނެހާގެ ދެ ލޮލުން މާނަވީ އިޝާރާތެއް ކޮށްލި އެވެ. އެ ދެމަފިރިންނަށް ފުރުސަތު ދޭން ނެހާ ތެދުވި އެވެ. ކޮޓަރިން ނުކުންނަން އޭނާ އައެވެ.\n"އަސްލަން..." ދޮރު ކައިރިން ފަހަތަށް އަސްލަން ޖެހިލި ހިނދު ނުކުންނަން އައި ނެހާ ގޮވާލި އެވެ. އަސްލަން ހަމައެކަނި ބޯ ޖަހާލީ އެވެ.\nނެހާ ދިއުމުން އަނެއްކާވެސް އަސްލަން ނޯޔާގެ ކޮޓަރިއަށް ވަނެވެ. އެނދުން ތެދުވެ ނޯޔާ ހުރީ ކޮޓަރީގެ މެދެއްހާ ހިސާބުގައި ހުއްޓިލައިގެންނެވެ. ދެއަތް އުރާލައިގެން ދޮރަށް ފުރަގަސްދީގެންނެވެ. ވާހަކަ ދެއްކުމުގެ ކުރީން ކޮޓަރީގެ ދޮރު އަސްލަން ފަހަތުން ލައްޕާލި އެވެ. ދެން މަޑުމަޑުން ނޯޔާއާ ކައިރިއަށް ޖެހިލި އެވެ.\n"އަހަރެން މިއައީ ނޯޔާ ބަލާ." އަސްލަން ލަސް ނުކޮށް ބުންޏެވެ. ނޯޔާއަށް ދެ ލޯ މަރާލެވި ހިންދިރުވާލެވުނެވެ. އެހެންވިޔަސް އަސްލަންއާ ކުރިމައްޗެއް ނުލިއެވެ.\n"ނޯޔާ!. ޕްލީޒް... ގެއަށް ހިނގާ. އަހަރެންގެ އަނބިމީހާއާ ނުލާ އެތަން ފަޅުތަނަކަށް ވެއްޖެ. ނޯޔާ ނެތުމުން އެކަނިވެރިކަން އިހްސާސް ކުރެވެނީ. ރޭގަ ނޯޔާ ގެއިން ނުކުތީއްސުރެ މި ހިތް އެހެންޏާ ނުތެޅެވޭ ވަރަށް ބާރަށް އެބަތެޅޭ. ކުރަންނުވާ ފަދަ ހިޔާލުތައް ކުރެވެނީ. މިހިތަށް ދަތިކަމާއި ތުރާ ލިބެނީ... ރެއިން ފެށިގެން މެންދުރުވަންދެން އެގޮތްމިގޮތަށް އަހަރެން މި ތެޅިފޮޅުނީ. ކެތްނުކުރެވިގެން މިއައީ. ހިނގާ އަހަންނާއެކު."\nނޯޔާ މޫނުގައި އަތް އަޅާލި އެވެ. އެ ދެ ލޮލުން ކަރުނަ އޮހެނީ އެވެ. އަސްލަން ބޭރުކުރި ބަސްތަކުގައި ވަނީ ކިހާވަރެއްގެ ތެދުވެރިކަމެއް ކަމާމެދު ނޯޔާގެ ހިތް ސުވާލު ކުރެ އެވެ. ފަހަތުން އޭނާގެ ދެކޮނޑުގައި އަސްލަން ހިފާލިކަމުގެ އިހްސާސް ކުރެވުނެވެ. އަދި އަސްލަންގެ ބާރުގައި އޭނާއާ ކުރިމަތިވާނޭހެން ނޯޔާ އަނބުރާލި އެވެ. ނޯޔާގެ މޫނުގައިވި ދެއަތްތިލަ އަސްލަން ދުރުކޮށްލި އެވެ.\n"އަހަންނަށް މަޢާފުކުރޭ. އަހަރެން ގަބޫލު ކުރަން ކޮންމެވެސް ކަމެއް އަހަރެންނަށް ކުރެވިއްޖެކަން. ނޯޔާ ރޯތަން ފެނުނީމަ ވަރަށް ބޮޑަށް ގިލްޓީ ފީލްވޭ. އަހަރެންނަށް ކުރެވުނު ކަމެއް ނޭނގެ. ޔަގީނުން ވެސް ގަސްދުގައި ނޯޔާ ރޯންޖެހޭ ވަރު ކަމެއް އަހަރެން ނުކުރާނަން. ވީގޮތް ނޯޔާ ބުނާނޭ ކަމަށް މިހުންނަނީ. ނޯޔާ ދައްކާ ވާހަކަ އަހަރެން އަޑު އަހާނަން. ޕްލީޒް... ތި ވަރަށް ނުރޮއެ. ދެން ހުއްޓާލާ!. އަހަރެންނާ ވާހަކަ ދައްކަން ހިނގާ ގެއަށް. އަހަރެން ބޭނުން ވަނީ ނޯޔާ ގޮވައިގެން ގެއަށް ދާން. އަހަރެމެން ދެ މީހުން ތިބެގެން، މިވެގެން އުޅޭކަމެއް ހައްލު ކުރަން. ދެމީހުން ވާހަކަ ދައްކަން." ނޯޔާގެ ކޯތާފަތް ފުހެދެމުން އަސްލަން ވާހަކަ ދެއްކި އެވެ. ބޯ އަރިކޮށްލައި ނޯޔާގެ ދަތްދޮޅީގައި ހިފަހައްޓާލައިގެން ހުރެ ދެ ފަރާތު ކޯތާފަތުގައި ބޮސްދިނެވެ.\n"އަސްލަން ވަރަށް ގޯސް." ނޯޔާގެ ބަސްމަގު ހުރީ ކުޑަކުއްޖަކު ފަދައިންނެވެ. އަސްލަންގެ ކަނާތު މުލައްދަނޑީގައި ނޯޔާ ޖަހާލި އެވެ. އެ ބީހުން އަސްލަންއަށް އިހްސާސް ކުރެވުނީ ފިރުމާލުމެއްހާ މަޑުންނެވެ. އަސްލަންގެ ހިތް މިފަހަރު ލޯބިން ފުރުނީ އެވެ. އަނބިމީހާ ގެނެސް މޭގައި ފޮރުވާލި އެވެ. ދެއަތުގެ ތެރޭ އަނބިމީހާގެ ހަށިގަނޑު ފިއްތާލެވުނެވެ. ނުހަނު ގާތްކޮށްލަން އަސްލަންގެ ހިތް އެދުނީމައެވެ.\n"ގެއަށްދާން ހިނގާ." ނޯޔާގެ ކަންފަތްދޮށުގައި އަސްލަން އެދުނެވެ. މިފަހަރު ނޯޔާ ބޯޖަހާލީ އެއްބަސްވުމުގެ ގޮތުންނެވެ. ދެ ހަށިގަނޑު ދުރުކޮށްލީ ވެސް އަސްލަން އެވެ. ހިނިތުންވުމަކާއެކު ނޯޔާގެ މޫނަށް އަސްލަން ބަލާލީ ފަރުވާތެރި ކަމާއެކު އެވެ.\n"އައި އޭމް ސޮރީ." ނޯޔާގެ ރަތްވެފައިވާ މޫނާއި ދުޅަކަން އެކުލެވިފައިވި ދެ ލޮލަށް ބަލަން ހުރެ، އެ މޫނުގައި ފިރުމަމުން އަސްލަން ބުންޏެވެ.\n"ކީއްވެ ރޭގަ ބަލާނައީ." ޝަކުވާއާއެކު ތުންކޮޅު ހަދާލަމުން ނޯޔާ ބުންޏެވެ. ހައިރާންކަން އަސްލަންއަށް ލިބުނެވެ. ރޭ ހަތަރުދަމު އޭނާ ކުރި ސުވާލެއްގެ ޖަވާބު ނޯޔާ ދިނުމުންނެވެ. ނޯޔާ ބަލާ އަންނަން އޭނާ ނުހަނު ބޭނުންވި އެވެ. ހަމައެއާއެކު ނޯޔާއަށް ވަގުތު ދޭން ވެސް ބޭނުންވިއެވެ.\n"ސޮރީ!... ބިރުގަތީ!. ހިފަހައްޓަން މާބޮޑަށް އުޅެފިނަމަ އަހަރެން ދެކެ ފޫހިވެދާނެތީ." އަސްލަން ބުންޏެވެ. މިފަހަރު ނޯޔާ އަމިއްލައަށް ކުރިއަށް ޖެހި އަސްލަންގެ މެދުހަށީގައި ދެއަތް ވަށާލައި އެ މޭގައި މޫނު ފޮރުވާލައިފި އެވެ.\n"ބައިވަރު ސުވާލު އެބަހުރި." އަސްލަންގެ މޭގައި މޫނު ފޮރުވާލައިގެން ހުރެ ނޯޔާ ވާހަކަ ދެއްކި އެވެ.\n"ހުރިހާ ސުވާލަކަށް ޖަވާބު ދޭނަން." ނޯޔާގެ ބޮލުގައި ފިރުމަމުން އަސްލަން ޔަގީންކަން ދިނެވެ.\nއަސްލަންގެ އަތުގެ ތެރެއިން ނޯޔާ ދުރަށް ޖެހެންދެން އެގޮތުގައި ހުއްޓެވެ. ރުއިން ހުއްޓިފައި ވިޔަސް ފިރިމީހާއާ ދުރަށް ޖެހިލުމުގެ ގަސްދެއް ނޯޔާގެ ނެތް ފަދަ އެވެ. ފިރިމީހާގެ އޯގާތެރިކަމާއި އެ ސަމާލުކާއި ހަށިގަނޑުގެ ހޫނު ކަމަށް ނޯޔާގެ ހިތް ދަހިވެތިވެފައި ވެއެވެ.\n"ނޯޔާ!" އަސްލަން މަޑުމަޑުން ގޮވާލި އެވެ. ނޯޔާ ހޫނ ލައްވާލި އެވެ.\n"ދެން ހިނގާ. މިތަނުގައި ވާހަކަ ކުރިއަށް ގެންދަން ފަސޭހައެއް ނޫން. އަހަރެން ވެސް ސުވާލެއް ކުރަންވެފަ އެބައޮތް. އެހެރަ ދޮރުގެ އަނެއް ފަރާތުގައި ނޯޔާގެ އައިލާ ތިބޭނެ. އެ އެންމެންގެ ކުރިމަތީ އަހަރެމެން މިހެން އުޅުނީމަ ކިހިނެއްވާނީ. އަހަރެން ނޯޔާ ދައްކާ ކޮންމެ ވާހަކައެއް ވެސް އަޑު އަހާނަން. އެހެންވީމަ ހިނގާ އަހަންނާއެކު." އަސްލަން ވާހަކަ ދެއްކީ މަޑުމަޑުން އޯގާތެރިކަމާއެކު އެވެ. މޫނު ދެއަތްތިލައިން ފުހެލުމާއެކު ނަޒަރު ސީދާކޮށްލައި ނޯޔާ ބޯ ޖަހާލި އެވެ. ދާން ތައްޔާރޭ ދޭހަވާ ފަދަ އިޝާރާތަކުންނެވެ.\n"އެބަ އަންނަން. ނޯޔާގެ މަންމައާ ބައްދަލުކޮށްފަ. މިވަގުތު އަހަރެން ބޭނުމީ އަހަރެމެން ދެމީހުން އެކަނި ތިބެ ވާހަކަދައްކަން. ކުދީންގެ ސަބަބުން މިކަން ފަސްވާން ނޭދެން. މަންމަ އުޅެނީ އަރީން ގޮވައިގެން ޑަކްޓަރަށް ދާން. މަންމަމެން ބަޔަށް ކުދީން ފޮނުވޭކަށް ނެތް. އަހަރެމެންނަށް އެވަރުކަމެއް ކޮށްދޭނެ، އަދި އަހަރެންނަށް އިތުބާރު ހިފޭ ބަޔަކީ ނޯޔާގެ އާއިލާ. ނޯޔާގެ މަންމަ ގާތުގައި އެކުދީން ބައިތިއްބާލަން ބުނަންތަ؟" އަސްލަން ގަސްދުކުރި ގޮތް ފާޅުކޮށް އެކަމުގެ އިޒްނަ އަހާލި އެވެ.\n"އަހަރެން ވެސް ފަހަށް ބާއްވާކަށް ބޭނުމެއް ނޫން. ހުރިހާކަމެއް މިހާރު މިވަގުތު އެނގެން ބޭނުމީ." ނޯޔާ ބުނެލި އެވެ. އަސްލަން ބޯ ޖަހާލުމާއެކު އެ ކޮޓަރިން ނުކުތެވެ.\nސިޓިންރޫމުގައި ނެހާގެ ދެމަފިރިންނާއެކު ނޯޔާގެ މަންމައާއި ބައްޕަ ތިއްބެވެ. އަނުމް އިނީ އައްޔޫބުގެ އުނގުގަ އެވެ. ދެންތިބި ދެބޭން ނެހާގެ ފިރިމީހާ ދައްކާ ކުޅިވަރެއްގައި ޖެހިފައި ތިއްބެވެ. އެމީހުން ފެނުމުން އަސްލަން ލަދުގަތެވެ. ދެރަ ވެސް ވިއެވެ. ނޯޔާ ރޮމުންރޮމުން ގެއިން ނުކުތީ ރޭގަނޑުގެ ވަގުތުގަ އެވެ. އަންހެން ދަރިފުޅު އެ ހާލުގައި އެ ރޭގަނޑު އައުމުން ކަންބޮޑުވެ ހާސް ނުވާނޭ މައެއް، ބަފައެއް ނުހުންނާނެ އެވެ. އެގޮތުގައި ނޯޔާ ދާން ދޫކޮށްލީތީ އެމީހުން ކުށްވެރި ކުރާނީ އަސްލަންކަން ޚުދު އޭނާއަށް އެނގެއެވެ. އަނބިމީހާ އުފަލުގައި ބެހެއްޓުމަކީ ފިރިމީހާގެ ޒިންމާއެކެވެ. އޭނާގެ ސަބަބުން ނޯޔާ ހިތާމަކުރާކަށް ނޭދެއެވެ. އެހެންވިޔަސް ނޯޔާގެ ހިތުގައި ޖެއްސިއްޖެ އެވެ.\n"މަން...މަ..." ނުކެރިފައި ހުރިވަރުން އަސްލަން އާގަތެވެ. އޭނާއަށް ވަކިން އުނދަގޫވީ ނެހާގެ ނަޒަރު ހުއްޓިފައި ހުރުމުންނެވެ. ނޯޔާގެ ދައްތަގެ ތުންފަތުގައި ވަނީ ލާނެތް ހިނިތުންވުމެކެވެ. އުމުރުގެ ތަފާތު ދެމެދުގައި ވިޔަސް ނޯޔާއާ ކައިވެނި ކުރި ހިސާބުން ނެހާ އެވަނީ ދޮށީ ވެފައެވެ. އޭނާގެ އެ ހުންނަ ދިމާކުރާ ސަމާސާ މިޒާޖު އަސްލަން ހިމޭން ވާން މަޖުބޫރު ކުރުވައެވެ. ރަކިވާނީ އަސްލަންކަން އެނގޭތީ އެވެ.\n"ރޫމާ، ދޭބަލަ އެސޮރު ބޭނުންވަނީ ކޮންކަމެއްތޯ ބަލަން." އެންމެންގެ ކައިރިއަށް އަންނަން ނުކެރިފައި އަސްލަން ހުރިކަން އެނގި އައްޔޫބު އަވަސްއަވަހަށް ވާހަކަ ދެއްކިއެވެ.\n"ކޮބާ ނޯޔާ؟ މަންމަ ހީކުރީ ދަރިފުޅު އައީ ނޯޔާ ބަލާ ކަމަށް." އަސްލަންގެ ގާތުގައި އައިސް މަޑުކޮށްލުމާއެކު ރޫމާ ބުންޏެވެ.\n"ނޯޔާ ގޮވައިގެން ދާނީ. މަންމަ ގާތުން ކަމަކަށް އެދެންތަ؟" އިސްޖަހަމުން ދޭތެރެއަކުން ރޫމާއަށް ބަލަމުން އަސްލަން ވާހަކަ ދެއްކި އެވެ.\n"އަވަހަށް ބުނޭ." ހައިރާން ކަމާއެކު ރޫމާ ބުންޏެވެ.\n"އަހަރެންގެ ތިން ކުދީން މިގޭގަ ބަހައްޓާލެވިދާނެތަ. އަންނާނަން ބަލާ. ނުވާނެ ގިނަ އިރެއް." އަސްލަން ބުނެލި އެވެ.\n"އެކުދީން ބައިތިއްބާ، މަންމައަށް ނުވާނެ އުނދަގުލެއް... ތި ދެކުދީން ހަމަޖެހިގެން އާދޭ. އަސްލަން!. މަންމަ ވެސް އެބައޮތް ވާހަކައެއް ދައްކާލަން. މަންމައަށް ފެންނަ ގޮތުގައި ނޯޔާއާއި އަސްލަންއާ ދެ ކުދީން ވެސް މި ކައިވެނި ދަމަހައްޓަން މަސައްކަތް ކުރޭ. އެކަކު އަނެކަކަށް ބޭނުންވޭ... ހިތުގައި ކަންކަން ނުފޮރުވާ!. އަނބިމީހާއާ ވާހަކަ ދައްކާ!. ދަރިފުޅުގެ ބަސް އަހާ ކިޔަމެންތެރި އަނތްބަކަށް ނޯޔާ ވާނެ. ލޯބި ދީގެން ލޯބި ހޯދޭނީ. ގޭގައި އިންނަ އަނބިމީހާއަށް ފިރިމީހާގެ ސަމާލުކަމާއި އަޅާލުމާއި ލޯބި އިންތިހާއަށް ބޭނުން ވާނެ، އެހެންނޫނީ އެ އަނބިމީހާއެކޭ ގޭގައި ހުރި ފަރުނީޗަރެކޭ ކޮބާ ތަފާތެއް. މަންމަ ގަބޫލު ކުރަނީ ދިރިއުޅުމުގެ ކަންކަން އަސްލަންއަށް ވިސްނޭނެ ކަމަށް. ތީގެ ދެ ކުދީން އެކަކު އަނެކަކު ދަސްކުރަން މަސައްކަތް ކުރާން ވާނެ. ތި ގުޅުން އާބަދުވާނީ އޭރުން. ހިތްހަމަޖެހުން ދެމިއޮންނާނީ އޭރުން. ކަންކަމުގައި ކޮންމެވެސް އެކަކު އިސްނަގަން ޖެހޭނެ. ދެމީހުން އެކަކުއަނެކަކަށް ފާވެފާވެ ތިބީމަ، ކޮންކަމެއް ހާސިލުވާނީ. ކައިވެންޏަކީ ނޯޔާއަށް އާ ގުޅުމެއް. މަންމަގެ އެ ދަރިފުޅު މި ކައިވެންޏާ ކުރިމަތިލީ ޖެހިލުންވެ ބިރުން ހުރެ. ކައިވެނީގެ އުފާވެރިކަމާއި އެ ގުޅުމުން ލިއްބައިދޭ ފޮނި މީރުކަން ބުނެދޭން އަސްލަން މަސައްކަތް ކުރޭ." އަސްލަންގެ ވައަތު މުލައްދަނޑީގައި ރޫމާ ފިރުމާލި އެވެ. ބަސްއަހައިގެން ހުރި ކުޑަކުއްޖަކު ފަދައިން އަސްލަން ހުރީ އިސް އޮބާލައިގެންނެވެ. ރޫމާ ދެއްކި ވާހަކަ ކަނުލާ އަޑު އަހާށެވެ.\n"ދުވަހަކު ވެސް ވަކިވާކަށް ނޭދެން. ނޯޔާ ރުއްސާނަން. އޭނާ އުފަލުގައި ގެންގުޅޭނަން." އަސްލަން ވަޢުދުވި ކަހަލައެވެ.\nނޯޔާ ގޮވައިގެން އެގެއިން އަސްލަން ނުކުތެވެ. އަމިއްލަ ގެއަށް ވަދެވި އެޕާޓްމެންޓާ ހަމައަށް އާދެވެންދެން ނޯޔާގެ އަތުން އަސްލަން ދޫކޮށެއް ނުލައެވެ. އެ އަތުން އޭނާ ދޫކޮށްލަން ޖެހުނީ ޖީބުގައި އޮތް ތަޅުދަނޑިފަތި ނަގައި ދޮރު ހުޅުވާށެވެ. ގޭތެރެއަށް ވަދެވުމާއެކު އަނެއްކާ ވެސް ނޯޔާގެ އަތުގައި އަސްލަން ހިފައިފި އެވެ. އަނބިމީހާ ގޮވައިގެން އައިސް އޭނާ އިށީނީ ސިޓިންރޫމުގައި ހުރި ސޯފާތަކުން ސޯފާއެއްގަ އެވެ.\n"އަހަރެން ނޯޔާ ބޭނުން. ވަރަށް ބޮޑަށް ބޭނުން. މެރީ ކުރިއިރު ހެނެއް ނޫން. މިހާރު ތީ ވަރަށް ހާއްސަ މީހެއް. މި ހިތްވަނީ ނޯޔާ ބަލައިގެންފަ. ނޯޔާ އެނގެން ފެށީ ކައިވެނީގެ ފަހުން. ތީ އުނިކަމެއް ނުވާ ރީތި ކަމެއް. ފިރިހެނަކަށްވެ ހުރެ ތި ހަށިގަނޑާ ކައިރި ނުވާން އަހަރެން ހަނގުރާމަ ކުރަން. އެ ގޮވާލުމަށް އަހަރެން އިޖާބަ ނުދެނީ ނޯޔާގެ ނަފްސު ތައްޔާރު ނޫން ކަމަކަށް ގޮވާލެވިދާނެތީ. އަހަރެން އެދެފި ކޮންމެކަމެއް ނޯޔާ ކުރާނޭކަން އެނގޭ. ނޭނގެނީ އެއީ ހިތާ ދެކޮޅަށް ކަމެއް ނޫނީ ނޯޔާ ވެސް ރުހިގެން ކަމެއް. ހަމައެކަނި ފިރިމީހާވީމަ އޭނާ ބުނީތީ... އޭނާ ކަމަކަށް އެދުނީތީ ކުރާ އަނތްބަކަށް ނޯޔާވާން ބޭނުމެއް ނޫން. އަހަރެންނަށް ނޯޔާދެކެ ލޯބިވެވިއްޖެ. ވަރަށް ބޮޑަށް. އަހަރެންގެ ކަންތައްތަކާއި ކުދީންގެ ކަންކަން ނޯޔާ ކުރަނީ ކިހިނެއްތޯ ބަލާ ނުލެވޭކަން އެނގޭ. ނޯޔާ ދުވަހަކު ވެސް ޝަކުވާއެއް ނުކުރޭ. އެއްޗިއްސެއް ނުކިޔާ... ނޯޔާއަށް ފަސޭހަ ކޮށްދޭން ބޭނުންވިޔަސް އެ ހިޔާލު އޮންނަނީ ހަމައެކަނި ސިކުނޑީގައި، އަހަރެންނަށް ނޭނގޭތީ ކައިރިވާތަނުން ގޯހެއް ހެދިދާނޭ ހީވާތީ. އެންމެ ރަނގަޅުވާނީ ނޯޔާ ކުރާން ދޫކޮށްލިއްޔާއޭ ހިތް ބުނާތީ. ވާހަކައެއް ބުނަން ބޭނުންވިޔަސް ނޯޔާ ހީކޮށްފާނޭ އެއްޗަކާމެދު ހާސް ފަހަރު ވިސްނަން."\n"އަހަރެން ދެކެ ލޯބިވޭތަ؟" އަސްލަން ނޭވާއަކަށް ވާހަކަ މެދުކަނޑާލި ހިނދު ނޯޔާ ސުވާލު ކުރި އެވެ. އޭނާގެ ދެއަތްތިލައިގަ އަސްލަން ހިފާލުމާއެކު ވަގުތުން ބޯޖަހާލިއެވެ.\n"ވަރަށް ލޯބިވޭ. ތި ނޫން ހިޔާލެއް މިހާރު ނުކުރެވޭ. ނޯޔާއާއެކު ދެމަފިރިން އުޅޭނޭ ފަދަ ރީތި އުފާވެރި ދިރިއުޅުމެއް އުޅުމަށް ހިތުގައި ރޭވުންތައް ރާވަމުން ގެންދިޔައީ." އަސްލަން ބުންޏެވެ.\n"ދެން ލޫނާ؟ އޭނާދެކެ ފޫހިވީތަ؟"\n"ލޫނާއާ މިކަމާ ގުޅުމެއް އޮތީތަ؟ އަހަންނަށް ނުވިސްނުނު. ތި ދެމީހުން އަޅާކިޔާފައެއް ނުވާނެ. ނޯޔާ ތީ އަހަރެންގެ އަނބިމީހާ. އަހަރެން ލޯބިވާ މީހާ. އެހެން އެއްވެސް އަންހެނަކާ އަހަރެންގެ އަނބިމީހާ އެއްވަރެއް ނުވާނެ. އަހަންނަކީ ހަމައެކަނި އޭނާގެ ހައްގެއް." އަސްލަން ހައިރާންވެ އިނދެ ވާހަކަދެއްކި އެވެ.\n"އަސްލަން ހަމަ ތެދަށްތަ ތިބުނީ؟" ނޯޔާ އަދިވެސް ސުވާލު އުފެއްދި އެވެ.\n"އާނ! ދޮގެއް ނުހަދާނަން. ކުރިން ވެސް ބުނަމުން އައިހެން ލޫނާއަކީ ރައްޓެއްސެއް. މިގެއަށް އަންނަން ފެށީ މައިރާގެ ރަހުމަތްތެރިކަމުގައި، އޭނާއަކީ އަހަރެންގެ އޮފީސްމޭޓެއް. މައިރާ ދިމާވުމުގެ ކުރީން ވެސް އަދި އޭނާގެ ވަކިވުމަށްފަހު ވެސް އަހަރެން އަންހެނަކާ ނަހަމަ ގުޅުމެއް ނުބާއްވަން. ނޯޔާއާ ކައިވެނި ކުރުމަށްފަހު ވެސް އަހަރެން ނޯންނާނެ ހިލޭ އަންހެނަކާ އެފަދަ ގުޅުމެއް ހިންގާފައެއް. ﷲ ގަންދީ ހުވާކުރަން. ނޯޔާއަށް ބޭވަފާތެރިއެއް ނުވަން. ނުވެސް ވާނަން. އިންޝާﷲ! ދުވަހަކު ވެސް ނުވާނަން." އަސްލަންގެ ދެ ލޮލުން އޭނާގެ ބަހުގެ ތެދުކަން ހެކި ދެއެވެ. ނޯޔާ ކޮޅަށް ތެދުވި ގޮތުން ހީވީ ސިކުނޑީގައި ހިނގަމުންދިޔަ ހައިޖާނު އިތުރަށް އޮޅުންބޮޅުންވެ ކެތްކުރަން ދަތިވީ ހެނެވެ.\n"ނޯޔާ، ހެޔޮ ނުވާނެ... ކޮބާކަން މައްސަލައަކީ ސާފުކޮށް ބުނެދީބަލަ. އޭރުން އަހަރެންނަށް އެނގޭ އެއްޗެއް ކިޔާ ދެވޭނީ." ނޯޔާގެ މާޔޫސްކަން ފެނި އަސްލަންއަށް ބުނެލެވުނެވެ.\n"އަހަރެން ދުށީމޭ... ތި ދެމީހުން. ކީއްވެ އަސްލަންގެ ސައިކަލު ފަހަތަށް އޭނައަށް އެރެންވީ. އަހަރެން ގޮވައިގެން މިގޭ ދޮރުން ބޭރަށް ވެސް އަސްލަން ނުނިކުމޭ. އަހަންނެއް ނޫންތަ އަސްލަންއާއެކު ސައިކަލު ފަހަތަށް އަރާން އިންނަން ޖެހޭނީ. އެ މަންޒަރު އަހަންނަށް ދެއްކީ ޔަޝާ. އެކުވެރިޔާގެ ކުރިމަތީ އަހަރެން ފަލީހަތްވީ ކަހަލަ. ކޮންމެ ފަހަރަކު ލޫނާ ކީއްވެތަ އަސްލަންގެ ކައިރީ ހުންނަންވީ. ފެމެލީ ޑޭގަ ކީއްވެ އަހަރެން ނުގެންދެވެންވީ... ގައިމު އަސްލަންގެ އަނތްބަކީ އަހަންނެއްނޫންތަ؟ އެކުދީންނަކީ މިހާރު އަހަރެމެން ދެމީހުންގެ ދަރީންނެއް ނޫންތަ؟ އެކުދީންގެ މަންމައަކީ މީއެއް ނޫންތަ؟ ދެން ދުނިޔެއަށް އެކުދީންގެ މަންމައެއްގެ ގޮތުގައި ނޫނީ އަސްލަންގެ ބައިވެރިޔާގެ ގޮތުގައި އެހެން އަންހެނަކު ދައްކަން މަސައްކަތް ތިކުރަނީ ކީއްވެތަ؟ އަހަންނަށް ބުނެދީބަލަ! ރިދާން... ރިދާނު ވެސް ހިތްހަމައެއްނުޖެހޭ ލޫނާއާ މެދު. އޭނާ މާކުރިން ބުނެފި ލޫނާ މިބަޔަށް އެހާ ގިނައިން އަންނަނީ ކީއްކުރަންތޯ. ފާޑުފާޑުގެ ވާހަކަ ދައްކާވަރު އަހަރެން ސުވާލު ކުރީމަ ބުނީ ކީކޭކަން އެނގޭތަ؟. ލޫނާއާއި އަސްލަން ކައިރިވީހެން އޭނާއަށް ހީވެފައި އޮތްކަމުގައި. މިބައިން ތި ދެމީހުން ގައިގޯޅިކޮށް ރިދާނަށް ފެނުނީ..."\n"ތީ އަދި ތެދެއްނޫން. އެކަމަކު އަހަރެން އެއްބަސް. އަހަރެންގެ ސައިކަލު ފަހަތަށް ލޫނާ އެރުވިން. ރިދާނަށް އެ ފެނުނީ ހަގީގަތެއް ނޫން. ނޯޔާގެ މީހުން ކުރިމަތީ ނޯޔާ ލަދުގަންނަވަރު ކަމެއް އެނގިހުރެ އަހަރެން ނުކުރާނަން. ލޫނާއާ ދިމާއަށް މިގެއަށް ނާންނަން ނޯޔާ ބުނި ދުވަހުން ފެށިގެން އަހަރެން ވެސް ހުރީ އެ ނިންމުން ގަބޫލު ކޮށްގެން. މިހާރު ލޫނާ މިގެއަށް އަންނަންޖެހޭ ސަބަބެއް ހަގީގަތުގައި ނެތް. އެކަން އެނގޭތީއާއެކު ލޫނާ ކައިރީ އޮފީހުން ދިމާވެގެން ވެސް ބުނިން ދެން ގެއަށް ނާންނާށޭ. ލޫނާގެ ރަހުމަތްތެރިއަކީ މައިރާއޭ. ނޯޔާ ނުޖެހެއޭ މައިރާ ރައްޓެހިންނާ ރަހުމްތެރިކަން ބާއްވާކަށް. ގޭތެރޭގެ ހުރިހާ ކަމެއްގައި ބަސްބުނާނީ މިހާރު ނޯޔާކަން ބުނިން. އެކަމަކު އަހަރެންގެ ބަހަށް ވެސް އޭނާ އިހްތިރާމެއް ނުކުރި. ނަމާދަށް ދާން ނުކުތްވަގުތާ އޭނާ ގޭދޮށް އައި ވަގުތާ ދިމާވީ. ޔަޝާ ވެސް އުޅޭތީއާއެކު ނޯޔާ ހިތްހަމަނުޖެހޭނޭ ވަރު އެނގޭތީ އަހަރެން އަމުރުކުރީ އެނބުރި ގެއަށް ދާން. އެކަމަކު އެވަގުތު ކުއްލިއަށް ހިތަށް އެރީ އަހަރެން އެހެން ބުނެފައި މިސްކިތަށް ދާ ވަގުތު އަނެއްކާ އޭނާ ގެއަށް ވަންނަން ދިމާކޮށްފާނޭ. އެހެން ހިތަށް އަރައިގެން ސައިކަލު ފަހަތަށް އެރުވީ. އޭނާ ގެންގޮސް އޭނާގެ ގޭ ދޮށަށް ބާލާފައި އަހަރެން މިސްކިތަށް ދިޔައީ. ރިދާނަށް އާދެވުނު ދުވަހަކީ ވެސް ލޫނާ އަމިއްލައަށް ކުރި ކަމެއްގެ ސަބަބުން މެދުވެރިވީ ހާލަތެއް، ސައި ހަދަން އެޅި ހޫނުފެންތަށި ބަންޑުންވީ ގޮތެއް ނޭނގުނު. ލޫނާ ނޫނަސް އެވަގުތު އެހެން އަންހެނަކު ހުއްޓަސް އަހަރެންނަށް ކަންތައް ކުރެވޭނީ ހަމައެހެން. އަތް ފިހިދާނެތީ ލޫނާގެ އަތް ގެނެސް ސިންކު އިސްކުރާ ދިމާކުރީ. ހަމައެވަގުތު ރިދާން ވަނީ. ނޯޔާ ނެތި އަހަރެމެން ދެމީހުން އެކަނި ފެނުމުން އޭނާ ހިތްހަމަނުޖެހުނުކަން އެނގޭ. އިއްޔެ ވެސް ލޫނާ އަހަރެމެންގެ ފަހަތުން އަޅުވާލީ. އަހަރެން ވެސް ހުރީ ވަރަށް ހިތްހަމަނުޖެހިފަ. ރުޅި އާދެވުނު... އެއްޗެހި ވެސް ކިޔުނު. އޭނާ އެ ފާޑަށް އުޅެނީ ކީއްވެކަން ކޮންމެވެސް ވަރަކަށް އަހަރެންނަށް ވިސްނިއްޖެ. ނޯޔާ... ގަބޫލުކުރޭ. އަހަންނަކީ ހަމައެކަނި ނޯޔާގެ މީހެއް." އަސްލަން ތެދުވެގެން އައިސް ނޯޔާގެ ކުރިމަތީ ހުއްޓުނެވެ.\n"ލޫނާގެ އަނގައިންނޭ ބުނީ. ތި ދެމެދުގައި ގުޅުމެއް ހިނގިކަން..." ނޯޔާ މާޔޫސްވެ މޮޅިވެފައި ހުރިވަރު އެ މޫނުން ފާޅުވޭވޭ ހުއްޓެވެ.\n"ކޮންތާކަށް؟" ނޯޔާ ހިނގައިގަތުމުން އަސްލަން ހާސްވި އެވެ. ނޯޔާގެ ކޮޓަރިއަށް ގޮސް ވަނުމުން އޭނާގެ ފަހަތުން އަސްލަން އައެވެ.\n"ކީއްކުރަން ތިއުޅެނީ؟ ކޯއްޗެއް ތި ހޯދަނީ؟" ނޯޔާ އަލަމާރި ހުޅުވައި ފަތްޖަހާފައި ހުރި ހެދުންތައް ބަލަން ފެށުމުން އަސްލަން ސުވާލު ކުރި އެވެ. ކިހިނެއްވާން ކަމެއް މިއުޅެނީ ނޭނގޭތީ އަސްލަން ހުރީ އިންތިހާއަށް ކަންބޮޑުވެފަ އެވެ. އެ ދެމަފިރިންގެ ދެމެދަށް ލޫނާގެ ނުފޫޒު ގަދަވެފައި އޮތް މިންވަރު އަންދާޒަ ކުރެވުނީ އަދި ކިރިޔާ އެވެ. އަނެއްކޮޅުން އޭނާ ކަންތައްތައް ސިއްރުކުރީ ނޯޔާއަށް ތަކުލީފެއް ނުދިނުމަށެވެ. އެހެންވިޔަސް ސިއްރު ކުރުމުގެ ސަބަބުން ކަންތައް މިވަނީ ހީނުކުރާ މިންވަރަށް ގޯސްވެފަ އެވެ. (ނުނިމޭ)


ފޭދޫ އިއްބެގެ ހެޓްރިކާއެކު ޓީސީ މޮޅުވެ ތިންވަނައަށް\nއެސްޓީއޯ މާލޭ ލީގުގައި ޓީސީ ސްޕޯޓްސް ކްލަބާއި ކްލަބް ވެލެންސިއާ ބައްދަލުކުރި މެޗުގައި ޓީސީގެ އިބްރާހިމް މަހުދީ (ފޭދޫ އިއްބެ) ގެ ހެޓްރިކަކާއެކު ޓީސީ މޮޅުވެއްޖެއެވެ.\nގަލޮޅު ރަސްމީ ފުޓުބޯޅަ ދަނޑުގައި ރޭ ކުޅުނު މި މެޗުން ވެލެންސިއާގެ މައްޗަށް ޓީސީއިން ކުރިހޯދީ 0-4 ގެ ނަތީޖާއިންނެވެ.\nމެޗުގެ ފުރަތަމަ ހާފުގައި ދެ ޓީމުގެ ފަރާތުން ވެސް ރަނގަޅު ހަމަލާތަކެއް ފެނިގެން ގޮސްފައިވެއެވެ. އެގޮތުން ޓީސީގެ ޔާމީން އިބްރާހިމް (ޔާންބެ) އާއި، ޑިއޯ ވިލިއަމްސްއާއި، ފޭދޫގެ އިއްބެގެ ހަމަލާތައް ފާހަގަކޮށްލެވެއެވެ. މި ހާފުގައި ޓީސީގެ ހަމަލާތައް ހިފެހެއްޓުމުގައި ވެލެންސިއާގެ ޑިފެންސް ލައިންގެ ފަރާތުން ރަނގަޅު ކުޅުމެއް ފެނިގެން ގޮސްފައިވެއެވެ. އޭގެ އިތުރުން، ވެލެންސިއާގެ އަންސަރު އިބްރާހިމް (އަންކޮ) އާއި، ރިޝީން ވަލޭރީއަށް ވެސް ރަނގަޅު ފުރުސަތުތަކެއް ލިބި ވަނީ ބޭކާރުވެފައެވެ.\nއެއްވެސް ޓީމަކަށް ލަނޑެއް ނުޖެހި ފުރަތަމަ ހާފު ނިމުނުއިރު، މެޗުގައި ޓީސީން ކާމިޔާބުކުރި ހަތަރު ލަނޑު ވެސް ފެނިގެން ގޮސްފައިވަނީ ފަހު ހާފުގައެވެ. އެ ގޮތުން، ފުރަތަމަ ލަނޑު ޖަހައި ޓީސީއަށް ލީޑު ނަގައިދީނީ މެޗުގެ 56 ވަނަ މިނެޓުގައި ފޭދޫ އިއްބެއެވެ. މެޗުގެ 71 ވަނަ މިނެޓުގައި ފޭދޫ އިއްބެ ވަނީ އިތުރު ލަނޑެއް ޖަހައި ޓީސީއަށް ލީޑު ފުޅާކޮށްދީފައެވެ. މެޗުގެ 77 ވަނަ މިނެޓުގައި ފޭދޫ އިއްބެ އޭނާގެ ހެޓްރިކް ފުރިހަމަކުރީ ލިބުނު ޕެނަލްޓީއަކުންނެވެ. ޓީސީގެ ހަތަރުވަނަ ލަނޑު ކާމިޔާބުކޮށްދިނީ މެޗުގެ 84 ވަނަ މިނެޓުގައި ޑިއޯ ވިލިއަމްސްއެވެ.\nމި މެޗުން ލިބުނު ތިން ޕޮއިންޓާއެކު ޓީސީ ލީގުގެ ތިންވަނައިގައި އޮތީ 18 ޕޮއިންޓާއެކުގައެވެ. ދެވަނައިގައި އޮތް އީގަލްސްއަށް ވެސް 18 ޕޮއިންޓް ލިބިފައިވާއިރު، އީގަލްސްއަށް ކުރި ލިބެނީ ލަނޑު ފަރަޤުންނެވެ. ރޭގެ މެޗުން ބަލިވި ވެލެންސިއާ އޮތީ ލީގުގެ އެންމެ ފުލުގައި ޕޮއިންޓަކާއެކުގައެވެ. ލީގުގެ އެއްވަނައިގައި 22 ޕޮއިންޓާއެކު އޮތީ ނިއު ރޭޑިއަންޓެވެ.\nމާލޭ ލީގުގައި މިރޭ ވެސް މެޗެއް ކުޅޭނެއެވެ. މިރޭގެ މެޗުގައި ބައްދަލުކުރާނީ ވިކްޓަރީ ސްޕޯޓްސް ކްލަބާއި ކްލަބް ގްރީން ސްޓްރީޓްސްއެވެ.


Film kulhun huttaalan ulhunin: Abhishek\nއަބީޝެކް އާއި ބައްޕަ އަމީތާބު\nއަބީޝެކް ބައްޗަން "ރެފިއުޖީ" އިން ބޮލީވުޑަށް ތައާރަފްވީ ދުވަސްވަރު އޭނާއަކީ ބައްޕަ އަމީތާބު ބައްޗަން ފަދަ ހުނަރުވެރި ކާމިޔާބު އެކްޓަރަކަށް ވާނެކަމަށް ގިނަ ބަޔަކު އުންމީދު ކުރި އެވެ. ހާއްސަކޮށް އިންޑަސްޓްރީގެ ގިނަ ބަޔަކު ހީކޮށްގެން ތިބީ އަބީޝެކަށް ބޮލީވުޑްގައި ވަރަށް ބޮޑު ކާމިޔާބެއް ހޯދޭނެ ކަމަށެވެ. ނަމަވެސް ކަން ވީ ދިމާ އިދިކޮޅަށެވެ.\nގިނަ ބަޔަކު ގަބޫލުކުރާ ގޮތުގައި ބައްޕަ އަމީތާބުގެ ހުރި އެކްޓިން ހުނަރާ ގާތް ކުރާ ވަރަށް ވެސް އަބީޝެކްގެ ކިބައިގައި އެ ހުނަރެއް ނެތެވެ. އަނެއްކޮޅުން ކެރިއަރުގައި ކާމިޔާބު ހޯދަން ނަސީބު ވެސް އަބީޝެކަށް އެހީތެރިއެއް ނުވި އެވެ. ފުރަތަމަ ފިލްމު "ރެފިއުޖީ" ވެސް ވީ ފްލޮޕެވެ. އަދި އޭގެ ފަހުން ފާއިތުވީ ވިއްސަކަށް އަހަރު ތެރޭގައި އޭނާ ކުޅުނު މަދު ފިލްމަކަށް ނޫނީ އެކަށީގެންވާ ރަނގަޅު ކާމިޔާބެއް ލިބިފައެއް ނެތެވެ.\nދާދިފަހުން އަބީޝެކް ދީފައިވާ އިންޓަވިއު އެއްގައި ބުނި ގޮތުގައި ފިލްމުތައް ފްލޮޕްވާތީ ދެރަ ވެގެން ފިލްމު ކުޅެން ހުއްޓާލަން ވެސް އޭނާ ވިސްނި އެވެ. ނަމަވެސް އެކަން އެނގިގެން އޭނާގެ ބައްޕަ އަމީތާބު ވަރަށް ރަނގަޅު ނަސޭހަތްތަކެއް އޭނާއަށް ދިނެވެ. ފިލްމު ކުޅުމާ ދުރަށް ނުދާން އޭނާ ނިންމީ ބައްޕަގެ ހިކުމަތްތެރި ބަސްތައް ގަބޫލު ކޮށްގެންނެވެ.\n"ޕަބްލިކް ޕްލެޓްފޯމެއްގައި ނުވަތަ އާއްމުންނަށް ހާމައަށް ފެންނަން އޮތް ތަނެއްގައި ފެއިލްވުމަކީ ބަލައިގަންނަން އުނދަގޫ ކަމެއް. އަހަރެން ފިލްމު ކުޅެން ފެށިއިރު ސޯޝަލް މީޑިއާއެއް ނެތް. އެހެން ނަމަވެސް އެކި ނޫސް މަޖައްލާތަކުން ވެސް އަހަންނަށް މަލާމާތް ކޮށްފައި ލިޔެފައި ހުންނަ އެކި ކަހަލަ ލިޔުންތަކާއި ކޮމެންޓުތައް އަހަރެން ކިޔާ ހަދަން. އަހަންނަށް އެކްޓް ކުރާކަށް ނޭނގެޔޭ ކިޔައިގެން މީހުން ވަރަށް މަލާމަތް ކުރާކަން އަބަދުވެސް އެނގޭ. އެހެންވެ ވަކި ހިސާބަކުން އަހަރެން ހިތަށް އެރި ފިލްމު އިންޑަސްޓްރީއަށް ނުކުތުމަކީ ވެސް އަހަންނަށް ހެދުނު ވަރަށް ބޮޑު ގޯހެކޭ. އަހަރެން ކިތަންމެ މަސައްކަތެއް ކުރިޔަސް އެއްވެސް ކަމެއް ރަނގަޅަކަށް ނުދެކޭ ހިތަށް އެރި،" އަބީޝެކްގެ އިންޓަވިއުގައި ބުނެފައި ވެއެވެ.\nމި ޚިޔާލުތައް މާ ބޮޑަށް ހިތަށް އުނދަގޫކުރަން ފެށުމުން އޭނާގެ ބައްޕަ ކައިރިއަށް ގޮސް މިކަމާ ގުޅޭ ގޮތުން މަޝްވަރާކޮށް ފިލްމު ކުޅުން ހުއްޓާލަން ބޭނުން ކަމަށް ބުނިކަމަށް އަބީޝެކް ބުންޏެވެ.\n"އަހަރެން ބައްޕަ ކައިރީގައި ބުނިން ފަހަރެއްގައި ވެދާނޭ އަހަރެންނަކީ ފިލްމު ކުޅެވޭ ކަހަލަ ހުނަރެއް ލިބިފައިވާ މީހަކަށް ނުވަނީ ކަމަށް. ފިލްމު އިންޑަސްޓްރީއަކީ އަހަންނާ ގުޅޭ ތަނަކަށް ނުވަނީހެނޭ ހީވަނީ ވެސް ބުނިން،" އަބީޝެކް ބުންޏެވެ.\nއޭނާގެ މި ވާހަކަތައް އަޑުއަހާފައި އަމީތާބު ވަރަށް ރަނގަޅު ނަސޭހަތްތަކެއް އަބީޝެކް އަށް ދިނެވެ.\n"ބައްޕަ ބުނި އަހަރެން ދަރިފުޅު ތަރުބިއްޔަތުކޮށްފައި ތި ހުރީކީ ދެން މިކަމެއް ނުވާނޭ ކިޔާފަ ކުރާ ކަންކަން ހުއްޓާލާ ފަދަ ގޮތަކަށް ނޫނޭ. ކޮންމެ ދުވަހަކު ވެސް ހެނދުނު ހޭލައިގެން އެ ދުވަހެއްގެ ހަނގުރާމައަށް ކުރިމަތިލާން ދަސް ކުރާށޭ،" އަބީޝެކް ބުންޏެވެ.\nއަބީޝެކް ބުނި ގޮތުގައި އޭނާގެ އެކްޓިން ހުނަރު ދުވަހެއް ދުވަހަކަށް ތަރައްގިވެ ފިލްމަކަށް ވުރެ ފިލްމެއް އޭނާގެ އެކްޓިން ރަނގަޅުވަމުން އަންނަ ކަން ފާހަގަ ކުރެވޭ ކަމަށް ބައްޕަ އޭނާ ގާތު ބުންޏެވެ.\n"ބައްޕަ ބުނި ލިބޭ ހުރިހާ ފިލްމުތަކެއް ވެސް ގަބޫލު ކުރާށޭ. އަދި ކޮންމެ ފިލްމެއްގައި ވެސް ކުރެވުނު އެންމެ ރަނގަޅަކަށް މަސައްކަތް ކުރާށޭ،" އަބީޝެކް ބުންޏެވެ.\nފިލްމު ކުޅުން ހުއްޓާލަން އަބީޝެކް ވިސްނި ވިސްނުން ބަދަލުވީ އޭނާގެ ބައްޕަގެ މި ނަސޭހަތަށް ފަހުގަ އެވެ.\nއަބީޝެކް އެންމެ ފަހުން ކުޅެފައިވަނީ "ދަ ބިގް ބުލް" ކިޔާ ފިލްމެކެވެ. މިއީ 1992 ގައި ވަރަށް މަޝްހޫރުވި ސްޓޮކް ބްރޯކަރެއް ކަމަށްވާ ހަރްޝަދު މެހެތާގެ ފައިނެންޝަލް ސްކެމްގެ ވާހަކަތަކަށް ބިނާ ކޮށްފައި އޮތް ފިލްމެކެވެ.\nމި ފިލްމު ބަލާފައި އަމީތާބު އޭނާގެ ބްލޮގްގައި އަބީޝެކަށް ވަރަށް ތައުރީފުކޮށް އޭނާގެ އެކްޓިން ހުނަރު ވަރަށް ރަނގަޅުވެއްޖެ ކަމަށް ބުނެފައި ވެއެވެ. އަދި ދަރިފުޅުގެ ކުރިއެރުން ފެނިފައި ބައްޕައެއްގެ ހައިސިއްޔަތުން އޭނާއަށް ވަރަށް ބޮޑު ފަޚުރަކާއި އުފަލެއް ހާސިލުވެއްޖެ ކަމަށް ވެސް އަމީތާބު ބުނެފައި ވެއެވެ.\n"އަހަންނަކީ ވެސް އެހެން މީހުންގެ ބައްޕަ ފަދަ ބައްޕައެއް. ވަކި ތަފާތެއް ނެތް. ދަރިފުޅުގެ ކުރިއެރުން ފެނިފައި އަހަރެން ވެސް ފަޚުރުވެރިވޭ. އަދި ދަރިފުޅުގެ ކާމިޔާބުން އަހަރެންގެ ޖަޒުބާތުތައް ވެސް އުތުރި އަރާ ލޯ ކަރުނައިން ފުރޭ،' އަމީތާބު ލިޔެފައި ވެއެވެ.\nއަބީޝެކްގެ ބައެއް ޕްރޮޖެކްޓުތައް ކުރިޔަށް ރިލީޒްވާން އެބަހުއްޓެވެ. އޭގެ ތެރޭގައި "ބޮބް ބިސް ވާސް" އާއި 'ދަސްވީ" ވާހަކަ ކޮށްލެވެ އެވެ. މީގެ ތެރެއިން "ދަސްވީ" ގެ ޝޫޓިން ފެބްރުއަރީން ފެށިގެން އަބީޝެކް ކުރިޔަށް އެބަ ގެންދެ އެވެ.


Warning: require(/home/customer/www/dhidaily.com/public_html/wp-content/themes/jnews/class/Module/ModuleManager.php): failed to open stream: Too many open files in /home/customer/www/dhidaily.com/public_html/wp-content/themes/jnews/class/autoload.php on line 33\nރަތްދައްކާ އަވީގައި އެތައްއިރަކު ތިބެންޖެހި، މާލެއިން މިއަދު ވެކްސިންޖެހީ 5895 މީހުން! - DhiDaily\nރަތްދައްކާ އަވީގައި އެތައްއިރަކު ތިބެންޖެހި، މާލެއިން މިއަދު ވެކްސިންޖެހީ 5895 މީހުން!\nރަތްދައްކާ އަވީގައި ކިޔުޖެހިގެން އެތައް އިރަކު ތިބެފައި، މާލެ ސަރަހައްދުން މިއަދު 5895 މީހުން ވެކްސިން ޖަހައިފިއެވެ.\nފަހަކަށް އައިސް ވެކްސިންޖަހާ މީހުންގެ ޢަދަދު އަންނަނީ އިތުރުވަމުންނެވެ. އެ ގޮތުން މާލެ ސަރަހައްދުގައި ވެކްސިން ޖަހާ މަރުކަޒުތަކަށް ވެކްސިންޖަހަންދާ މީހުންގެ ކިޔު ދިގުވަމުންދެއެވެ. އެހެންކަމުން ގިނައިރުތަކެއް ވަންދެން އެތައް އިރަކު ކޮޅަށް ތިބެން ވަނީ ޖެހިފައެވެ.\nހެލްތު ޕްރޮޓެކްޝަން އެޖެންސީން މިރޭ ބުނީ މުޅި ރާއްޖެއިން މިއަދު ޖުމްލަ 9770 މީހުން ވެކްސިން ޖަހާފައިވާ ކަމަށެވެ. އޭގެތެރޭގައި މާލެ ސަރަހައްދުން ވެކްސިންޖެހި 5859 މީހުންނާއި، އަތޮޅުތަކުގެ ރަށްރަށުން ވެކްސިން ޖެހި 3911 މީހުން ހިމެނޭ ކަމަށް އެޗްޕީއޭއިން ބުންޏެވެ.\nއެހެންކަމުން އަތޮޅުތަކުގެ ރަށްރަށުން ވެކްސިން ޖެހި މީހުންގެ ޖުމްލަ ޢަދަދު 86511 އަށް އަރާއިރު، މާލެ ސަރަހައްދުން ވެކްސިން ޖެހި މީހުންގެ ޖުމްލަ ޢަދަދު 111،695 އަށް އަރާފައެެވެ.\nއެއާއެކު ރާއްޖެއިން މިހާތަނަށް 198،206 މީހުން ވެކްސިން ޖަހާފައިވާކަމަށް އެޗްޕީއޭއިން ބުންޏެވެ.\nE ee tharaqy ah husvaa vaguthukolhehu


Congress Party Ge Logo Faaskohfi, Logo In Sifa Vanee Dhoonyyeh - Vaguthu\nކޮންގްރެސް ޕާޓީގެ ލޯގޯ ފާސްކޮށްފި، ލޯގޯ އިން ސިފަވަނީ ދޫންޏެއް\nޕީޕަލްސް ނޭޝަނަލް ކޮންގްރެސް (ކޮންގްރެސް ޕާޓީ) ގެ ނަމާއި، ލޯގޯ، ކުލަ، އަސާސީ ޤަވާއިދު އަދި މެނިފެސްޓޯ ފާސްކޮށްފިއެވެ. ޕާޓީގެ މި ކަންކަން ފާސްކޮށްފައިވަނީ މިރޭ ބޭއްވި އެޕާޓީގެ އިފްތިތާޙީ ބައްދަލުވުމުގައެވެ.\nނަން، ލޯގޯ، ކުލަ، ދިދަ، އަސާސީ ޤަވާއިދު އަދި މެނިފެސްޓޯ ފާސްކުރުމަށް ވޯޓު ދީފައިވަނީ ކަނޑައެޅިފައިވާ މަންދޫބުންނެވެ. އެއީ ޖުމުލަ 357 މަންދޫބުންކަމަށް ޖަލްސާގައި ފާހަގަކޮށްފައިވެއެވެ.\nޕާޓީގެ ނަމަކަށް "ޕީޕަލްސް ނޭޝަނަލް ކޮންގްރެސް" ހަމަޖައްސާފައިވާއިރު ރަމްޒީ ނަމަކަށް ހަމަޖައްސާފައިވަނީ "ކޮންގްރެސް ޕާޓީ" އެވެ. މިކަން ފާސްކޮށްފައިވަނީ މަންދޫބުންގެ އިއްތިފާޤުންނެވެ.\nއެޕާޓީގެ ކުލައަކަށް ވިލު ނޫ ކުލަ ނުވަތަ ޓާކޮއިސް ހަމަޖެއްސިއިރު، ކުލަ ފާސް ކޮށްފައިވަނީ 355 މަންދޫބުންގެ ވޯޓުން އަޣުލަބިއްޔަތު ލިބިގެންނެވެ.\nލޯގޯ އިން ދޫންޏަށް ސިފަވާއިރު ކުލައަކީ ވިލު ނޫ ކުލައެވެ. ދިދަަ އަކީ ވިލު ނޫކުލައިގެ ފަސް މަންޒަރެއްގައި ހުދު ކުލައިން ލޯގޯ ފެންނަން އިންނަ ދިދައެކެވެ.\nމީގެއިތުރުންވެސް، މިރޭގެ ޖަލްސާގައި މަންދޫބުންގެ އިއްތިފާޤުން އަސާސީ ޤަވާއިދާ މެނިފެސްޓޯވެސް ވަނީ ފާސްކޮށްފައެވެ. ހަމައެހެންމެ، ޕާޓީގެ ރައީސުންނާއި ދެ ނައިބު ރައީސުންނާއެކު، 40 މެންބަރުންގެ ވަގުތީ ކޮމިޓީއެއްވެސް އެކުލަވާލެއްވިއެވެ.\nކޮންގްރެސް ޕާޓީގެ ކުލަ އަކީ ވިލު ނޫކުލަށް ކަމަށް ފާސްކުރިއިރު އިލެކްޝަންސް ކޮމިޝަނުން ގެންދަނީ އެކޮމިޝަންގެ ރަސްމީ ކުލަ އަކީ ވެސް ވިލުނޫކުލަ ކަން އިއުލާން ކުރަން ތައްޔާރު ވަމުންނެވެ. ކޮމިޝަންގެ ކުލަ އާއި ލޯގޯ ބަދަލުކޮށް އެކަން މާދަމާ އިއުލާން ކުރާނެ ކަމަށް ބެލެވެއެވެ. އެހެންކަމުން ކޮންގްރެސް ޕާޓީގެ ކުލަ އިލެކްޝަންސް ކޮމިޝަނުން ބަލައި ގަންނާނެ ކަމަކަށް ނުބެލެވެއެވެ.\nތިމަރަފުށީ ބޮޑު ވަގުކަލޭގެ ތިހެންވެސް ހަދާފާނެ.\nޖެނުއަރީ 28, 2019 00:55\nތީ ވަގުންގެ ޕާރޓީ !\nޖެނުއަރީ 28, 2019 10:34\nލާދީނީ ވަގުންނެއް ނޫނެއްނު. ދެން ލަލަލާ\nޖެނުއަރީ 28, 2019 00:57\nޢީސީ ޝަރީފު މީހެެއް ދެކެ ހިތާވިޔަސް ތީބޮޑުވަރެއް\nޖެނުއަރީ 28, 2019 02:05\nލޯގޯ ވަރައް ފުރިހަމަ. ކޮންގްރެސް ވެސް ހަމަ އެހާ ފުރިހަމަ ކޮއް ގެން ދިޔައީ. އަދުރޭގެ ސްޕީޗް އައްފަހު އީސީ ގެ ރިއެކްށަން މާދަމާ ފެންނާނެ. އަހަރުމެން ނައް އިނގޭ އެއްޗަކީ ތެދުވެރިކަމާއެކު އިސްލާމްދީން މަތީގާކުރާ މަސައްކަތައް ނަސްރު ދެއްވާނެކަން. އަހަރުމެން އިރާދަ ކުރެއްވިޔާ ކެއްތެރިކަމާއެކު ރައީސްޔާމީން އާއެކު މިގައުމުގެ ހައްގުގާމަސައްކަތް ކުރާނަން. މިރޭ ރައީސް ޔާމީން ފެނުނީމަ ވަރައް އުފާވި. މާތް ﷲތިކުރައްވާ މަސައްކަތުގަ ބަރަކާތް ލައްވާށި. އާމީން.\nޖެނުއަރީ 28, 2019 07:41\nތީ އަދާލަތު ލޯގޯއައް ބަލައިގެން ކޮއްފަ އިން ކަމެއްދޯ.. ޕާޓީގެ ނަމަކާ. ލޯގޯއަކާ އެއްވެސް ގުޅުމެއް ނެތް.. ވަރައް ވަނދު ޕާޓީއަކައްވާނީ.\nޖެނުއަރީ 28, 2019 10:07\nއެހެން ޕާޓީތަކުގެ ލޯގޯއާއި ޕާޓީއާ ހުރީ ވަކި ކޮންގުޅުމެއްތަ އެމްޑީޕީގައި އިންނަނީ ތިލަފަތެއް ކޮބާތަ ޕާޓީއާ ގުޅިފައި ތިލަފަތަކީ ކިރާ މިނަން ގެއްގުޅޭ އެއްޗެއް ޕީއެމްފާ އިންނަނީ ރުކެއް ކޮބާތަ ގުޅިފައި ޖުމްހުރީ ޕާޓީގައި އިންނަނީ ތަރި ހަދުފަޅި ކޮބާތަ ގުޅިފައި ތަރިއާއި ދެން މިހެން ގޮސްކިޔާނެ ބައިބަރު އެއްޗެހި އެބަހުރި ވަރަށް ސަލާ\nހާހާ ޔޫ ވިޝް!\nޖެނުއަރީ 28, 2019 09:35\nކަރަޕްޝަނުގެ ދޫނި.. މަނީލޯންޑަރިންގެ ދޫނި.. ރައްތަކާއި ފަޅުތައް ވިއްކާ ދޫނި..\nއޫ. ތަރައްގީގެ ދޫނި. ވޯޓު ވަގު ފަޟީހަތް ކުރާ ދޫނި. ލާދީނީންނަށް ހަޖަމު ނުވާ ދޫނި. ދީނަށް ފުރައްސާރަ ނުކުރާ ދޫނި. މޮޔައިންގެ ކިއްލާ އިން މިގައުމު ސަލާމަތް ކުރާ ދޫނި. އަދިވެސް ކިޔަންވީތަ؟\nއައިލެންޑް އޭވިއޭޝަން އަށްވެސް ރަގަޅު ލޯގޯއެއް.\nޖެނުއަރީ 28, 2019 10:42\nވައި އަކުރު ސިފައެއް ނުވޭތަ؟\nޖެނުއަރީ 28, 2019 11:36\nދޫންޔަކަށްވުރެ ތިލޯގޯ ވައްތަރީ ޕައިރެޓް ޝިޕް އަކާ


Dheewaanaa2(3 vana bai) – adduLIVE\nދީވާނާ2(ތިންވަނަބައި)\nDec 07, 2018, 09:00 ޝައިން\n"އާނ އެއީ އޭނާ ކައިވެނިކުރަން އުޅޭ ކުއްޖާ….ކަލޭމެން އެކުއްޖާއާ ވައިވެސް ނޭޅޭތި…މާދުގެ ގޮތް އަދި ކަލޭމެންނަށް ނޭނގެނީ…އޭނާއަކީ ތިހީކުރާހާ ރަނގަޅުމީހެއްނޫން…." ފަހުދުގެ އަޑުގައިވަނީ ނުރުހުމެވެ.\n" އޯހ…އަހަރެން އެއްވެސް ގޯސްނިޔަތެއް އޮވެގެންނެއްނޫން އެފޮޓޯނެގީކީ….އަހަރެން ފޮޓޯނަގަމުން ދަނިކޮށް އޭނަ ފޮޓޯއަށް އެރީ….ދޯ މާޒް…" އާއިން އަވަސް އަވަހަށް ބުނެލިއެވެ.\nމާޒްވެސް އާއިންއަށް އެއްބައިވެ އާއެކޭ ބުނެލީ އާއިންގެ ދިފާއުގައެވެ.\n" އެކަމު ކީއްވެ ތިބުނީ މާދުއަކީ ރަނގަޅުމީހެއްނޫނޭ….އެއީ ފަހުދުގެ އެކުވެރިއެއްނު…" މާޒް ހުރީ އޮޅުން ފިލުވަން ބޭނުންވެފައެވެ. އާއިންވެސްހުރީ އެސުވާލުގެ ޖަވާބުބޭނުންވެފައެވެ.\n" މާދުއަކީ މިރަށުގަ ވަރަށް ނުފޫޒުގަދަ މީހެއް….އޭނާގެ އާއިލާ މުޅި މިރަށުގަ ވެރިކަންއެކުރަނީ….އޭނާއަކީ ކައުންސިލްގެ ރައީސް…..އޭނާގެ ބައްޕައަކީ ޒިންމާދާރު އިސްވެރިޔާ….ކޯޓްގަ އޭނާގެ ބޭބެއެއް….މިހެން ކިޔާނެ ކަމެއްނެތް، މިރަށުގަ ސަރުކާރު އިސްމަޤާމެއްގަ ވިއްޔާހުރީ އޭނާގެ އާއިލާމީހެއް…ނުވިތާކަށް އެއީ މިރަށުގަ އުޅޭ އެންމެ މުއްސަނދި މީހުން….މިރޭ މަހަށް ދިޔައީވެސް އެގޭ ދޯންޏެއްގަ….އެމީހުންގެ ދެފިހާރަހުރޭ…..ދެން ވިސްނާ އެމީހުންގެ ބާރު މިރަށުގަ އޮންނާނެވަރު…" ފަހުދު ވަރަށް ތަފްސީލުކޮށް އިމާދު އާއިލާއާ ބެހޭގޮތުން އޮޅުން ފިލުވައިދިނެވެ.\n" އެކަމު އަދިވެސް މާދު ގޯސްވީ ސަބަބެއް ނުބުނަމެއްނު…" މާޒް އަދިވެސް ހުރީ އެނގެން ބޭނުންވެފައެވެ.\n" އޭނަ އަކީ މިރަށުގަ މަސްތުވާތަކެތީގެ ވިޔަފާރިކުރާ ދާދާ….މިރަށަށް ވަންނަހާ މަސްތުވާ އެއްޗެއް އެތެރެކުރާމީހަކީ އެއީ….އެމީހުންގެ މުއްސަނދިކަމުގެ އަސްލަކީވެސް އެއީ…..ނުވިތާކަށް އެހާ އަންހެނުން ހިތިވާނެ….އޭނާގެ އޮންނާނެ ބޮޑުގޭންގެއްވެސް….ކިރިޔާ ކަމެއްވާއިރަށް އެމީހުން ނުކުންނާނެ މާރާމާރީއަށް….އެއްފަހަރަކު މިރަށަށް އެރިބީރައްޓެއްސެއް ގައިގަ ތަޅާއަނިކޮށް ކިރިޔާ މަރާނުލީ…..އެމީހާގެ ފައިބިންދާލާ ބޯވެސް ފަޅާލީވެސް މާދު އިންނަން އެއުޅޭ ކުއްޖާއާ ވާހަކަ ދެއްކީމައޭ ކިޔާފަ….އެކަމު އެއީ ހިލޭ ފިރިހެނަކާދިމާ އިސްވެ ބަލާވެސްލާ ކުއްޖެއްނޫން…މިއީ އެންމެނަށްވެސް އެނގޭ ހަޤީޤަތް.." ފަހުދު އަޑުގައިވަނީ ނުރުހުމާއި ފޫހިކަމެވެ.\n" އެހެންތަ؟…އެކަމު އަހަރެމެންނާއެކީ އުޅޭއިރު އެހާއެކުވެރިކޮށް މަޖާކޮށް އުޅެނީވެސް…." މާޒަށްހުރީ އަދިވެސް ގަބޫލު ނުކުރެވިފައެވެ.\n" އަދި ކޮބާ….އޭނާއަކީ ކުރިން ދިއްދޫ މީހަކާ އިނދެ ދަރިޔަކުވެސް ހުރިމީހެއް….ނުލާހިކު ރަނގަޅު ކުއްޖަކާ އިނދެގެން އުޅެފަ އެކުއްޖާއަށް އަނިޔާކޮށް، އެހެން އަންހެންކުދިންނާ ގުޅުން ބާއްވާތީ އޭނަވެސް ވަރިވެގެން ދިޔައީ….ދެން މިހާރު އެއުޅެނީ މިރަށުގަވެސް ހުރި އެންމެ ރަނގަޅު ކުއްޖާއާ އިންނަން…..ދާދިފަހުން ސުކޫލު ނިންމި ކުއްޖެއް އެއީ….އަދި އަށާރަ އަހަރުވެސް ނުފުރޭކުއްޖެއް އެއީ" ފަހުދު އިތުރަށް އޮޅުންފިލުވައިދިނެވެ.\n" ދެން އެކުއްޖާއަކަށް ނޭނގޭތެ މާދުގެ ހަޤީޤަތެއް….އެވަރުގެ މީހަކާ ކީއްވެ އެކުއްޖާ އިންނަން އެއުޅެނީ؟.." މާޒް ފަތިފައްޗަށް ސުވާލުކުރަމުން ދިޔައިރު އާއިންހުރީ ހިމޭންކަމާއެކު އެމީހުން ދައްކާ ވާހަކަ އަޑުއަހާށެވެ.\n" ނޭނގި ހުންނާނެތަ….އެކުއްޖާގެ ހާލަތުހުރިގޮތުން މަޖުބޫރުވެގެން އިންނަން އެއްބަސްވީހެން ހީވަނީ….އޭނާގެ ބައްޕައަކީ އިރުމަތީ އަވަށު މިސްކިތު ކުރީގެ މުދިމު….އޭނާއަކީ ވަރަށް މަސައްކަތްތެރި ހީވާގި މީހެއް….އެއްދުވަހަކު ރުކަކަށް އަރައި އުޅެނިކޮށް ވެއްޓިފަ ބައިބަދައަށް ލިބުނު ގެއްލުމެއްގެ ސަބަބުން ނުކުޅެދޭ މީހަކަށްވީ…އެހެންވެ އަދާކުރަމުން ދިޔަ ވަޒީފާވެސް ގެއްލުނީ…މިހާރު އެއުޅެނީ ނުކުޅެދޭމީހުންނަށް ލިބޭ އެހީގަ…ދެން މާދުގެ ބައްޕަ ވަރަށް އެހީވޭ އެމީހުނަށް…..މަބުނާނީ އޭގެ ބަދަލަށޭ އެކުއްޖާ މާދުއާ އިންނަން އެއުޅެނީ…." ފަހުދު އޭނާއަށް ހީވާގޮތަށް ކިޔައިދިނެވެ.\n" ދެން އޭނާގެ އާއިލާކޮބާތަ؟…ބައްޕަ އެކަނިތަ ހުންނަނީ….ތިމާގެ މީހަކުވެސް ނެތީތަ؟…" މާޒްގެ ސުވާލުތައް ދިޔައީ އިތުރުވަމުންނެވެ.\n" މާޒް…މާޒް ކީއްވެ އެކުއްޖާއާމެދު ތިހާ ޝައުޤުވެރިވެގެން ތިޔައުޅެނީ؟…އަނެއްކާ ހިތްކީތަ؟…" މާޒް ސުވާލު ކުރާވަރުން އެންމެފަހުން ފަހުދު މާޒްއާ ދިމާކޮށްލިއެވެ.\n" ނޫނޭ…ހަމަ ނިކަމެތި ކުއްޖަކަށް ތިފަދަގޮތެއް ދިމާވާން ނޭދޭނީ މިހުރިހާ ސުވާލެއް މިކުރެވެނީ…..މަށަށް ޔަޤީން މާދު ކަހަލަ މީހަކާ އެކުއްޖާވެސް ގަޔާނުވާނެކަން….މިފަދަ ޒަމާނެއްގަވެސް އެފަދަ މަޖުބޫރީ ހާލަތުގަ ބަޔަކު އުޅޭތީ ހަމަ ގަބޫލު ނުކުރެވެނީ….އޭނައަށްވެސް ވާނެދޯ އެޔަށްވުރެ ރަނގަޅުމީހުން….މާދުއާ އިނދެފިނަމަ ދިރިއުޅުން ބަރުބާދުވާނީ…." މާޒްގެ ހިތުގައި އަންހެން ކުއްޖާއަށް ހަމްދަރުދީ އުފެދުނެވެ.\n" އަހަރެންގެ ނަސޭހަތެއް އަޑުއަހަންޏާ ކަލޭމެން ފަރަހަނާޒްއާ ވީހާވެސް ދުރުގަ އުޅޭ….ވަރަށް އަވަހަށް އެމީހުން ކައިވެނި ކުރާ ޚަބަރު ލިބިފައޮތީ… " ފަހުދު އާދޭހުގެ ރާގެއްގައި ބުންޏެވެ.\n" ފަރަހައޭ…އެއީތަ އެކުއްޖާގެ ނަމަކީ؟…" މާޒް ސުވާލުކޮށްލިއެވެ.\n" އާނ…އޭނައާ ދުރުގަ އުޅޭ….އެހެންނޫނީ މާދުގެ އަތުން ބޮނޑިއެއް ލިބިދާނެ….މާދު ކަހަލަ މީހަކާ ކުޅެލުމަކީ ފަސޭހަކަމެއްނޫން…. އެހެންވީމަ ދެން އެންމެ ރަނގަޅުގޮތަކީ އެކުއްޖާއާ ބެހޭ އެއްވެސް ވާހަކަ ނުދެއްކުން….ދެރަކަމަކީ މާދުއާ ނީނަސް އެކުއްޖާގެ ދިރިއުޅުން އޭނާ ބަރުބާދުކޮށްލާނެކަން….އެގޮތަށް ކިތައްކުދިންނަށް އޭނަ ލަނޑުދޭނީ…" މާޒްމެންނަށް އެތައްފަހަރަކު ވިސްނަދިނުމަށްފަހު ފަހުދު ނުކުމެގެން ދިޔައެވެ.\n" އަހަރެންނަށް އަދިވެސް ގަބޫލެއް ނުކުރެވޭ…..އަންހެން ކުއްޖަކު މަޖުބޫރުވެގެން މީހަކާ އިނދެފާނެތަ ހަމަ….ވެދާނެ ދޯ އެކުއްޖާ މާދުދެކެ ލޯބިވާކަމަށްވެސް…." މާޒް އަދިވެސް ވިސްނަމުންދަނީ ފަހުދު ދެއްކި ވާހަކަ ތަކާމެދުގައެވެ.\nއާއިންވެސް ޖަވާބެއް ނުދީ އިންނަމަވެސް އޭނާވެސް ވިންނަމުން ދިޔައީ ފަރަހަނާޒްއާމެދުގައެވެ. އަންހެން ކުއްޖަކު އެފަދަ މަޖުބޫރީ ހާލަތަކަށް ވެއްޓެން ޖެހޭނެކަމަކަށް އޭނާ ގަބޫލެއް ނުކުރެއެވެ. އާއިން ކެމެރާނަގައި ފަރަހަނާޒްގެ ފޮޓޯއަށް ބަލާލިއެވެ. އެކުއްޖާ މޫނުގައިވާ މައުސޫމުކަމާއި ރީތިކަން އިމާދު ކަހަލަ ވިޔާނުދާ މީހަކަށް ހައްޤެއް ނޫނޭ އޭނާގެ ހިތަށްއެރިއެވެ. އެކުއްޖާގެ ކައިވެނި ކުރެވެން އުޅޭ ވާހަކަ އިވުމުން އޭނާއަށް އެކަން ބަލައެއް ނުގަނެވުނެވެ. އެކަމުގެ ސަބަބުން އޭނާގެ ހިތުގައި ނޭނގޭ ރިހުމެއް އުފެދިއްޖެއެވެ.\nމެންދަމުގެ ހަމަހިމޭން ވަގުތެވެ. މާޒް ގަދަނިދީގައި އޮތްއިރު އާއިންގެ ލޮލަކަށް ނިންޖެއްނައެވެ. އެނދުގައި ދެއަތަށް ފުރޮޅި ފުރޮޅި ވަރުބަލި ވެއްޖެއެވެ. އޭނާގެ ސިކުނޑި ހާސްކުރަމުން ދަނީ ފަރަހަ ނާޒްގެ ޚިޔާލެވެ. އޭނާ އެނދުން ތެދުވެގެން ގޮސް މޭޒުމަތީގައި އޮތް ކެމެރާ ނަގައި އޭގައިވާ ފޮޓޯތައް ބަލަންފެށިއެވެ.\n" ފަރަހަ ނާޒް….ހާދަ އޮޑުނަމަކޭ…..އެއްނަމެއްތަ ނޫނީ ދެނަންތަ މިއީ…" ފަރަހަނާޒްގެ ފޮޓޯއަށް ބަލަން އިނދެ އާއިންއަށް ކިޔާލެވުނެވެ.\nއާއިން ކެމެރާހިފައިގެން އައިސް އެނދުގައި އޮށޯތެވެ. އޭނަގެ ލޮލަށް މިރޭ ނިދިނައިސްގެން މިއުޅެނީ ކީއްވެގެން ހެއްޔެވެ؟ ނުވެސްދަންނަ ބީރައްޓެހި އަންހެން ކުއްޖަކާމެދު އޭނާއަށް މިވިސްނެނީ ކީއްވެގެން ހެއްޔެވެ؟ އެކުއްޖާގެ ހާލަށް ހަމްދަރުދީވެވެނީ ކީއްވެގެން ހެއްޔެވެ؟ މާޒް ބުނި ފަދައިން އެކުއްޖާ އިމާދުއާއި ކައިވެނިކުރަނީ ބޭނުންވެގެން ކަމަށްވެސް ވެދާނެ ނޫން ހެއްޔެވެ؟ ވީއިރު އޭނާ އެކަމާ ކަންބޮޑުވާންވީ ކީއްވެގެން ހެއްޔެވެ؟\nފަންގިފިލާފައި ހަރުކޮށްފައިވާ ފަންކާއަށް ނަޒަރު ހުއްޓާލައިގެން އޮތްއިރު، ފަންކާގެ ފިޔަތައް އެނބުރޭހައި ބާރުމިނުގައި ފަރަހަނާޒްގެ ސިކުނޑީގައި ފިކުރުތައް ފުނިޖެހެމުންދިޔައެވެ. އޭނާ ވިސްނަމުން ދިޔައީ އޭނާގެ ބަނަ ދިރިއުޅުމާއިމެދުގައެވެ. ކުޑައިރުއްސުރެ އޭނާއަކީ އެކަނިވެރިއެކެވެ. އޭނާ ވިހެއުމުގެ ތެރޭގައި މަންމަވަނީ ނިޔާވެފައެވެ. އޭނާގެ މުޅިއާއިލާއަކީ އޭނާގެ ބައްޕައެވެ. ބައްޕަ އޭނާދެކެ އިންތިހާއަށް ލޯބިވެއެވެ. ފަސްޖެހުމެއްނެތި އޭނާ ބޭނުން ކޮންމެކަމެއް ކޮށްދެއެވެ. މަންމަ ނެތުމުގެ އިހުސާސް ކުޑަކޮށްވެސް އޭނާއަށް ވިޔަކަ ނުދެއެވެ. އޭނާ ރަށު މަދަރުސާއިން ގުރޭޑް7ނިމުމުން އިހަވަންދޫއަށް ކިޔަވަން ދިޔައީ ބައްޕަގެ ތިމާގެ މީހެއްގެ ގާތަށެވެ. އޭނާ ހިތްވަރާއިއެކު މޮޅަށް ކިޔަވަމުން ގޮސް، އޯލެވެލް ހަދަން ތައްޔާރުވެފައިވަނިކޮށް ބައްޕައަށް ދިމާވި ހިތާމަވެރި ހާދިސާގެ ސަބަބުން، އޭނާގެ ކިޔެވުމަށް ބުރޫއެރިއެވެ.\nއޯލެވެލްގައި ހުރިހާ މާއްދާއަކުން ފާސްވިނަމަވެސް އޭނާ އުއްމީދުކުރިފަދަ ނަތީޖާއެއް ނުހޯދުނެވެ. ބައްޕަގެ ބަލިހާލުގެ ސަބަބުން ކިޔެވުމަށް ސަމާލުކަން ނުދެވުނީއެވެ. އޯލެވެލް އިމްތިހާނު ނިންމި ދުވަހު އޭނާގެ އެނބުރި ރަށަށްއައީ ބައްޕައަށް އެހީތެރިވުމަށެވެ. އޭނާގެ ގާތްތިމާގެ މީހުން މަދުކަމުން ބައްޕައަށް އެހީތެރިވެދެވޭނެ މީހަކުނެތެވެ. ބައްޕައަކީ އިހަވަންދޫއަށް ނިސްބަތްވާ މީހެއްކަމުން ތިމާގެ މީހަކުވެސް ހުރީ ހަމައެކަނި އެރަށުގައެވެ. މަންމަ ފަރާތުގެ ދުރުތާ ތިމާގެ މީހުން ކެލާގައި ތިބިނަމަވެސް، އެއްބަޑު އެއްބަފާ އެކަކުވެސް ނެތުމުން އެހީތެރިކަމެއް ފޯރުކޮށްދޭނެ މީހަކުވެސް ނެތެވެ.\nއޭނާގެ ބައްޕަ ހާލުގައި ޖެހުނު ދުވަހު އެންމެބޮޑު އެހީތެރިކަމެއްވެދިނީ އިމާދުގެ އާއިލާއިންނެވެ. ބައްޕަގެ ވަޒީފާ ގެއްލުމުން އެމީހުން ބައްޕައަށް ނުހަނު އެހީތެރިވެދިނެވެ. މިއަދު އޭނާއަށް މިވަނީ އެކަމުގެ ބަދަލު ދޭންޖެހިފައެވެ. ކިތަންމެ ބޭނުން ނުވީނަމަވެސް އިމާދުއާ ކައިވެނިކުރުން ނޫންގޮތެއްނެތެވެ. އިމާދު އޭނާގެ ފަހަތުން އަޅައިގަތީ ސަލާމަތް ނުވެވޭ ވަރަށެވެ. އިމާދުއާ ކައިވެނިކޮށްފިނަމަ ބައްޕަގޮވައިގެން ރާއްޖެއިން ބޭރަށް ބޭސްފަރުވާއަށް ގެންގޮސްދޭނެކަމަށް އިމާދު ވަނީ ވައުދުވެފައެވެ. ބައްޕައަށް ލިބޭ މަދުލާރިކޮޅުން ދެކޮޅު ނުޖެހޭތީ، އެކަންވެސް ފޫބައްދައިދެނި އިމާދުއެވެ. އިމާދުއަކީ އޭނާގެ ހަޔާތަށް ގެންނަން ބޭނުންވާފަދަ މީހަކަށް ނުވީނަމަވެސް، އޭނާގެ އިއްފަތްތެރިކަން ސަލާމަތްކުރެވެން އޮތީވެސް އިމާދުއާ ކައިވެނިކޮށްގެންނެވެ. އިމާދުއާ ކައިވެނިނުކޮށްފިނަމަ ގެ ދިރިއުޅުން ބަރުބާދުކޮށްލާނެ ކަމުގެ އިންޒާރުތައް މިހާރުވެސް އެތައްފަހަރަކު އޭނާއަށްވަނީ ލިބިފައެވެ. އޭނާ ކިހާ ބަދުނަސީބު ހެއްޔެވެ؟ އެނގި އެނގިހުރެ އަލިފާނުގެ އަނދަވަޅަކަށް ވެއްޓެން އޭނާއަށް އެވަނީ މަޖުބޫރުވެފައެވެ.\nއާއިން ވިސްނުމުގެ ފުން ކަނޑަކަށް ޣަރަވެފައި ވަނިކޮށް ދުރުދުރުން ފަތިސްނަމާދު ބަންގީގެ އަޑުއިވެންފެށިއެވެ. މުޅިރޭ ނުނިދާ ހޭދަވިގޮތާއިމެދު އާއިން ހައިރާންވިއެވެ. އިރުކޮޅަކު އެނދުގައި އޮތުމަށްފަހު އާއިން ތެދުވީ ބޭރު ބަލާލުމުގެ ބޭނުމުގައެވެ. ކުޑަދޮރު ހުޅުވާފައި ބޭރުބަލާލިއިރު އަދި ވަރަށް އަނދިރިއެވެ. އެހެންކަމުން އަނެއްކާވެސް ގޮސް އެނދުގައި އޮށޯތީ ކުޑަކޮށް އަލިވުމުން ނުކުތުމަށެވެ. ބައިގަޑިއިރުފަހުން އާއިން އޭނާގެ ކެމެރާ ކޮނޑުގައި އަޅުވައިގެން ބޭރަށް ނުކުތެވެ. އޭރުވެސް މާޒްއޮތީ ގަދަނިދީގައެވެ. މާޒްއަށް އުނދަގޫކުރަން ބޭނުންނުވާތީ އޭނާ ބޭރަށް ދިޔައީ އެކަންޏެވެ. މަގުހުރިގޮތަށް ފުއްޓަރު ފަރާތަށް ދިޔައީ މިއަދުވެސް އިރުއަރާ މަންޒަރު ފޮޓޯނެގުމުގެ ބޭނުމުގައެވެ.\nއުދަރެހަށް ވެރިވަމުންއަންނަ ރަންކުލައަށް ބަލަމުން ގޮސް މަގުނިމޭ ހިސާބަށް ދިޔަތަނާ އޭނާގެ ކަންފަތުގައި ޖެހުނީ އަންހެން ކުއްޖެއްގެ ގިސްލުމުގެ އަޑެވެ. އޭނާއަށް ބޭއިޚުތިޔާރުގައި އަޑުއަންނަ ދިމާއަށް ބަލާލެވުނެވެ. އޭނާ ސަމާލުވެގެން އަޑުއަހަން ހުރުމުން އަޑުއަންނަނީ ފުއްޓަރާއި އެންމެގާތުގައިހުރި ގޯތިތެރެއިންކަން އޭނާއަށް އެނގުނެވެ. އާއިން މަޑުމަޑުން އެގެއާއި ކައިރިވިއިރު، ގޯތިތެރޭގައިހުރި ބަނބުކެޔޮގަހުގައި ހުރި ވަލެއް ދެކޮޅަށް ހެއްލޭތަން ފެނުނެވެ. އާއިން މަޑުމަޑުން ގޮސް ފަސްފޫޓް ފާރުބުރިމަތިން ބޯހިއްލާލައި ގޯތިތެރެއަށް ބަލާލިއިރު ބަނބުކެޔޮ ގަހުގައި އެލުވާފައިވާ ޖޯލިއުނދޯއްޔެއްގައި އަންހެންކުއްޖަކު އޮތެވެ. އޭނާ ކޮންމެވެސް މީހަކާ ފޯނުން ވާހަކަ ދައްކަ ދައްކާފައި ރޮނީއެވެ.\n" ނޫރު..އަހަރެން ދެން ކިހިނެއް ހަދާނީ…އަހަރެން ބޭނުމެއްނޫން އެއިމާދުގަނޑާ އިންނާކަށް….އެކަމު ބައްޕަބުނީ އެނޫންގޮތެއް ނެތެއްނޫންހޯ….އިމާދުގެ ގޯނާތަކުން އަހަރެން ހުންނަނީ އަބަދުވެސް ބިރުން….ކޮންމެރެޔަކު މިގެޔަށް އޭނާ އާދޭ….ބައްޕަ ނޫޅޭނަމަ އޭނާ އަހަރެންގެ ގަޔަށް އަރާކަށްވެސް ފަހަކަށް ނުދާނެ…" ފަރަހަނާޒް އޭނާގެ އެކުވެރި ނޫރާއަށް ގުޅައިގެންއިނދެ ރޮއި ރޮއިފައި ޝަކުވާކުރިއެވެ.\n" ފަރަހަނާޒް!.." ކުއްލިއަކަށް އެއްޗެއް ހަނދާންވެގެން ބުނާފަދައިން އާއިންއަށް ބުނެވުނެވެ.\nއެއީ ފަރަހަނާޒްގެ ގެކަން އާއިންއަށް އެނގުނީ އަދިކިރިޔާއެވެ. ކުރިން ދުވަހު އެކުއްޖާ އެހާއަވަހަށް ގެއްލުނީވެސް މިހެންވެގެން ބާއޭ އޭނާގެ ހިތަށްއެރިއެވެ. އާއިން ފާރުކައިރީގައި ހުރެގެން ފަރަހަނާޒްގެ ޝަކުވާތައް އަޑުއަހަމުންދިޔައިރު، އެކުއްޖާގެ ހާލާއިމެދު ހަމްދަރުދީވެ ހިތުގައި ރިހުމެއް އުފެދުނެވެ. ފަރަހަނާޒްއަށް އިމާދު ކުރާ ގޯނާތަކުގެ އަޑުއިވުމުން އޭނާއަށް ބޭއިޚުތިޔާރުގައި އިމާދު ދެކެ ރުޅިއާދެވުނެވެ.\n" އަހަރެން ކޮންމެ ފަހަރަކު ކިހިނެއް އޭނައާ ދުވެފިލާނީ…ރޭގަނޑު ނިދާފަ އޮތަސް އިރުއިރުކޮޅުން ހޭލެވޭ…އޭނަ އަތުވެދާނެހެން ހީވާތީ….ކިހާދުވަހަކު އަހަރެން މިގޮތަށް އިތްފަތްތެރިކަން ސަލާމަތްކޮށްގެން ހުންނާނީ…އެހެންވެ އަހަރެން އިންނަން އެއްބަސްވީ….އަހަރެންނަށް އަށާރަ ނުފުރިގެން އޭނާ އެހުންނަނީވެސް….އެކަމު ދެން މާގިނަދުވަހެއްވެސް އޮތީކީނޫން….އަންނަމަހު އަށާރަވެސް ފުރޭނެ…ދެން ޖެހޭނީ ހަމަ އޭނަޔާ އިންނަން….ހާދަ ފޫއްސެއްވާ އިންސާނެކޭ އެއީ…..ކުފުރުވެރި ކަމަކަށްނުވާނަމަ މިހާރު އަހަރެން އަމިއްލައަށް މަރުވެސް ވެއްޖައީސް" ފަރަހަނާޒްގެ އަޑުކުރެހިގެން ދިޔައެވެ. އެކުއްޖާގެ އަޑުގައިވާ ވޭނާއިރިހުން ތީރުތަކެއްގެ ސިފައިގައި އައިސް އާއިންގެ ހިތަށް ހެރެމުންދިޔައެވެ.\nކުއްލިއަކަށް ގޭތެރެއިން މީހަކު ކެއްސައިގަތް އަޑަށް ފަރަހަނާޒް އުނދޯލިން ތެދުވެ ގެޔާދިމާއަށް ހިނގައިގަތެވެ. އޭނާގޮސް ގެޔަށް ވަންނާންދެން ބަލަން ހުރުމަށްފަހު އާއިން ފުއްޓަރާއި ދިމާއަށް މިސްރާބުޖެހިއެވެ. އޭރު އޭނާ ވިސްނަމުން ދިޔައީ އިމާދުގެ ކިބައިން އެމައުސޫމު ކުއްޖާ ސަލާމަތް ކުރާނެ ގޮތަކާއިމެދުގައެވެ. ކައިވެނިކުރަން އަދި ދުވަސްކޮޅެއް އެބައޮތެވެ. ވީއިރު އަދިވެސް ކޮންމެވެސް ގޮތެއް ހޯދިދާނެއެވެ.\n" ނާޒް ގޮވައިގެން ފިލަންވީކަންނޭނގެ….ނޯ…އެހެންވެސް އެކަމެއްނުވާނެ….އަންހެންކުއްޖާ ޣައިރުހާޒިރުގަވެސް ކައިވެނި ކުރެވިދާނެ….ދެން އޮތްގޮތަކީ ފިރިހެންމީހާ ގެއްލުވާލުން….އެކަމު އެކަން ކިހިނެއް ކުރާނީ….މިއީ މާލެއެއްވެސް ނޫންވިއްޔަ…." އިރުއަރާ މަންޒަރު ފޮޓޯނަގަން އިންއިރު، އެކި އެކި ގޮތްގޮތަށް އާއިން ވިސްނަމުން ދިޔައެވެ. އެންމެފަހުން އޭނާގެ ހިތުގައި ގޮތެއްރާވާލިއެވެ.\nއާއިން ހިތުގައި ރޭވުމެއް ރާވައިގެންހުރެ އިމާދުއާއި ގުޅުން ބަދަހިކުރަންފެށިއެވެ. އިމާދުގޮވައިގެން ތަންތަނަށް ދިއުމާއި ކޮފީބޯން ދިއުން ފަދަ ކަންކަން ކުރަންފެށިއެވެ. އަދި އިމާދުއާއެކު އޭނާގެ ގެޔަށްވެސް ދާންފެށިއެވެ. މިގޮތަށް ކަންތައްކުރަމުން ގޮސް އިމާދުގެ އާއިލާއާއިވެސް ގާތްގުޅުމެއް އުފެއްދިއެވެ. މިހާރަކަށް އައިސް މާޒަށްވުރެވެސް ގިނައިން އާއިން ފެންނަނީ އިމާދާއި އެކުގައެވެ. މިކަމާއި ފަހުދުއާއި މާޒްވެސް ތިބީ ސުވާލު އުފެދިފައެވެ. އާއިންއާއި އިމާދުގެ އެކުވެރިކަން ބަދަހިވި ވަރަކަށް އިމާދުގެ ވިޔާނުދާކަން ކަޝްފުވަމުން އޭނާގެ ފަތިފުށް އިތުރަށް ހާމަވަމުން ދިޔައެވެ. އޭރުވެސް އާއިން އޭނާގެ ރޭވުމުގެ މަރުހަލާތައް ކަޑައްތުކުރަމުން އާއިންގެ މަޅީގައި އިމާދު ބައްދަމުން ދިޔައެވެ. ބައެއްރޭރޭ އިމާދު އައިސް އާއިންމެންނާއެކު އެގޭގައިވެސް ނިދާހަދަން ފެށިއެވެ. އެއްރެއަކު އިމާދު ނިދުމުން އާއިން ސިއްރު ސިއްރުން އިމާދުގެ ފޯނު ނެގިއެވެ. އަދި އިމާދުގެ ފިންގަރޕްރިންޓް ބޭނުންކޮށްގެން ފޯނު ހުޅުވިއެވެ. އޭގައިހުރި އޭނާ ބޭނުންވާހައި މައުލޫމާތެއް އޭނާ ހޯދިއެވެ.\nދުވަސްކޮޅެއް ފަހެވެ. މިހާރަކަށް އައިސް އިމާދު އަބަދުހެން ހުންނަނީ ފޯނެއްގައެވެ. ފޯނެއްގައި ނެތްއިރެއްގައި ނަމަ މެސެޖުކުރުމުގައި މަޝްއޫލުވެގެންނެވެ. ނަމަވެސް އޭނާ އެކަންކުރަނީ ވަރަށް ސިއްރުވެރިކޮށެވެ. އޭނާގެ އަމަލުތައް ހުންނަގޮތުން ރަށްޓެހިން ދިމާކޮށް ހަދަންފެށިއެވެ. އެމީހުން ހީކުރަނީ އިމާދު އެހާވަރަށް ވާހަކަ އެދައްކަނީ ފަހަރަނާޒްއާ ކަމަށެވެ. ނަމަވެސް އާއިން އެއްވެސް ބަހެއްނުބުނެ އެތެރެއެތެރޭން ހީލަހީލާ ހުންނަނީ އޭނާއަށް ހަގީގަތް އެނގޭތީއެވެ. އެހެންނޫނަސް، އާއިން އެއްޗެއް އެހުމުގެކުރިން އިމާދު އަމިއްލައަށްވެސް އޭނާގެ ސިއްރުތައް މިހާރު އާއިންއާ ހިއްސާކުރެއެވެ.\nއެއްރެއެއްގެ އިރާކޮޅުގެ ވަގުތެކެވެ. އިމާދުއާއި އަދިވެސް ރަށުގެ ގިނަ ޒުވާނުންތަކެއް އާއިންމެންގެ ގޭގައި ތިބީ ކެއުމުމަކަށް އިންސާފުކުރާށެވެ. އެންމެންވެސް މަޝްވަރާކުރަމުންދަނީ ޖެހިގެން އަންނަ ދުވަހު ދިއްދޫގައި ކުޅުމަށް ހަމަޖެހިފައިވާ ވޮލީމެޗާއި މެދުގައެވެ. ވޮލީމެޗެ އޮތީ ހެނދުނު ވަގުތުގައި ކަމަށްވުމުން އެންމެންވެސް އަވަހަށް ގެޔަށް ނިދަން ދިޔައެވެ. ނަމަވެސް އިމާދު އިނީ އާއިންއާއެކު މާމޮޅު ވާހަކައެއްގައި ޖެހިފައެވެ. މާޒްވެސް އެތާއިރުކޮޅަކު އިނުމަށްފަހު ނިދިއައިސްގެން ކޮޓަރިއަށް ދިޔައެވެ. އޭރުވެސް އިމާދު ތަފާތު ފޮނިތައް ކެނޑުމުގައި އާއިންގެ ގާތުގައި އިނެވެ.\n" ކޮބާ..ވަރަށް ވާހަކަ ދެއްކިއްޖެއެއްނު އުޅޭކޮފީއެއްބޯލަން…" އިމާދުގެ ވާހަކަތަކުން ފޫހިވެފައި އިނދެގެން އާއިން ބުނެލިއެވެ. އިމާދު އާއެކޭބުނުމުން އާއިން ބަދިގެ ބަޔަށް ގޮސް ދެކޮފީހަދައިގެން އައެވެ.\n" ހާދަ ރަނގަޅޭ އާން…އަމިއްލައަށް ކޮފީހަދައިގެން ވިއްޔަ ތިގެނެސްދިނީ…އަންހެން ކުއްޖެއްނަމަ އާން ދެކެ މަށަށް ލޯބިވެވިއްޖައީސް މިހާރު" އިމާދު ހިނިގަނޑެއް ޖަހާލަމުން ބުނެލިއެވެ.\n" މަށަށްވުރެ މާލޯބި މީހަކު ހޯދައިގެންނެއްނު މިހާރުވެސް ތިއުޅެނީ…" އާއިން ހީލާފައި ބުނެލިއެވެ.\n" އާ ވަރަށްލޯބި ކުއްޖެއް" އިމާދު ހެވިފައި އިނދެ ޖަވާބުދިނެވެ.\n" އޯހ އެހެންތަ؟…ވަރަށް ސަޅިކުއްޖެއްތަ؟…" އާއިން ޝައުޤުވެރިވާކަން ދައްކަންމުން ބުނެލިއެވެ.\n" އަނެއްކާ ސިއްރެއްތަ؟…" އިމާދު ޖަވާބެއްނުދީ ހެވިފައި އިންނަން ފެށުމުން އާއިން އަހާލިއެވެ.\n" ނޫނޭ…ދެން އާންއަށް އަހަރެން ކޮންކަމެއް ސިއްރުކުރާނީ…އަހަރެން މިވާހަކަ ބުނަން ބޭނުންވެގެން އުޅޭތާ ކިތަންމެ ދުވަހެއް…" އެންމެފަހުން އިމާދު އޭނާގެ ސިއްރު ކިޔައިދޭންފެށިއެވެ.\nއޭނާއަށް ފޭސްބުކުން ވަރަށް ރީތި ކުއްޖަކާއި ދިމާވެގެން އެކުވެރިވީ ވާހަކައެވެ. އެންމެފަހުން އެކަކު އަނެކަކަށް ފޯނުނަމްބަރ ބަދަލުކޮށް ވާހަކަ ދައްކަމުން އަންނަ ވާހަކައެވެ. އަދި މިހާރު އިމާދުއަށް އެކުއްޖާދެކެ ލޯބިވެވިއްޖެ ކަމުގައިވެސް ބުންޏެވެ. ރެޔާދުވާލު އިމާދު ހުންނަނީ އެކުއްޖާގެ ޚިޔާލުގައި ކަމުގައިވެސް ބުންޏެވެ.\n" އެހެންތަ؟…މިހާރު ތިހާ ހިސާބަށްވެސް ކަންތައް ދިޔައީތަ؟.." އާއިން ހައިރާންކަން ދައްކައިގެން ސުވާލުކުރިއެވެ.\n" އާ…އާން…އަހަރެންނަށް ލިޝާއާ ނުލާ ނޫޅެވޭވަރު ވެއްޖެ….އޭނައާ ބައްދަލުކުރާހިތުން ލޮލަށް ނިދިވެސްނާދޭ…." އިމާދު އަސަރާއެކު ބުނެލިއެވެ.\n" މާދުއަށް ހަމަ ޔަގީންތަ އަންހެން ކުއްޖެއްކަން މާދުއާ ވާހަކަ ތިދައްކަނީ؟…ވެދާނެ ދޯ މާދު ހައްދަން އުޅޭ ފިރިހެނަކަށްވެސް….ކިހިނެއް އެނގޭނީ މިޒަމާނުގަ…" އާއިން ހެޔޮއެދޭ އެކުވެރިއަކުފަދައިން ކަންބޮޑުވާކަން ފާޅުކުރިއެވެ.\n" ނޫނޭ އާން…ލިޝާއަކީ ހަމަ އަސްލު އަންހެން ކުއްޖެއް….އަހަރެމެން ކިތަންމެ ފަހަރަކު ވީޑިއޯކޯލްވެސް ކޮށްފިން….އޭނާވެސް އަހަރެންދެކެ ވަރަށް ލޯބިވޭ….އޭނައާ ބައްދަލުކުރަން މާލެދާންވެސް އެދެފި…" ސީރިއަސްކަމާއެކީ އިމާދު ބުނެލިއެވެ.\n" އެހެންތަ؟…އެކަމު މާދު ތިއުޅެނީ ވަރަށް އަވަހަށް ކައިވެނިކުރާކަށްނު….އަދި އެވެސް އެހާ ރަނގަޅުރީތި ކުއްޖަކާ…..ދެން އެކުއްޖާ ދޫކޮށްލާނީތަ؟…" ވަރަށް ނުސީދާކޮށް އާއިންގެ ހިތުގައި އޮތް ސުވާލު ކޮށްލިއެވެ.\n" އާން…ފަރަހަނާޒްއަކީ ރީތި އަދި ރަނގަޅުވެސް ކުއްޖެއް….އެކަމު އޭނާގެ ކިބައިގައި ނުހުރޭ ލިޝާގެ ކިބައިގައި އެހުންނަ ލޯބި ހިތްދަމައިގަންނަ ކަހަލަ ގޮތެއް…..އަހަރެން ފެނުނަސް ފަރަހަ އުޅޭނީ ފިލޭތޯ…ހިލޭފިރިހެނުންނާ ވާހަކަދެއްކުންވެސް ހަރާންވާނޭ ކިޔާފަ މާ ދީންވެރިވެގެން އުޅޭމީހެއްއެއީ…އަހަރެން އެވަރުން އޭނަގެ ފަހަތުން އުޅޭއިރުވެސް ރުހުމަގަ ބަލާވެސް ނުލާ….އެކަމު ލިޝާ ބަލާބަލަ! އެހާ ދުރުގަ ހުރެގެން އަހަރެންނާ ކިހާގާތް ގުޅުމެއް އެބައޮތް….ކިހާ އަޅާލާ އަހަރެންނަށް…ރެޔާދުވާލު އަހަރެންގެ ހާލުބަލާ…ދެން އާން ބުނެބަލަ! އަހަރެން ކާކުތަ ހޮވަންވީ؟…ލޯބިން ލޯބިދޭ މީހަކުތަ ނޫނީ ފެނުނަސް ފިލަންދުވާ މީހަކުތަ؟…" އިމާދު ވަރަށް ސީރިއަސްކަމާއެކު އާއިންއަށް ބަލާލަމުން އެހިއެވެ.\n" ތީގަ ކީކޭ އަހަރެން ބުނާނީ…މާދުގެ ދިރިއުޅުމަށް މާދު ޚިޔާރުކުރަންވާނީ މާދުދެކެ ލޯބިވާ، އަޅާލާ ރަނގަޅު ބައިވެރިއެއް….ކޮންމެހެން މަޖުބޫރުން މާދުއާ އިންނަން އުޅޭ ކުއްޖަކާ އެކީ އުފަލަކުވެސް ނޫޅެވޭނެ…އެހެންވީމަ މަށަށް ފެންނަނީ މާލެދާން….ލިޝާއާ ބައްދަލުކޮށް ޔަޤީންކޮށްފައި އައިސް ފަރަހަގާތު ރީތިކޮށް އެވާހަކަ ބުނެފަ އެކަން ނިންމާލަން…އޭރުން އޮޅުވާލިކަމަކަށް ނުވާނެތާދޯ…" އާއިން އޭނަ ބޭނުންވާގޮތަށް ލަފާއެރުވިއެވެ.\nއެތައްއިރެއްވާންދެން އިމާދު އާއިންގާތު ވާހަކަދައްކަން އިނުމަށްފަހު އޭނާ ގެޔަށްދިއުމުން އާއިން ފުންނޭވާއެއް ދޫކޮށްލަމުން ސިޓިންރޫމުގެ ސޯފާއަށް ވެއްޓިގަތެވެ. އިރުކޮޅަކު އެހެން އޮތުމަށްފަހު އޭނާގެ ފޯނުނަގައި ނަމްބަރަކަށް ޑައަލްކޮށްލިއެވެ.\n" ކޮބާ….އަހަރެންމަތިން ނިދިނައިގެންތަ ތިއުޅެނީ؟…" ފޯނުނެގުމާއެކު ހިނިގަނޑެއްޖަހާލަމުން އެކޮޅުން ބުނިއަޑުއިވުނެވެ.\n" އާނ…އިޒީއަށް ޝުކުރު އަދާކުރާހިތުން ނުނިދިގެން…" އާއިންވެސް ހީލަމުން ޖަވާބުދިނެވެ.\n" އެގޮލާ ކީކޭތަ ބުނީ؟…" އިޒްޔަން ކެތްމަދުވެފައި އެހިއެވެ.\n" އޭނަހުރީ ލޯބިވެގެން ދީވާނާވެފަ….އިޒީ އަނެއްކާ ކަލޭ އަންހެނުން އުޝާ ލައްވާ ގުޅައިގެންތަ އޭނަ ތިހައްދަނީ؟…" އާއިން ޝައުގުވެރިކަމާއެކު އަހާލިއެވެ.\n" ނޫނޭ…އުޝާ އެހާ މޮޔަވާނެހެން ހީވޭތަ؟..އެއީ އަހަރެމެންގެ ސެލޫންގަ އުޅެއެއްނު ޝާލީ ކިޔާ ފިލިޕީންސް މަންޖެއެއް….އޭނަ އެގުޅަނީ…" އިޒްޔަން އޮޅުންފިލުވައިދިނެވެ.\n" އޭނ؟…އެއީ ދިއްވެއްސެއްނޫންކަން އެސޮރަށް ނޭނގޭދޯ…" އިމާދުގެ ގަމާރުކަމުން އާއިންއަށް ހެވުނެވެ.\n" އާންއަށްވެސް ނޭނގޭނެ އޭނާ ފޯނުން ވާހަކަ ދައްކައިފިނަމަ އެއީ ދިވެއްސެއްނޫންކަމެއް….އެހާވެސް ދިވެއްސައް ފަރިތަވާނެ….އޭނަ މާލެގަ އުޅޭތާ ބާރައަހަރުވެއްޖެ މިހާރު…ދެން ދިވަހިނޭނގިއެއް ނުހުންނާނެއްނު…" އިޒްޔަން އިތުރަށް އޮޅުންފިލުވައިދިނެވެ.\n" އެކަމު އޭނާ ބުންޏޭ ވީޑިއޯ ކޯލްވެސް ކުރި ވާހަކަ އެވަރުންވެސް ނޭނގުނީބާ ދިވެއްސެއް ނޫންކަމެއް" އާއިން ހައިރާްވެފައި ބުލިއެވެ.\n" އެހާ ހޭބަލިވެފަ ހުންނަމީހަކަށް ނޭނގިވެސް ހުރެދާނެއްނު…." މަލާމާތުގެ ރާގެއްގައި އިޒްޔަން ބުނެލިއެވެ.\n" އެކަމު އޭނަ މާލެދާން އެއުޅެނީ….ދެން ޝާލީ ބައްދަލުކުރާނެތަ އޭނަޔާ؟….އަނެއްކާ އެމަންޖެ މަޅިއަކަށް ނުފެތޭނެތަ؟.." ސީރިއަސްރާގެއްގައި އާއިން ބުނެލިއެވެ.\n" ހާސްނުވޭ….އެޔަށްވުރެ ކުޅަދާނަވާނެ އެމަންޖެ….ވަރަށް މޮޅެތި ސްޓޯރީ ޖައްސާލާނެ…މޫނަށް ކުލައެއް އަރުވާނުލާހުރެ ބުހުތާން ވާހަކަވެސް މީހުން ގަބޫލުކުރާހާ މޮޅަށް ދައްކާނެ…އެހާ ލާނެއް މަންޖެއެއް އެއީ…އާން އެކަމާ ހާސްނުވޭ…އެސޮރު އެއޮތީ މަޅީގަ ބެދިނިމިފަ…ދެން ދިވެއްސެއް ފަރަންޖީއެއް ބަލަންވީ ކީއްކުރަން" އިޒްޔަން ހިނިގަނޑެއް ޖެހާލުމުން އާއިންވެސް ހީލިއެވެ.\nއާއިން ފޯނުބޭއްވިއިރު އޭނާގެ ހިތަށްވަނީ ހަމަޖެހުމެއްލިބިފައެވެ. އިމާދު ހެއްދުމަށްޓަކައި އަންހެންކުއްޖަކު ލައްވައި ގުޅުމަށް އިޒްޔަންގެ ކިބައިން އެހީއަކަށް އެދުނީ އިޒްޔަންއަކީ ގިނަ އަންހެން ރަހުމަތްތެރީންވެސް ގެންގުޅޭމީހަކަށްވާތީއެވެ. އިޒްޔަންއަކީ އޭނާއާ ދެބެންގެ ދެދަރި ކުއްޖެއް ނަމަވެސް ތިބާގެ ކަމަށްވުރެވެސް ބޮޑަށް ދެމީހުންގެ މެދުގައި އޮންނަނީ ގާތްއެކުވެރިކަމެވެ. ސިންގަޕޫރުގައި ހުންނައިރުވެސް މާލެއިން ކުރަންޖެހޭ ކަންކަމުގައި އަބަދުވެސް އޭނާ އެހީއަކަށް އެދެނީ އިޒްޔަންގެ ކިބައިންނެވެ. އިޒްޔަންގެ އަނބިމީހާ އުޝާއަކީވެސް ނުހަނު ހިތްހެޔޮ ރަނގަޅު ކުއްޖެކެވެ.\nއާއިން ފާޚާނާއަށް ވަދެ ފެންވައިރައިގެން އައިސް އެނދުގައި އޮށޯތެވެ. މިރޭއޭއަށް ހިތްހަމަޖެހުމާއެކު ނިދާލެވިދާނެވެ. އެހެނީ އޭނާ ރުވާފައި ދޫކޮށްލިތީރު އަމާޒުފަތްގަނޑަށް ހެރޭމަންޒަރު ފެންނަމުންދާތީ އޭނާއެހުރީ އުފަލުންނެވެ. އިމާދުގެ ވިސްނުން އެވަނީ ބަދަލުވެފައެވެ. އެހެންކަމުން ފަރަހަނާޒްއާ ކައިވެނިކުރަން އޭނަ ނިންމި ނިންމުންވެސް ބަދަލުކުރާކަށް މާގިނަ ދުވަހެއް ނުނަގާނެއެވެ. އެހެންކަމުން އާއިން އޭނާގެ ރޭވުމުގެ ދެވަނަ މަރުހަލާއައިގެން ކުރިޔަށް ދިޔުމަށް ނިންމިއެވެ.


ފިޤުހީ މައްސަލަތައް – Page2– DhiSalafiyyah\nމަޖާލިސް ޝަހްރު ރަމަޟާން – ސާދަވަނަ މަޖްލިސް\n09/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nމަޖާލިސް ޝަހްރު ރަމަޟާން – ތޭރަވަނަ މަޖްލިސް\n08/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nމަޖާލިސް ޝަހްރު ރަމަޟާން – ބާރަވަނަ މަޖްލިސް\nޤުރުއާން ތިލާވަތުކުރުމުގެ ދެވަނަ ގޮތް ޙަމްދު ހުރީ ﷲއަށެވެ. އެއިލާހީ އެއިލާހަށް ކިޔަމަންތެރިވެ އަދި އެއިލާހުގެ ރަޙުމަތަށް އެދޭމީހަކަށް ގިނަހިނައިން ނިޢުމަތްތައް ދެއްވާ އިލާހެވެ. އަދި އެއިލާހީ، އެއިލާހު ހަނދުމަ ކުރުމުން މޫނުއަނބުރާލައި އަދި އެއިލާހަށް އުރެދޭމީހަކަށް ޢުޤޫބާތްދެއްވުން ގަދަފަދަވެގެންވާ އިލާހެވެ. އެއިލާހުގެ ފަޟްލަވަންތަވެރިކަމުން އިރާދަކުރެއްވި އަޅަކު ހޮއްވަވައެވެ. އެއަޅަކު އެއިލާހާ ކުއްތަންކުރައްވާ ކައިރިކުރައްވައެވެ. އަދި އެއިލާހުގެ ޢަދުލުވެރިކަމުން އިރާދަކުރެއްވި އަޅަކު އެއިލާހާ ދުރުކުރައްވައެވެ. ދެން ފަހެ އެއިލާހަށް ފުރަގަސްދީ އެނބުރިދާ މީހަކު އެއިލާހު ދޫކޮށްލަވައެވެ. ޢާލަމްތަކަށް…\n07/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nމަޖާލިސް ޝަހްރު ރަމަޟާން – އެގާރަވަނަ މަޖްލިސް\nރޯދައިގެ މުޞްތަޙައްބު އަދަބުތައް ޙަމްދުހުރީ ﷲއަށެވެ. އެއިލާހީ ކަމަކަށް އެދޭމީހާ، އޭނާ އެއެދޭ މިންވަރަށްވުރެ އިތުރަށްވެސް ދެއްވާ އިލާހެވެ. ހިދާޔަތުގެ ނިޢުމަތް ދެއްވިކަމަށްޓަކައި އެއިލާހަށް ޙަމްދު ކުރަމެވެ. ދަލީލުތަކާއި އޭގެ އުޞޫލުތައް އެނގޭ މީހަކު އިޤުރާރުވާ ފަދައިން އެއިލާހު ތަޢާލާގެ ވަޙުދާނިއްޔަތަށް އިޤުރާރުވަމެވެ. އަދި އަހަރެމެންގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށް ޞަލަވާތާއި ސަލާމްލެއްވުންއެދި ދުޢާކުރަމެވެ. އެކަލޭގެފާނަކީ އެއިލާހުގެ އަޅާ އަދި ރަސޫލާއެވެ. އަދި އެކަލޭގެފާނުގެ އެކުވެރިޔާ، އަބޫބަކުރުގެފާނަށް ޞަލަވާތް ލައްވާށިއެވެ. އެކަލޭގެފާނަކީ، ރަސޫލުﷲ ޞައްލަﷲ…\n06/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nމަޖާލިސް ޝަހްރު ރަމަޟާން -ދިހަވަނަ މަޖްލިސް\nރޯދައިގެ ވާޖިބު އަދަބުތަކުގެ ތެރެއިން ހަމްދުހުރީ ﷲއަށެވެ. އެއިލާހީ ޚަލްޤުތަކުންނަށް އެންމެ ފުރިހަމަ އަދަބުތަކަށް އިރުޝާދު ދެއްވި އިލާހެވެ. އަދި އެއިލާހު އެބައިމީހުންނަށް، އެއިލާހުގެ ރަޙުމަތުގެ ޚަޒާނާތަކާއި ދީލަތިކަމުގެ ހުރިހާ ދޮރުކޮޅުތަކެއް ހުޅުވާދެއްވިއެވެ. އަދި މުއުމިނުންގެ ވިސްނުން އެއިލާހު އަލިކޮށްދެއްވިއެވެ. ދެން އެއަލިކަމުގެ ސަބަބުން އެބައިމީހުން ޙަޤީޤަތްތައް ހޯދައިގަނެ ޘަވާބާއި ދަރުމައަށް އެދުނެވެ. އަދި އެއިލާހަށް ކިޔަމަންވުމުން ފުރަގަސްދީ އެނބުރި ދިޔަމީހުންގެ ލޯތައް ކަނުކުރެއްވިއެވެ. ދެން އޭގެ ސަބަބުން އެބައިމީހުންނާ އެއިލާހާއި ދެމެދުވާ ނޫރުގެ ދެމެދުގައި ފަރުދާއެއް…\n05/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nމަޖާލިސް ޝަހްރު ރަމަޟާން -ނުވަވަނަ މަޖްލިސް\n04/06/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް އަބޫ ފުޟައިލު މުއުތަމިން އަޙްމަދު\nއިމާމެއްގެ ފަހަތުގައި ނަމާދުކުރާއިރު ކުށު ސަޖިދަ ޖަހަންޖެހޭ ޙާލަތްތައް\nއިމާމެއްގެ ފަހަތުގައި ނަމާދުކުރަމުންދާއިރު ކުށު ސަޖިދަ ޖަހަން ވީތޯ ނުވަތަ ނޫންތޯ އޮޅުން އަރާގޮތްވެއެވެ. މިލިޔުމުގައި ވަރަށް ކުރު ގޮތަކަށް މިބަލަލާނީ މިޙާލަތްތަކުގައި ޢަމަލުކުރަންވީ ގޮތްތަކަށެވެ. އިމާމުމީހާއާއެކީ ނަމާދުގެ ހުރިހާ ރަކުޢަތެއް އަދާކުރިމީހާއަށް އޮތީ އިމާމުމީހާ ކުށުސަޖިދަޖަހައިފިނަމަ އިމާމުމީހާއަށް އެކަމުގައި ތަބާވުމެވެ. ޙަދީޘް ބަސްފުޅުގައިވެއެވެ. ((إِنَّمَا جُعِلَ الإِمَامُ لِيُؤْتَمَّ بِهِ , فَلا تَخْتَلِفُوا عَلَيْهِ , فَإِذَا رَكَعَ فَارْكَعُوا , وَإِذَا قَالَ سَمِعَ اللَّهُ لِمَنْ حَمِدَهُ فَقُولُوا رَبَّنَا لَكَ…\n21/05/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nފަރުވާއެއްގެ ގޮތުގައި އައި ވީ އެފް ބޭނުންކުރުމުގެ ޙުކުމް 3\nދުޢާއަކީ މިފަދަ މަގަކަށް ކުރިމަތިލުމެއް ނެތި ކޮންމެ ދެމަފިރިއަކަށްވެސް ޞާލިޙު ދަރިފަސްކޮޅެއް ލެއްވުމެވެ. އަދި މިފަދަ ކަންކަމުގައި ކެތްތެރިކަން ދެއްވުމެވެ.\n21/04/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nފަރުވާއެއްގެ ގޮތުގައި އައި ވީ އެފް ބޭނުންކުރުމުގެ ޙުކުމް 2\nމިކަމުގެ ޝަރުޢީ ޙުކުމާމެދު ދަންނައެވެ. އެންމެ ރައްކާތެރި ގޮތަކީ އެކަން މަނާވެގެންވުމެވެ. މިއީ ޝައިޚް ޢަބްދުﷲ އަލްޖިބްރީން حفظه الله ގެ ބަސްފުޅެވެ. އަދި ބައެއް ޢިލްމުވެރިން ޝަރުޠުތަކަކާއެކު އެކަން ހުއްދަކުރައްވައެވެ. އެ ޝަރުޠުތަކުގެ ތެރޭގައި:\n20/04/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nފަރުވާއެއްގެ ގޮތުގައި އައި ވީ އެފް ބޭނުންކުރުމުގެ ޙުކުމް 1\nމިފަދަ ކަންކަން ހުރުމުން ބައެއް ޢިލްމުވެރިން ދަރިމައިވުމުގެ މިފަދަ މަގުތައް މަނާ ކުރައްވައެވެ. ނުވަތަ މިކަމުގައި ވަރުގަދަ ޙުކުމްތައް ގެންނަވައެވެ.\n16/04/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nތަޔައްމުމުގެ ޞިފަ ތަޔައްމުމު ކުރާ ގޮތަކީ ފުރަތަމަ ނިޔަތް ގަނެ، ބިސްމިﷲ ކިޔައި، ދެއަތް ތިލައިގެ ބަނޑުފުށުން ބިންގަނޑުގައި އެއްފަހަރު ޖެހުމެވެ. އޭގެފަހުގައި މޫނުގައި އެއްފަހަރު ފުހެލުމެވެ. އަދި އޭގެފަހުގައި ކަނާތު ކުޑަހުޅުން ފެށިގެން އިނގިލިތަކާ ހަމައަށް އަތުގެ ނުފުށުގައި އެއްފަހަރު ފުހެލުމެވެ. އޭގެފަހުގައި ހަމަ މިބީދައިން ވާތު ކުޑަހުޅުން ފެށިގެން ވާތުގެ އިނގިލިތަކާ ހަމައަށް ވައަތުގެ ނުފުށުގައި އެއްފަހަރު ފުހެލުމެވެ. އޭގެ ދަލީލަކީ ޢައްމާރު ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘެވެ. ((التَّيَمُّمُ ضَرْبَةٌ…\n09/04/20174- ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nދުނިޔެއަކީ ވަށް އެއްޗަކަށްވީއިރު ސީދާ ޤިބުލައަށް ކުރިމަތިލާނީ ކިހިނެތް؟ 2\nއެގޮތުން ނަބިއްޔާ صلى الله عليه وسلم އެކަލޭގެފާނުގެ އަޞްޙާބުންނަށް ކުޑަކަމުދިއުމާއި ބޮޑުކަމުދިއުމުގައި ޤިބުލައަށް ކުރިމަތިލުން ނަހީ ކުރެއްވިހިނދު، ޤިބުލައަށް ފުރަގަސްދިނުންވެސް ވަނީ ނަހީކުރައްވާފައެވެ. ދުނިޔެއަކީ ވަށް އެއްޗަކަށްވާއިރު “ފުރަގަސްދިނުން”ވެސް ވާނީ ހަމަ ޤިބުލައަށް ކުރިމަތިލުމަށެވެ.\n29/03/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nދުނިޔެއަކީ ވަށް އެއްޗަކަށްވީއިރު ސީދާ ޤިބުލައަށް ކުރިމަތިލާނީ ކިހިނެތް؟ 1\nއިންޑިއާގައި ހުރި މީހެއް ކައިރި އެމެރިކާ ބައްރު ވަނީ ކޮން ދިމާލެއްގައިތޯ އެހުމުން އިރުމަތީ ފަރާތަށް އިޝާރާތެއް ނުކުރާނެއެވެ. އެހެނެއްކަމަކު އިޝާރާތް ކުރާނީ ހުޅަނގު ފަރާތަށެވެ. އިރުމަތީ ފަރާތުން ގޮސް ދުނިޔެ ވަށާ އެތަނަށް ދެވުނުކަމުގައި ވިޔަސްމެއެވެ. ތަނެއް އޮތް ފަރާތަކާއި އެތަނަކަށް ވާޞިލުވެވޭ ގޮތް އެއީ މުޅިން ތަފާތު ދެކަމެކެވެ.\n27/03/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nއަންހެނަކު މިސްކިތަށް ދާއިރު ސެންޓު ޖެހުން 2\nޞައްޙަ ޝަރުޢީ ދަލީލުތައް އެނގި ބަޔާންވުމުން އެކަމުގައި ޚިލާފުވެ ޖަދަލުކުރާނެ އެއްވެސް ފުރުޞަތެއް ނެތެވެ. މިކަމުގެ ނުރައްކާތެރިކަމާއި މިޝަރުޢީ ޙުކުމާ ޚިލާފުވުމުގެ ސަބަބުން ފާފަ ލިބޭ މިންވަރާމެދު މުސްލިމު އަންހެނުން ވިސްނާ ފިކުރުކުރަންޖެހެއެވެ. އަދި ދަންނަން ޖެހޭކަމަކީ އެކަނބަލުން އެނުކުންނަނީ އަޖުރު ޙާޞިލުކުރުމުގެ ނިޔަތުގައެވެ. އޭގެ ބަދަލުގައި ފާފަތަކެއް ހޯދާކަށް ނޫނެވެ. نسأل الله السلامة والعافية\n20/03/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nއަންހެނަކު މިސްކިތަށް ދާއިރު ސެންޓު ޖެހުން 1\nއަންހެންކަނބަލުން ގެއިން ނުކުންނައިރު މީރުވަސް ދުވާފަދަ އެއްޗެއް ބޭނުންކޮށްގެން ނުކުތުމަކީ ނަހީކުރައްވާފައިވާ ކަމެއްކަން އަންގައިދޭ ޙަދީޘްތަކުގެ ތެރޭގައި އަންނަނިވި ޞައްޙަ ޙަދީޘްތައް ހިމެނެއެވެ\n19/03/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ